
Introducere 


Ecourile răsunătorului succes mondial al cărţii lui Rudolf Otto Das 
Heilige (1917) nu s-au stins încă. Succesul se datora fără îndoială 
perspectivei noi şi originale propuse de autor. În loc să se aplece asupra 
ideilor de Dumnezeu si de religie, Rudolf Otto analiza modalităţile 
experienţei religioase. Înzestrat cu o deosebită fineţe psihologică, la care se 
adăuga dubla pregătire — de teolog și de istoric al religiilor —, Otto 
izbutise să pună în lumină conţinutul și trăsăturile caracteristice ale acestei 
experienţe, trecând peste latura rațională şi speculativă a religiei și stăruind 
asupra laturii sale iraționale. Îl citise pe Luther si înţelegea ce înseamnă, 
pentru un credincios, „Dumnezeul viu”. Nu Dumnezeul filozofilor, 
Dumnezeul unui Erasmus, nu o idee sau o noţiune abstractă sau o simplă 
alegorie morală, ci o putere teribilă, manifestată prin „mânia” divină. 


În cartea sa, Rudolf Otto încearcă să deslușească trăsăturile specifice 
ale acestei experiențe înspăimântătoare si iraționale. El descoperă 
sentimentul de spaimă în faţa sacrului, a acelui mysterium tremendum, a 
acelei majestas care emană o putere copleșitoare; descoperă de asemenea 
teama religioasă de un mysterium fascinans, în care înflorește ființa în 
plenitudinea ei desăvârşită. Otto desemnează toate aceste experienţe prin 
termenul de numinoase (din latinescul numen, „zeu”), pentru că sunt 
determinate de revelaţia unui aspect al puterii divine. Numinosul este un fel 
de ganz andere, ceva cu totul deosebit, care nu are nimic omenesc și nici 
cosmic, şi care-i dă omului sentimentul nimicniciei sale, făcându-l să simtă 
că „nu este decât o făptură” si, ca să folosim cuvintele lui Avraam când i se 
adresa Domnului, doar „pulbere si cenușă” (Facerea, 18, 27)*. 


Sacrul se manifestă întotdeauna ca o realitate de un ordin complet 
diferit de realitățile „naturale”. Limbajul nu poate reda decât în chip naiv 
noțiunile de tremendum, majestas, mysterium fascinans, recurgând la 
termeni preluaţi din domeniul natural sau din viaţa spirituală profană a 
omului. Însă această terminologie analogică vine tocmai din incapacitatea 
omului de a exprima acel ganz andere: limbajul nu poate decât să sugereze 
ceea ce depășește experienţa naturală a omului, cu ajutorul unor termeni 
preluaţi din această experienţă. 


După patruzeci de ani, analizele lui Rudolf Otto îşi păstrează pe deplin 
valoarea, iar cartea, pe lângă o lectură utilă, oferă si un prilej de meditaţie. 
Perspectiva pe care o propun paginile care urmează este însă cu totul alta. 
Am dorit să prezentăm fenomenul sacrului în toată complexitatea sa, si nu 
numai latura sa iraţională. Ceea ce ne interesează nu este relația dintre 
elementele nerationale și cele raționale, ci sacrul în totalitate. Or, prima 
definiție care s-ar putea da sacrului este opusul profanului. Paginile care 
urmează vor încerca să ilustreze şi să precizeze această opoziţie dintre sacru 
şi profan. 


Manifestarea sacrului 


Omul își dă seama de existența sacrului pentru că acesta se manifestă, 
se înfățișează ca un lucru cu totul diferit de profan. Pentru a reda actul 
acestei manifestări a sacrului, am propus termenul de hierofanie, care ne 
este la îndemână, cu atât mai mult cu cât nu are nevoie de lămuriri 
suplimentare: el nu exprimă decât ceea ce este cuprins în conţinutul 
etimologic, adică ni se arată ceva sacru. S-ar putea spune că istoria 
religiilor, de la cele mai primitive până la cele mai elaborate, este alcătuită 
dintr-o acumulare de hierofanii, din manifestările realitätilor sacre. De la 
hierofania cea mai elementară, ca de pildă, manifestarea sacrului într-un 
lucru oarecare, o piatră ori un copac, până la hierofania supremă care este, 
pentru un creştin, întruparea lui Dumnezeu în Isus Cristos, nu există 
ruptură. Este mereu aceeași taină: manifestarea a ceva care este „altfel”, a 
unei realități care nu aparține lumii noastre, în lucruri care fac parte 
integrantă din lumea noastră „naturală”, „profană”. 


Occidentalul modem se simte oarecum stânjenit în faţa anumitor forme 
de manifestare a sacrului, neputând crede că acesta s-ar putea manifesta, 
pentru unele ființe omenești, în pietre ori în arbori. Or, așa cum vom vedea 
în cele ce urmează, nu este nicidecum vorba de o venerare a pietrei sau a 
copacului în ele însele. Piatra sacră, arborele sacru nu sunt adorate ca atare, 
ci pentru că sunt niște hierofanii, pentru că „arată? ceva care nu mai este 
piatră și nici arbore, ci sacru, ganz andere. 


S-a arătat în numeroase rânduri şi se cuvine subliniat din nou faptul că 
orice hierofanie, chiar şi cea mai elementară, reprezintă un paradox. 
Manifestând sacrul, un obiect oarecare devine altceva, fără a înceta însă să 


fie el însuşi, deoarece continuă să facă parte din mediul său cosmic. O 
piatră sacră este tot o piatră; în aparenţă (sau mai bine zis din punct de 
vedere profan), nimic nu o deosebește de celelalte pietre. Pentru cei cărora 
o piatră li s-a arătat sacră, realitatea sa imediată se preschimbă însă în 
realitate supranaturală. Cu alte cuvinte, pentru cei care au o experiență 
religioasă, întreaga Natură se poate înfățișa ca sacralitate cosmică. 
Cosmosul, în totalitatea sa, poate deveni o hierofanie. 


Omul societăţilor arhaice tinde să trăiască în sacru sau în preajma 
obiectelor consacrate cât mai mult timp. Tendinţa este lesne de înțeles: 
pentru „primitivi”, ca și pentru omul tuturor societăților premoderne, sacrul 
înseamnă putere si, în cele din urmă, realitate. Sacrul este saturat de fiinţă. 
Puterea sacră înseamnă deopotrivă realitate, perenitate și eficiență. Opoziția 
sacru-profan este adesea înțeleasă ca opoziţie între real si ireal sau 
pseudoreal. Să nu ne aşteptăm să găsim în limbile arhaice terminologia 
proprie filozofilor, adică real-ireal si aşa mai departe; dar ideea există. 
Dorinţa omului religios de a fi, de a face parte din realitate, de a se simţi 
saturat de putere este, prin urmare, cât se poate de firească. 


Cum încearcă omul religios să rămână cât mai mult într-un univers 
sacru; cum se înfățișează experiența sa totală de viaţă în raport cu 
experiența omului lipsit de sentiment religios, a omului care trăiește sau 
care doreşte să trăiască într-o lume desacralizată: iată principala temă 
abordată în paginile care urmează. Trebuie să arătăm încă de la început că 
lumea profană în totalitate, Cosmosul total desacralizat este o descoperire 
recentă a minţii omeneşti. Nu ne propunem să arătăm prin ce procese 
istorice și în urma căror schimbări ale comportamentului spiritual omul 
modern şi-a desacralizat lumea si şi-a asumat o existenţă profană. Ajunge să 
constatăm că desacralizarea este proprie experienţei totale a omului 
nereligios al societăţilor moderne, căruia îi este prin urmare din ce în ce mai 
greu să regăsească dimensiunile existenţiale ale omului religios al 
societăților arhaice. 


Două moduri de a fi în Lume 


Vom vedea cât de adâncă este prăpastia care desparte cele două 
modalități de experiență, sacră şi profană, citind capitolele privitoare la 
spațiul sacru şi construcţia rituală a locuinţei omenești, varietatea 


experienţelor religioase ale Timpului, raporturile omului religios cu Natura 
si lumea uneltelor, consacrarea vieţii înseşi a omului si sacralitatea pe care o 
pot dobândi funcţiile sale vitale (hrană, sexualitate, muncă etc.). Va fi 
suficient să ne amintim ce anume au devenit cetatea sau casa, Natura, 
uneltele sau munca pentru omul modern și areligios ca să ne putem da 
seama de ceea ce îl deosebeşte de un om aparținând societăţilor arhaice si 
chiar de un ţăran din Europa creştină. Pentru conștiința modernă, un act 
fiziologic — mâncatul, sexualitatea — nu este decât un proces organic, deși 
împovărat de o serie întreagă de tabuuri (reguli de bună cuviinţă în timpul 
mesei; limite impuse comportamentului sexual de „bunele moravuri”). 
Pentru „primitiv” însă, un asemenea act nu este niciodată pur şi simplu 
fiziologic, ci este sau poate deveni o „taină”, o participare la sacru. 


Cititorul nu va întârzia să-și dea seama că sacrul si profanul sunt două 
modalităţi de a fi în lume, două situaţii existenţiale asumate de către om de- 
a lungul istoriei sale. Aceste moduri de a fi în Lume nu prezintă interes doar 
pentru istoria religiilor sau pentru sociologie, nu fac doar obiectul unor 
studii istorice, sociologice, etnologice. De fapt, cele două moduri de a fi, 
sacrul si profanul, sunt determinate de diferitele poziţii pe care omul le-a 
cucerit în Cosmos, fiind importante atât pentru filozofi, cât şi pentru orice 
cercetător care doreşte să cunoască dimensiunile posibile ale existenţei 
umane. 


Cu toate că este istoric al religiilor, autorul acestei cărți de dimensiuni 
modeste își propune să abordeze subiectul nu doar din perspectiva 
disciplinei sale. Omul societăţilor tradiționale este, desigur, un homo 
religiosus, dar comportamentul său se înscrie în comportamentul general al 
omului, prezentând aşadar interes pentru antropologia filozofică, 
fenomenologie, psihologie. 


Spre a pune mai bine în evidenţă trăsăturile caracteristice ale existenţei 
într-o lume care poate deveni sacră, vom cita exemple preluate dintr-un 
mare număr de religii, din epoci şi culturi diferite. Nimic nu este mai 
folositor ca exemplul, faptul concret. Ar fi de-a dreptul inutil să abordăm 
structura spațiului sacru fără a arăta, prin exemple clare, cum anume se 
construiește un asemenea spaţiu și de ce devine el calitativ diferit de spaţiul 
profan înconjurător. Vom alege exemple de la mesopotamieni, indieni, 
chinezi, tribul kwakiutl și alte populaţii „primitive”. Din perspectiva 


istorico-culturală, o asemenea juxtapunere de fapte religioase, preluate de la 
popoare situate la distante atât de mari în timp si în spaţiu, nu este lipsită de 
riscuri. Pentru că oricine poate repeta greşelile făcute în secolul al XIX-lea, 
crezând, ca Tylor sau Frazer, că mintea omenească reacționează uniform la 
fenomenele naturale. Progresele făcute de etnologia culturală și de istoria 
religiilor au arătat însă că lucrurile nu stau tocmai așa, că „reacţiile omului 
în faţa Naturii” sunt îndeobşte condiționate de cultură, deci de Istorie. 


Scopul nostru este însă să definim trăsăturile specifice ale experienţei 
religioase, si nu să ne oprim asupra numeroaselor ei variaţii si diferenţe 
determinate de Istorie. Demersul nostru seamănă întrucâtva cu cel care, 
pentru a ajuta la înţelegerea fenomenului poetic, ar recurge la exemple 
disparate, citând alături de Homer, Virgiliu si Dante poeme hinduse, chineze 
sau mexicane, adică prezentând poetici istoriceşte solidare (Homer, Virgiliu, 
Dante), dar şi creaţii care ţin de alte estetici. În limitele istoriei literare, 
asemenea juxtapuneri sunt destul de îndoielnice, însă ele se dovedesc 
valabile dacă se are în vedere descrierea fenomenului poetic ca atare, dacă 
scopul este de a arăta deosebirea esenţială dintre limbajul poetic şi limbajul 
obișnuit, de zi cu zi. 


Sacrul si Istoria 


Primul nostru scop este de a prezenta dimensiunile specifice ale 
experienţei religioase și de a arăta prin ce anume se deosebeşte aceasta de 
experiența profană a Lumii. Nu vom stărui asupra nenumăratelor schimbări 
pe care experienţa religioasă a Lumii le-a suferit de-a lungul timpului. Este 
limpede că sistemele de simboluri si cultele legate de Pământul-Mamă, de 
fecunditatea umană și agrară, de sacralitatea Femeii și altele nu s-au putut 
dezvolta spre a alcătui un sistem religios bogat articulat decât datorită 
descoperirii agriculturii; este tot aşa de limpede că o societate preagricolă, 
specializată în vânătoare, nu putea percepe în acelaşi mod si cu aceeași 
intensitate sacralitatea Pământului-Mamă. Deosebirea de experienţă este 
dată de diferenţele de economie, de cultură și de organizare socială, adică 
de Istorie. Şi totuşi, există între vânătorii nomazi și agricultorii sedentari o 
asemănare de comportament care ni se pare cu mult mai importantă decât 
deosebirile: si unii si alţii trăiesc într-un Cosmos sacralizat, fac parte dintr-o 
sacralitate cosmică, manifestată atât în lumea animală, cât şi în lumea 
vegetală. Ajunge să comparăm situaţiile lor existenţiale cu aceea a unui om 


al societăților moderne, care trăieşte într-un Cosmos desacralizat, ca să ne 
dăm seama cât de mare este deosebirea. Întelegem în acelaşi timp 
temeinicia comparatiilor între fapte religioase aparținând unor culturi 
diferite, pentru că toate aceste fapte tin de unul și același comportament, cel 
al lui homo religiosus. 


Această carte poate sluji drept introducere generală în istoria religiilor, 
pentru că descrie modalităţile sacrului și situația omului într-o lume 
încărcată de valori religioase. Ea nu este însă o istorie a religiilor în 
adevăratul înţeles al cuvântului, pentru că autorul nu a găsit de cuviință să 
înfățișeze, în legătură cu exemplele citate, contextele istorico-culturale. 
Dacă ar fi vrut s-o facă, lucrarea ar fi numărat mai multe volume. Cititorul 
va găsi toate lămuririle necesare în lucrările menţionate în bibliografie. 


Saint-Cloud, aprilie 1956. 


Capitolul I 
SPAŢIUL SACRU ȘI SACRALIZAREA LUMII 
Omogenitate spaţială si hierofanie 


Pentrul omul religios, spaţiul nu este omogen, ci prezintă rupturi si 
spărturi; unele porțiuni de spaţiu sunt calitativ diferite de celelalte. „Nu te 
apropia aici”, îi spune Domnul lui Moise, „ci scoate-ti încălțămintea din 
picioarele tale, că locul pe care calci este pământ sfânt” (Ieşirea, 3, 5). 
Există aşadar un spaţiu sacru, deci „puternic”, semnificativ, şi alte spaţii, 
neconsacrate, lipsite prin urmare de structură și de consistență, cu alte 
cuvinte amorfe. Mai mult: pentru omul religios, lipsa de omogenitate 
spaţială se reflectă în experienţa unei opoziții între spaţiul sacru, singurul 
care este real, care există cu adevărat, și restul spațiului, adică întinderea 
informă care-l înconjoară. 


Trebuie spus că experiența religioasă a spaţiului neomogen este 
primordială şi poate fi omologată unei „întemeieri a Lumii”. Nu este 
nicidecum vorba de o speculație teoretică, ci de o experienţă religioasă 
primară, anterioară oricărei reflecţii asupra Lumii. Constituirea Lumii este 
posibilă datorită rupturii produse în spaţiu, care dezvăluie „punctul fix”, 
axul central al oricărei orientări viitoare. Când sacrul se manifestă printr-o 
hierofanie oarecare, nu se produce doar o ruptură în spațiul omogen, ci si 
revelaţia unei realități absolute, care se opune non-realitätii imensei 
întinderi înconjurătoare. Manifestarea sacrului întemeiază ontologic Lumea. 
În întinderea omogenă şi nemărginită, unde nu există nici un punct de reper 
şi nici o posibilitate de orientare, hierofania dezvăluie un „punct fix” 
absolut, un „Centru”. 


Se poate așadar vedea cum anume descoperirea, adică revelaţia 
spaţiului sacru, are pentru omul religios o valoare existenţială; nimic nu 
poate începe, nimic nu se poate face fără o orientare prealabilă, și orice 
orientare presupune dobândirea unui punct fix. lată de ce omul religios s-a 
străduit să se așeze în „Centrul Lumii”. Ca să trăieşti în Lume, trebuie mai 
întâi s-o întemeiezi, şi nici o lume nu se poate naște în „haosul” spaţiului 
profan, care este omogen si relativ. Descoperirea sau proiecția unui punct 
fix — „Centrul” — echivalează cu Facerea Lumii; exemplele ce urmează 


vor demonstra cât se poate de limpede valoarea cosmogonică a orientării 
rituale și a construirii spațiului sacru. 


Pentru experienţa profană, spaţiul este, dimpotrivă, omogen si neutru; 
nu există nici o ruptură care să determine deosebiri calitative între diversele 
părți ale masei sale. Spaţiul geometric poate fi împărţit si delimitat în orice 
direcție, dar structura sa nu determină nici o diferenţiere calitativă şi nici o 
orientare. Conceptul de spaţiu geometric, omogen și neutru nu trebuie 
nicidecum confundat cu experienţa spaţiului profan, care se opune 
experienţei spaţiului sacru, singura care ne interesează în acest caz. 
Conceptul de spaţiu omogen si istoria acestui concept (cunoscut în gândirea 
filozofică şi ştiinţifică încă din Antichitate) reprezintă o altă temă, pe care 
nu ne propunem s-o abordăm. Subiectul cercetării noastre este experienţa 
spaţiului, așa cum este ea trăită de omul religios, de omul care respinge 
sacralitatea Lumii, asumând doar o existență „profană”, purificată de orice 
presupozitie religioasă. 


Această existență profană nu se întâlnește niciodată în stare pură. 
Oricare ar fi gradul de desacralizare a Lumii la care a ajuns, omul care a 
optat pentru o viață profană nu reușește să abolească total comportamentul 
religios. Până si existența cea mai desacralizată păstrează încă urmele unei 
valorizări religioase a Lumii. 


Ne vom mărgini deocamdată să comparăm cele două experienţe: cea a 
spaţiului sacru şi cea a spaţiului profan. Implicatiile celei dintâi sunt, după 
cum s-a văzut, dezvăluirea unui spaţiu sacru care permite dobândirea unui 
„punct fix”, orientarea în haosul omogen, „întemeierea Lumii” si trăirea 
reală. Dimpotrivă, experiența profană menţine omogenitatea si deci 
relativitatea spaţiului. Orientarea adevărată dispare, deoarece „punctul fix” 
nu mai are un statut ontologic unic, apărând si dispărând în funcție de 
nevoile zilnice. De fapt, nu mai există nici un fel de „L.ume”, ci doar nişte 
fragmente ale unui univers sfărâmat, o masă amorfă alcătuită dintr-un 
număr infinit de „locuri” mai mult sau mai puţin „neutre”, în care omul se 
mișcă, mânat de obligaţiile unei existente integrate într-o societate 
industrială. 


Și totuşi, în această experienţă a spaţiului profan continuă să intervină 
valori care amintesc mai mult sau mai puţin de lipsa de omogenitate care 


caracterizează experienţa religioasă a spaţiului. Mai există locuri 
privilegiate, calitativ deosebite de celelalte: ţinutul natal, locul primei iubiri, 
o stradă ori un colț din primul oraş străin văzut în tinereţe. Toate aceste 
locuri păstrează, chiar pentru omul cel mai nereligios, o calitate 
excepțională, „unică”, pentru că reprezintă „locuri sfinte” ale Universului 
său privat, ca și cum această ființă nereligioasă ar fi avut revelaţia unei alte 
realități decât aceea la care participă prin existenţa sa de zi cu zi. 


lată un exemplu demn de reținut de comportare „criptoreligioasă” a 
omului profan. Vom mai întâlni și alte dovezi ale acestui mod de degradare 
şi de desacralizare a valorilor si a comportamentelor religioase, a căror 
semnificație profundă o vom putea înțelege mai târziu. 


Teofanie și semne 


Pentru a evidenția lipsa de omogenitate a spaţiului, aşa cum este ea 
trăită de către omul religios, putem recurge la un exemplu cât se poate de 
banal, şi anume o biserică dintr-un oraș modern. Pentru credincios, biserica 
face parte dintr-un spațiu diferit de strada pe care se găsește. Usa care se 
deschide spre interiorul bisericii marchează o ruptură. Pragul care desparte 
cele două spaţii arată în același timp distanţa dintre cele două moduri de 
existență, cel profan şi cel religios. Pragul este totodată graniţa care 
deosebeşte si desparte două lumi si locul paradoxal de comunicare dintre 
ele, punctul în care se face trecerea de la lumea profană la lumea sacră. 


Pragul din locuinţele omeneşti îndeplineşte aceeaşi funcţie rituală; aşa 
se explică si consideratia de care se bucură. Trecerea pragului casei este 
însoțită de numeroase rituri: oamenii se închină ori îngenunchează dinaintea 
lui, îl ating smerit cu mâna si aşa mai departe. Pragul are „paznici”: zei si 
spirite care apără intrarea atât de răutatea oamenilor, cât și de puterile 
diavolești ori de boli. Jertfele către „paznici” sunt făcute pe prag, și tot aici 
se făceau şi judecätile, în unele culturi paleo-orientale (Babilon, Egipt, 
Israel). Pragul, uşa arată în chip nemijlocit și concret continuitatea spaţiului; 
de aici decurge marea lor importanţă religioasă, care se explică prin faptul 
că reprezintă simboluri și vehicule ale trecerii. 


Putem înțelege, aşadar, de ce biserica face parte dintr-un spaţiu deosebit 
de aglomerările umane care o înconjoară. In interiorul incintei sacre, lumea 
profană este depășită. Această posibilitate de transcendentä este exprimată, 


la nivelurile de cultură mai arhaice, prin diferitele imagini ale unei 
deschideri: aici, în incinta sacră, comunicarea cu zeii devine posibilă; în 
consecinţă, trebuie să existe o „poartă” către înalt, pe unde zeii pot cobori 
pe Pământ si pe unde omul poate urca simbolic în cer. Vom vedea în cele ce 
urmează că așa s-a întâmplat în multe religii: templul este de fapt o 
„deschidere” spre înalt si asigură comunicarea cu lumea zeilor. 


Orice spațiu sacru implică o hierofanie, o izbucnire a sacrului, care 
duce la desprinderea unui teritoriu din mediul cosmic înconjurător și la 
transformarea lui calitativă. „lacov a visat, la Haran, că era o scară, 
sprijinită pe pământ, iar cu vârful atingea cerul, iar îngerii lui Dumnezeu se 
suiau și se pogorau pe ea. Apoi s-a arătat Domnul în capul scării și i-a zis: 
«Eu sunt Domnul, Dumnezeul lui Avraam, tatăl tău», s-a deşteptat din somn 
şi, spăimântându-se, a zis: «Cât de înfricoșător este locul acesta! Aceasta nu 
e alta fără numai casa lui Dumnezeu, aceasta e poarta cerului!» Și a luat 
piatra ce şi-o pusese căpătâi, a pus-o stâlp şi a turnat pe vârful ei untdelemn. 
Iacov a pus locului aceluia numele Betel (casa lui Dumnezeu)” (Facerea, 
28, 12-19). Simbolismul cuprins în expresia „Poarta Cerurilor” este 
deosebit de bogat si de complex: teofania consacră un loc prin simplul fapt 
că-l face „deschis” către înalt, adică asigură comunicarea lui cu Cerul, punct 
paradoxal de trecere de la un mod de existenţă la altul. Vom întâlni exemple 
şi mai clare în acest sens: sanctuarele, care sunt „Porţi ale Cerurilor”, locuri 
de trecere între Cer și Pământ. 


Adesea nu este nici măcar nevoie de o teofanie sau de o hierofanie 
propriu-zise: un semn oarecare poate arăta sacralitatea unui loc. „Legenda 
spune că vrăjitorul care a întemeiat El-Hemel la sfârşitul veacului al XVI- 
lea s-a oprit să înnopteze lângă izvor si a înfipt un băț în pământ. A doua zi 
a vrut să-l ia şi să-și urmeze calea, dar a văzut că bätul prinsese rădăcini si 
înmugurise. Văzând în aceasta voința Domnului, a hotărât să se aşeze în 
acel loc.”1 Semnul purtător de semnificaţie religioasă introduce, așadar, un 
element absolut si pune capăt relativităţii si confuziei. Ceva ce nu ţine de 
această lume s-a manifestat în chip apodictic si a stabilit astfel o orientare 
ori o comportare. 


Când nu se arată nici un semn în împrejurimi, acesta este provocat. Se 
practică, de pildă, un soi de evocatio cu ajutorul animalelor, care arată în 
care loc anume se poate înălța un sanctuar ori întemeia un sat. Sunt evocate 


forte sau figuri sacre, în scopul imediat al orientării în spaţiul omogen. Este 
cerut un semn care să pună capăt încordării provocate de relativitate si 
nelinistii create de dezorientare, pentru a se găsi un punct de sprijin absolut. 
De exemplu, este urmărită o fiară sălbatică și, în locul în care aceasta este 
ucisă, e ridicat sanctuarul; sau i se dă drumul unui animal domestic — de 
pildă un taur —, apoi este căutat după câteva zile şi sacrificat în locul unde 
este găsit. Aici va fi ridicat altarul, iar satul va fi construit de jur-împrejur. 
În toate aceste cazuri, sacralitatea locului este arătată de animale: oamenii 
nu au aşadar libertatea de a alege locul sacru; ei nu fac decât să-l caute si 
să-l descopere cu ajutorul unor semne misterioase. 


Aceste câteva exemple înfățișează diferitele mijloace prin care omul 
religios are revelaţia unui loc sacru. În fiecare din aceste cazuri, hierofaniile 
au anulat omogenitatea spaţiului, dezvăluind acel „punct fix”. De vreme ce 
omul religios nu poate trăi decât într-o atmosferă pătrunsă de sacru, este cât 
se poate de limpede că spaţiul va fi consacrat printr-o mulţime de tehnici. 
Sacrul înseamnă, cum am văzut, realul prin excelență, adică puterea, 
eficienţa, izvorul vieţii si al fecundității. Dorinţa omului religios de a trăi în 
sacru înseamnă de fapt dorinţa lui de a se situa în realitatea obiectivă, de a 
nu se lăsa paralizat de relativitatea fără sfârşit a experienţelor pur 
subiective, de a trăi într-o lume reală și eficientă si nu într-o iluzie. Acest 
comportament se verifică pe toate planurile existenţei sale, fiind evident 
mai ales în dorința omului religios de a se mișca într-o lume sanctificată, 
adică într-un spaţiu sacru. Este ceea ce a dus la elaborarea tehnicilor de 
orientare, care nu sunt altceva decât tehnici de construire a spaţiului sacru. 
Nu este nicidecum vorba de o lucrare omenească, pentru că nu prin 
strădania sa izbutește omul să consacre un spaţiu. Ritualul prin care omul 
construiește un spaţiu sacru este de fapt eficient doar în măsura în care 
reproduce lucrarea zeilor. Spre a înțelege mai bine nevoia construirii rituale 
a spaţiului sacru, trebuie să insistăm putin asupra concepţiei tradiţionale 
despre „Lume”: ne vom da seama imediat că orice „lume” este pentru omul 
religios o „lume sacră”. 


Haos si Cosmos 


Societăţile tradiționale se caracterizează prin opoziţia implicită între 
teritoriul locuit şi spațiul necunoscut şi nedeterminat care înconjoară acest 
teritoriu: primul este „L.umea” (mai precis „lumea noastră”), Cosmosul; 


celălalt nu mai este un Cosmos, ci un fel de „altă lume”, un spaţiu străin, 
haotic, plin de larve, demoni, „străini? (asimilați de altfel duhurilor si 
fantomelor). Această ruptură în spaţiu s-ar datora, la prima vedere, opoziţiei 
între un teritoriu locuit și organizat, deci „cosmicizat”, şi spaţiul necunoscut 
care se întinde dincolo de graniţele sale: pe de o parte există un „Cosmos”, 
pe de altă parte un „Haos”. Dar, dacă un teritoriu locuit este un „Cosmos”, 
aceasta se întâmplă tocmai pentru că a fost în prealabil consacrat, pentru că, 
într-un fel sau altul, este o lucrare a zeilor sau poate să comunice cu lumea 
lor. ,Lumea” (adică „lumea noastră”) este un univers în care sacrul s-a 
manifestat si unde ruptura de nivel este așadar posibilă si repetabilă. 


Toate acestea reies cu mare limpezime din ritualul vedic al luării în 
stăpânire a unui teritoriu: stăpânirea este legitimată de ridicarea unui altar al 
focului închinat lui Agni. „Poţi spune că te-ai așezat după ce ai înălțat un 
altar al focului (garha-patya), si toţi aceia care înalță altarul focului sunt 
aşezaţi de drept” (Shatapatha Brahmăa, VII, I, I, 1-4). Prin înălţarea unui 
altar al focului, Agni devine prezent și astfel se asigură comunicarea cu 
lumea zeilor; spaţiul altarului devine un spaţiu sacru. Semnificaţia ritualului 
este însă mult mai complexă si, dacă ținem seama de toate elementele sale, 
înțelegem de ce anume consacrarea unui teritoriu echivalează cu 
cosmicizarea lui. Într-adevăr, înălțarea unui altar în cinstea lui Agni nu este 
altceva decât reproducerea, la scară microcosmică, a Creaţiei. Apa în care 
se înmoaie lutul este asimilată Apei primordiale; lutul din care se face 
temelia altarului reprezintă Pământul; pereţii laterali reprezintă Atmosfera si 
aşa mai departe. Construcţia este însoțită de rostirea unor cuvinte care arată 
limpede care anume din regiunile cosmice este creată (Shatapatha 
Brahmala, I, IX, 2, 29 etc.). Altfel spus, înălţarea unui altar al focului, care 
legitimează luarea în stăpânire a unui teritoriu, echivalează cu o 
cosmogonie. 


Un teritoriu necunoscut, străin, neocupat (ceea ce înseamnă adesea: 
neocupat de „ai noştri”) face parte încă din modalitatea fluidă si larvară a 
„Haosului”. Ocupându-l si, mai ales, așezându-se pe acest teritoriu, omul îl 
transformă simbolic în Cosmos, printr-o repetare rituală a cosmogoniei. 
Ceea ce va deveni „lumea noastră” trebuie mai întâi să fie „creat”, si orice 
creaţie are un model exemplar: Crearea Universului de către zei. Când s-au 
înstăpânit în Islanda (land-nama) si au defrișat-o, coloniștii scandinavi n-au 
socotit că fac un lucru nou, nici o muncă omenească si profană. Ceea ce 


făceau nu era pentru ei altceva decât repetarea unui act primordial, și anume 
transformarea Haosului în Cosmos prin actul divin al Creaţiei. Muncind 
pământul sterp, nu făceau decât să repete actul zeilor care organizaseră 
Haosul dându-i o structură, forme și norme.2 


Fie că este vorba de defrișarea unui ţinut sălbatic, de cucerirea si de 
ocuparea unui teritoriu locuit de „alte” ființe omeneşti, luarea în stăpânire 
rituală trebuie oricum să repete cosmogonia. Din perspectiva societăților 
arhaice, tot ce nu este „lumea noastră” nu este încă o „lume”. Nu te 
„înstăpâneşti” peste un teritoriu decât creându-l din nou, altfel spus 
consacrându-l. Acest comportament religios față de ţinuturile necunoscute 
s-a prelungit, chiar în Occident, până spre începutul timpurilor moderne. 
Conchistadorii spanioli și portughezi luau în stăpânire, în numele lui 
Cristos, teritorii pe care le descoperiseră şi le cuceriseră. Înălțarea Crucii 
consacra ţinutul și însemna într-un fel o „nouă naștere”: prin Cristos, „cele 
vechi au trecut, iată toate s-au făcut noi” (II, Corinteni, 5, 17). Tara abia 
descoperită era „înnoită”, „re-creată” prin Cruce. 


Consacrarea unui loc: repetarea Cosmogoniei 


Cosmicizarea teritoriilor necunoscute este întotdeauna o consacrare: 
organizarea unui spaţiu repetă lucrarea exemplară a zeilor. Legătura strânsă 
dintre cosmicizare și consacrare este dovedită la nivelurile elementare de 
cultură, de pildă la nomazii australieni, a căror economie se află încă în 
stadiul culesului fructelor și al vânătorii de animale mici. Conform tradiţiei 
unui trib arunta, numit achilpa, Fiinţa divină Numbakula a „cosmicizat” în 
timpuri mitice ceea ce avea să devină teritoriul lui, l-a creat pe Strämos si a 
întemeiat instituţiile tribului. Același Numbakula a făcut din trunchiul unui 
arbore de cauciuc stâlpul sacru (kauwa-auwa); după ce l-a lipit cu sânge, s-a 
urcat în vârful lui si s-a făcut nevăzut în Cer. Stâlpul închipuie axul cosmic, 
pentru că teritoriul din jurul lui devine locuibil şi se transformă într-o 
„lume”. Rolul ritual al stâlpului sacru este de mare însemnătate: cei din 
tribul achilpa îl poartă cu ei peste tot și-și aleg drumul după cum se înclină 
stâlpul, ceea ce le permite să se deplaseze întruna fără să iasă din „lumea 
lor” şi fără să întrerupă comunicarea cu Cerul în care a dispărut Numbakula. 
Dacă stâlpul se frânge, este o adevărată nenorocire; aceasta înseamnă într- 
un fel „sfârşitul Lumii”, întoarcerea în Haos. Într-un mit amintit de Spencer 
şi Gillen, stâlpul sacru s-a frânt într-o zi şi întregul trib a fost cuprins de 


spaimă; membrii tribului au rătăcit o vreme, apoi s-au așezat pe pământ şi s- 
au lăsat să moară.3 


lată un exemplu minunat atât al funcţiei cosmologice a stâlpului ritual, 
cât si al rolului său soteriologic: pe de o parte, kauwa-auwa reproduce 
stâlpul folosit de Numbakula pentru cosmicizarea Lumii, iar pe de altă 
parte, tribul achilpa crede că stâlpul îi înlesneşte comunicarea cu tărâmul 
ceresc. Or, existența umană nu este posibilă decât prin această comunicare 
permanentă cu Cerul. „Lumea celor din tribul achilpa nu devine cu adevărat 
a lor decât în măsura în care reproduce Cosmosul organizat și sanctificat de 
Numbakula. Nu se poate trăi fără o „deschidere” spre transcendent; altfel 
spus, nu se poate trăi în „Haos”. În clipa în care contactul cu transcendentul 
s-a întrerupt, existenţa în lume nu mai este posibilă și cei din tribul achilpa 
se lasă să moară. 


Aşezarea într-un teritoriu înseamnă de fapt consacrarea lui. Când 
aşezarea nu mai este provizorie, ca la nomazi, ci permanentă, ca la 
sedentari, ea implică o hotărâre vitală, care priveşte existenţa întregii 
comunităţi. ,Asezarea” într-un loc anume, organizarea, locuirea lui sunt 
acţiuni care presupun o alegere existenţială: alegerea unui Univers care va fi 
asumat prin ,creatie”. Or, acest „Univers” este întotdeauna replica 
Universului exemplar, creat şi locuit de zei: el face aşadar parte din lucrarea 
sfântă a zeilor. 


Stâlpul sacru al tribului achilpa „susține” lumea acestuia si îi asigură 
comunicarea cu Cerul. Este prototipul unei imagini cosmologice care a 
cunoscut o largă răspândire: aceea a stâlpilor cosmici pe care se sprijină 
Cerul si care deschid în același timp calea către lumea zeilor. Înainte de 
crestinare, celții şi germanii mai păstrau cultul acestor stâlpi sacri. 
Chronicum laurissense breve, scrisă prin anul 800, arată cum Carol cel 
Mare, în timpul unui război cu saxonii (772), a poruncit să fie dărâmat un 
templu din orașul Eresburg, precum și lemnul sacru al „vestitului Irmensûl”. 
Rudolf de Fulda (prin 860) precizează că vestitul stâlp este „coloana 
Universului, pe care se sprijină aproape toate lucrările” (universalis 
columna quasi sustinens omnia). Aceeaşi imagine cosmologică se regăseşte 
la romani (Horaţiu, Ode, III, 3), în India antică, cu skambha, Stâlpul cosmic 
(Rig Veda, I, 105; X, 89, 4 etc.), dar şi la locuitorii insulelor Canare și în 
culturi foarte îndepărtate, precum cea a populaţiei kwakiutl (Columbia 


britanică) ori nad?a din insula Flores (Indonezia). După credinţa populaţiei 
kwakiutl, un stâlp de aramă trece prin cele trei niveluri cosmice (lumea de 
jos, Pământul, Cerul); acolo unde stâlpul pătrunde în Cer se află „Poarta 
Lumii de sus”. Calea Lactee nu este altceva decât imaginea, vizibilă pe Cer, 
a Stâlpului cosmic. Universul, această lucrare a zeilor, este preluat însă si 
imitat de către oameni, la scara şi după puterile lor. Axis mundi, care se 
vede pe Cer sub forma Căii Lactee, este prezent în casa de cult sub forma 
unui stâlp sacru. Acesta este un trunchi de cedru, lung de zece-doisprezece 
metri, din care mai mult de jumătate iese prin acoperișul casei de cult. 
Stâlpul are un rol de căpetenie în ceremonii, pentru că el conferă casei o 
structură cosmică. În cântecele rituale, casa este numită „lumea noastră”, iar 
candidaţii la iniţiere adäpostiti în această casă rostesc: „Sânt în Centrul 
Lumii... Sânt aproape de Stâlpul Lumii” etc.4 Asimilarea Stâlpului cosmic 
cu stâlpul sacru și a casei de cult cu Universul se întâlneşte și la populația 
nad'a din insula Flores. Stâlpul de sacrificiu este numit „Stâlpul Cerului” si, 
conform credinţei, susține bolta cerească.5 


„Centrul Lumii” 


Strigătul neofitului kwakiutl: „Sânt în Centrul Lumii!” ne dezvăluie 
încă de la început una dintre semnificaţiile cele mai profunde ale spaţiului 
sacru. Acolo unde s-a petrecut, printr-o hierofanie, o ruptură de nivel a avut 
loc în același timp o „deschidere” pe sus (lumea divină) sau pe jos 
(regiunile inferioare, lumea morţilor). Cele trei niveluri cosmice — 
Pământul, Cerul, regiunile inferioare — pot astfel comunica. Această 
comunicare este uneori exprimată cu ajutorul imaginii unei coloane 
universale, Axis mundi, care leagă si susține în același timp Cerul si 
Pământul şi care este înfipt în lumea de jos (ceea ce este numit îndeobşte 
„Infern”). O asemenea coloană cosmică nu se poate afla decât în chiar 
centrul Universului, pentru că întreaga lume locuibilă se întinde de jur 
împrejur. Ne găsim, așadar, în faţa unei înlănţuiri de concepţii religioase si 
de imagini cosmologice, legate între ele, alcătuind un sistem care ar putea fi 
numit „sistemul Lumii” societăţilor tradiţionale: a) un loc sacru este o 
ruptură în omogenitatea spaţiului; b) această ruptură este reprezentată de o 
„deschidere” care permite trecerea dintr-o regiune cosmică în alta (de la Cer 
la Pământ şi invers: de la Pământ la lumea inferioară); c) comunicarea cu 
Cerul este exprimată printr-un anumit număr de imagini care privesc toate 
acel Axis mundi: stâlp (cf. universalis columna), scară (cf. scara lui Iacov), 


munte, arbore, liană erc: d) în jurul axului cosmic se întinde „Lumea” (= 


„lumea noastră”), si deci axul se află „în mijloc”, în „buricul Pământului”, 
este Centrul Lumii. 


Din acest „sistem al Lumii” tradiţional s-a născut un mare număr de 
credinţe, mituri si rituri, pe care însă nu ne propunem să le amintim aici. Ne 
vom opri la câteva exemple doar, alese din civilizaţii diferite, care ne pot 
ajuta să înţelegem rolul spaţiului sacru în viaţa societăţilor tradiţionale, 
oricare ar fi aspectul sub care se prezintă acest spaţiu sacru: loc sfânt, casă 
de cult, cetate, „Lume”. Întâlnim pretutindeni simbolismul Centrului Lumii, 
care ne ajută să înțelegem, în majoritatea cazurilor, comportamentul 
traditional faţă de „spaţiul de viaţă”. 


Să începem printr-un exemplu care ne dezvăluie încă de la început 
coerenţa și complexitatea acestui simbolism: Muntele cosmic. Am văzut 
mai înainte că muntele se numără printre imaginile care reflectă legătura 
dintre Cer si Pământ; este așadar socotit ca fiind în Centrul Lumii. Întâlnim 
în numeroase culturi asemenea munţi, mitici sau reali, aflați în Centrul 
Lumii: Mer în India, Haraberezaiti în Iran, muntele mitic numit „Muntele 
Ţărilor” în Mesopotamia, Gerizim, căruia i se spunea si „Buricul 
Pământului, în Palestina”.6 Fiind un Axis mundi care leagă Cerul de 
Pământ, Muntele sacru atinge într-un fel Cerul si reprezintă punctul cel mai 
înalt al Lumii; teritoriul care-l înconjoară și care alcătuieşte „lumea noastră” 
este deci considerat ţinutul cel mai înalt. Este ceea ce se spune în tradiția 
israelită: fiind ţinutul cel mai înalt, Palestina nu a fost acoperită de apele 
Potopului.7 După tradiţia islamică, locul cel mai înalt de pe Pământ este 
Ka'ba, pentru că „Steaua Polară arată că acesta se găsește în dreptul 
centrului Cerului”8. Creştinii socotesc că în vârful Muntelui cosmic se află 
Golgota. Toate aceste credințe exprimă unul și același sentiment, profund 
religios: „lumea noastră” este un pământ sfânt, pentru că este locul cel mai 
apropiat de Cer, pentru că de aici, de la noi, se poate ajunge la Cer; lumea 
noastră este așadar un „loc înalt”. În limbaj cosmologic, această concepție 
religioasă înseamnă proiecția teritoriului nostru privilegiat în vârful 
Muntelui cosmic. Speculatiile de mai târziu au dus la tot felul de concluzii, 
printre care cea pe care tocmai am amintit-o, şi anume că Pământul sfânt n- 
a fost înecat de Potop. 


Acelaşi simbolism al Centrului stă la baza altor serii de imagini 
cosmologice şi de credinţe religioase, dintre care nu le putem reține decât 
pe cele mai importante: a) oraşele sfinte si sanctuarele se află în Centrul 
Lumii; b) templele sunt replici ale Muntelui cosmic și deci reprezintă 
„legătura” prin excelență dintre Cer și Pământ; c) temeliile templelor 
coboară adânc în regiunile inferioare. Câteva exemple vor fi suficiente. 
Vom încerca apoi să integrăm toate aceste aspecte diferite ale aceluiași 
sistem de simboluri si vom vedea mai limpede cât sunt de coerente aceste 
concepţii tradiționale despre Lume. 


Capitala Suveranului chinez desăvârșit se află în Centrul Lumii: în ziua 
solstițiului de vară, la amiază, gnomonul nu trebuie să facă umbră.9 Același 
simbolism se întâlnește la templul din Ierusalim: stânca pe care fusese 
înălțat era „buricul Pământului”. Pelerinul islandez Nicolaus de Therva, 
care a călătorit la Ierusalim în secolul al XII-lea, scria de la Sfântul 
Mormânt: „Aici este mijlocul Lumii; aici, în ziua solstițiului de vară, 
lumina Soarelui cade drept din Cer.”10 Aceeaşi concepţie o aflăm în Iran: 
ţara Iranului (Airyanam Vaejah) este centrul si inima Lumii. Tot aşa cum 
inima se găseşte în centrul corpului, „ţara Iranului este mai prețioasă decât 
toate celelalte ţări pentru că este așezată în mijlocul Lumii”11. Despre Shiz, 
„lerusalimul” iranienilor (pentru că se găsea în Centrul Lumii), se spunea că 
este locul de unde izvorâse puterea regilor și de asemenea orașul unde se 
născuse Zarathustra.12 


Cât despre asimilarea templelor cu Munţii cosmici si funcţia acestora 
de „legătură” între Pământ și Cer, numele înseşi ale turnurilor și ale 
sanctuarelor babiloniene stau mărturie în acest sens: „Muntele Casei”, 
„Casa Muntelui tuturor Pământurilor”, „Muntele Furtunilor”, „Legătura 
dintre Cer şi Pământ” și aşa mai departe. Zigurat-ul era de fapt un Munte 
cosmic: cele şapte etaje reprezentau cele șapte ceruri planetare; urcându-le, 
preotul ajungea în vârful Universului. Un simbolism asemănător stă la baza 
uriaşei construcţii a templului din Barabudur, în Java, care este clădit ca un 
munte artificial. Urcușul lui echivalează cu o călătorie extatică în Centrul 
Lumii; ajungând la terasa de sus, pelerinul realizează o ruptură de nivel, 
pătrunzând într-o „regiune pură”, care transcende lumea profană. 


Dur-an-ki, „legătura dintre Cer si Pământ”: astfel erau numite multe 
sanctuare babiloniene (ca de pildă cele de la Nippur, Larsa, Sippar etc.). 


Babilonul avea si el o mulțime de nume, precum „Casa de la Temelia 
Cerului și a Pământului”, „Legătura dintre Cer și Pământ”. Babilonul făcea 
însă legătura dintre Pământ și regiunile inferioare, pentru că oraşul fusese 
înălțat pe bâb-apsû, „Poarta lui Apsû”, apsă fiind numele dat Apelor 
haosului dinaintea Creaţiei. Aceeași tradiţie se întâlneşte la evrei: stânca pe 
care se înalță templul din Ierusalim cobora adânc în tehôm, echivalentul 
ebraic pentru apsû. Tot aşa cum Babilonul se înălța pe „Poarta lui Apsû”, 
stânca templului din Ierusalim era așezată peste „gura lui tehôm”.13 


Apsû şi tehôm reprezintă în același timp „Haosul” acvatic, modalitatea 
preformală a materiei cosmice și lumea Morţii, a tot ceea ce precedă viaţa si 
vine după ea. „Poarta lui Apsû” si stânca aşezată peste „gura lui tehôm” 
arată nu numai punctul de întretăiere, și deci de comunicare, dintre lumea 
inferioară şi Pământ, ci și deosebirea de regim ontologic dintre cele două 
planuri cosmice. Există o ruptură de nivel între tehôm și stânca Templului 
care se află aşezată peste „gura” lui, închizând această trecere de la virtual 
la formal, de la moarte la viață. Haosul acvatic care a precedat Creaţia 
simbolizează în același timp întoarcerea în amorf, care se face prin moarte, 
revenirea la modalitatea larvară a existenţei. Dintr-un anumit punct de 
vedere, regiunile inferioare pot fi omologate cu regiunile pustii și 
necunoscute care înconjoară teritoriul locuit: lumea de jos, deasupra căreia 
se află așezat temeinic „Cosmosul” nostru, corespunde „Haosului” care se 
întinde dincolo de graniţele sale. 


„Lumea noastră” se află întotdeauna în Centru 


Tot ce am afirmat până acum ne arată că „lumea adevărată” se află 
întotdeauna în „mijloc”, în „Centru”, pentru că aici se produce ruptura de 
nivel, comunicarea dintre cele trei zone cosmice. Cosmosul este întotdeauna 
desăvârşit, oricare i-ar fi întinderea. O ţară întreagă (Palestina), un oraş 
(Ierusalimul), un sanctuar (Templul din Ierusalim) înfățișează deopotrivă o 
imagine a lumii, imago mundi. Flavius Josephus arăta, cu privire la 
simbolismul Templului, că „Marea”, adică regiunile inferioare, era 
închipuită de curte, sanctuarul reprezenta Pământul, iar Sfântul Sfinţilor, 
Cerul (Ant. Jud. III, VII, 7). Constatăm așadar că imago mundi, ca si 
„Centrul”, se repetă în interiorul lumii locuite. Palestina, Ierusalimul si 
Templul din Ierusalim reprezintă fiecare si toate laolaltă imaginea 
Universului și Centrul Lumii. Această mulţime de „Centre” şi această 


repetare a imaginii Lumii la scări din ce în ce mai modeste se numără 
printre trăsăturile specifice ale societăţilor tradiționale. 


Se impune, după părerea noastră, următoarea concluzie: omul 
societăților premoderne doreşte să se afle cât mai aproape de Centrul Lumii. 
Ştie că ţara sa se găsește cu adevărat în mijlocul Pământului, că orașul său 
este buricul Universului, că Templul sau Palatul sunt adevărate Centre ale 
Lumii; mai doreşte si ca propria casă să se afle în Centru si să fie o imago 
mundi. După cum vom vedea, locuinţele sunt socotite ca fiind cu adevărat 
în Centrul Lumii st reproducând, la scară microcosmică, Universul. Cu alte 
cuvinte, omul societăţilor tradiționale nu putea trăi decât într-un spaţiu 
„deschis” către înalt, unde ruptura de nivel era simbolic asigurată și unde 
comunicarea cu lumea cealaltă, lumea „transcendentală”, era posibilă prin 
mijlocirea ritualurilor. Fireşte, sanctuarul, „Centrul” prin excelență, era 
acolo, la îndemâna sa, în orașul său, și nu trebuia decât să pătrundă în 
Templu ca să comunice cu lumea zeilor. Însă homo religiosus simţea nevoia 
să trăiască mereu în Centru, ca australienii achilpa care duceau peste tot cu 
ei stâlpul sacru, Axis mundi, ca să nu se depărteze de Centru şi să rămână în 
legătură cu lumea supraterestră. Pe scurt, oricare ar fi dimensiunile spaţiului 
său familiar — ţara, orașul, satul, casa —, omul societăţilor tradiționale 
simte nevoia de a exista mereu într-o lume totală și organizată, într-un 
Cosmos. 


Un Univers ia naștere începând din Centru si se întinde pornind de la un 
punct central care poate fi asemuit cu un „buric”. Asa se naşte si se dezvoltă 
Universul, după Rig Veda (X, 149): pornind de la un nucleu, de la un punct 
central. Tradiţia evreiască este şi mai explicită: „Cel Prea Sfânt a făcut 
lumea ca pe un embrion. Tot așa cum embrionul crește pornind de la buric, 
Dumnezeu a purces la Facerea Lumii de la buric, si de aici s-a răspândit de 
jur împrejur.” Si pentru că „buricul Pământului”, Centrul Lumii, este Ţara 
sfântă, Yoma spune: „Lumea a fost făcută pornind de la Sion.”14 Rabbi ben 
Gurion spunea că stânca Ierusalimului „poartă numele de Piatră de temelie 
a Pământului, pentru că de aici s-a desfăşurat întreg Pământul”15. Pe de 
altă parte, deoarece crearea omului este o replică a cosmogoniei, primul om 
a fost alcătuit în „buricul Pământului” (după tradiția mesopotamiană), în 
Centrul Lumii (conform tradiţiei iraniene), în Paradisul aflat în „buricul 
Pământului” sau la Ierusalim (după tradiţiile iudeo-crestine). Nici nu putea 
fi altfel, pentru că acest Centru este tocmai locul unde se petrece o ruptură 


de nivel, unde spaţiul devine sacru, real prin excelență. Orice creaţie 
implică o supraabundentä a realităţii, altfel spus o izbucnire a sacrului în 
lume. 


Rezultă aşadar că orice construcţie sau fabricație are ca model exemplar 
cosmologia. Facerea Lumii devine arhetipul oricărui gest creator al omului, 
oricare ar fi planul său de referință. Am văzut că aşezarea într-un teritoriu 
repetă cosmogonia. După ce am desprins valoarea cosmogonică a Centrului, 
înţelegem mai bine de ce orice așezare umană repetă Facerea Lumii pornind 
de la un punct central („buricul”). Tot aşa cum Universul se desfăşoară si se 
dezvoltă pornind de la un Centru și se întinde spre cele patru puncte 
cardinale, satul se constituie pornind de la o răscruce. În insula Bali si în 
unele regiuni din Asia, când încep pregătirile pentru construcţia unui sat, 
este căutată mai întâi o răscruce naturală, unde se întretaie perpendicular 
două drumuri. Pătratul construit pornind de la punctul central este o imago 
mundi. Împărţirea satului în patru sectoare, care presupune de altfel o 
împărţire paralelă a comunităţii, corespunde împărţirii Universului în cele 
patru zări. Adesea este lăsat în mijlocul satului un loc gol, unde se va înălța 
mai târziu casa de cult, al cărei acoperiş închipuie Cerul (înfățișat adesea 
prin vârful unui copac sau prin imaginea unui munte). Pe același ax 
perpendicular, dar la celălalt capăt, se află lumea morţilor, reprezentată prin 
anumite animale (șarpe, crocodil şi altele) sau prin ideogramele 
tenebrelor.16 


Simbolismul cosmic al satului este reluat în structura sanctuarului ori a 
casei de cult. La populaţia waropen, în Guineea, „casa bărbaţilor” se află în 
mijlocul satului: acoperişul ei reprezintă bolta cerească, cei patru pereţi 
corespund celor patru direcţii din spaţiu. În insula Ceram, piatra sacră a 
satului reprezintă Cerul, si cele patru coloane de piatră pe care se sprijină 
simbolizează cei patru stâlpi care susțin Cerul.17 Concepții asemănătoare se 
regăsesc la triburile algonkin si sioux: coliba sacră unde au loc initierile 
închipuie Universul. Acoperișul colibei simbolizează bolta cerească, 
podeaua reprezintă Pământul, cei patru pereţi — cele patru direcţii ale 
spaţiului cosmic. Construcţia rituală a spaţiului este subliniată de un triplu 
simbolism: cele patru uşi, cele patru ferestre si cele patru culori trimit la 
cele patru puncte cardinale. Construcţia colibei sacre repetă aşadar 
cosmogonia.18 


Întâlnim, şi nu este de mirare, o concepţie asemănătoare în Italia antică 
şi la vechii germani. Este vorba de fapt de o idee arhaică și foarte 
răspândită: cele patru zări sunt proiectate, pornind de la un Centru, în cele 
patru puncte cardinale. Mundus era, la romani, o groapă circulară împărțită 
în patru, fiind în același timp imagine a Cosmosului și model exemplar al 
locuinţei sau așezării omenești. S-a sugerat, și pe bună dreptate, că Roma 
quadrata ar trebui înțeleasă nu ca având forma unui pătrat, ci ca fiind 
împărțită în patru.19 Mundus era evident asimilat cu omphalos, buricul 
pământului: Orașul (Urbs) se găsea în mijlocul unui orbis terrarum. S-a 
arătat că idei asemănătoare explică structura satelor și a oraşelor 
germanice.20 în contexte culturale extrem de variate, găsim mereu aceeași 
schemă cosmologică și același scenariu ritual: așezarea într-un teritoriu 
echivalează cu întemeierea unei lumi. 


Cetate — Cosmos 


Dacă este adevărat că „lumea noastră” este un Cosmos, orice atac din 
afară ar putea—o preface din nou în „Haos”. Și dacă „lumea noastră” a fost 
întemeiată prin imitarea lucrării exemplare a zeilor, cosmogonia, adversarii 
care o atacă sunt asimilați cu dușmanii zeilor, demonii, si mai cu seamă 
arhidemonului, Dragonul primordial învins de zei la începuturile timpurilor. 
Atacul asupra „lumii noastre” este răzbunarea Dragonului mitic, care se 
răzvrăteşte împotriva lucrării zeilor, Cosmosul, si se străduieşte s-o 
nimicească. Dusmanii se numără printre puterile Haosului. Orice distrugere 
a unei cetăți înseamnă o întoarcere în Haos. Orice izbândă asupra 
atacatorului repetă victoria exemplară a zeului asupra Dragonului (asupra 
„Haosului”). 


Din acest motiv, Faraonul era asimilat zeului Râ, învingătorul 
dragonului Apophis, în vreme ce dușmanii săi erau identificaţi cu Dragonul 
mitic. Darius se considera un nou Thraetaona, erou mitic iranian, care 
ucisese un Dragon cu trei capete. În tradiţia iudaică, regii păgâni erau 
înfățișaţi cu trăsăturile Dragonului, ca de pildă Nabucodonosor descris de 
Ieremia (41, 34) sau Pompei din Psalmii lui Solomon (9, 29). 


Vom vedea și în cele ce urmează că Dragonul este reprezentarea 
exemplară a Monstrului marin, a Sarpelui primordial, simbol al Apelor 
cosmice, al Tenebrelor, al Nopţii și al Morţii, pe scurt al amorfului și al 


virtualului, a tot ceea ce nu are încă o „formă”. Zeul a trebuit să învingă 
Dragonul si să-l ciopârteascä astfel încât să se poată naşte Cosmosul. 
Marduk a alcătuit lumea din trupul monstrului marin Tiamat. lahve a creat 
Universul după ce l-a învins pe monstrul primordial Rahab. Dar, după cum 
vom vedea, această izbândă a zeului asupra Dragonului trebuie să se repete 
în chip simbolic în fiecare an, pentru că lumea trebuie creată din nou în 
fiecare an. La fel, izbânda zeilor asupra puterilor Tenebrelor, Morţii si 
Haosului se repetă cu fiecare victorie a cetăţii asupra cotropitorilor. 


Sistemele de apărare ale așezărilor si ale cetăților au fost probabil la 
început magice: aceste sisteme, alcătuite din șanțuri, labirinturi, valuri de 
apărare, erau concepute astfel încât să poată împiedica mai curând năvălirea 
demonilor si a sufletelor morţilor decât atacul ființelor omeneşti. În nordul 
Indiei, în vreme de epidemie, se desenează în jurul satului un cerc a cărui 
menire este să împiedice demonii bolii să pătrundă dincolo de această 
împrejmuire.21 în Occidentul medieval, zidurile cetăților erau consacrate 
prin ritualuri spre a sluji de apărare împotriva Demonului, a Bolii și a 
Morţii. De altfel, în gândirea simbolică, dusmanul-om este în chip firesc 
asimilat cu Demonul și cu Moartea. De fapt, rezultatul atacurilor, fi ele 
demonice ori militare, este întotdeauna același: distrugerea, nimicirea, 
moartea. 


În zilele noastre se folosesc aceleaşi imagini când se face referire la 
primejdiile care ameninţă un anumit tip de civilizaţie: se vorbeşte așadar de 
„haos”, „dezordine”, de „bezna” în care se va cufunda „lumea noastră”. 
Toate aceste expresii înseamnă abolirea unei ordini, a unui Cosmos, a unei 
structuri organice, şi recăderea într-o stare fluidă, amorfă, adică haotică. 
Aceasta dovedeşte, după părerea noastră, că imaginile exemplare se mai 
păstrează în limbajul și în cliseele omului modem. Ceva din concepția 
tradițională despre Lume mai rămâne în comportamentul său, deşi el nu este 
întotdeauna conștient de această moștenire din vremuri străvechi. 


Asumarea Facerii Lumii 


Trebuie să subliniem de la bun început deosebirea radicală dintre cele 
două comportamente —  „tradițional” şi „modem” — față de locuinţa 
omenească. Nu are rost să mai stăruim asupra valorii și funcţiei locuinţei în 
societățile industriale, deoarece ele sunt îndeobşte cunoscute. După un mare 


arhitect contemporan, Le Corbusier, casa este „o mașină de locuit”. Ea face 
parte, aşadar, din nenumăratele mașini produse în serie în societățile 
industriale. În lumea modernă, casa ideală trebuie să fie mai întâi de toate 
funcţională, adică să le permită oamenilor să muncească si să se odihnească, 
pentru ca apoi să poată din nou munci. „Mașina de locuit” poate fi 
schimbată tot atât de des ca si bicicleta, frigiderul, automobilul. De 
asemenea, omul poate pleca din orașul sau din ţinutul în care s-a născut, 
fără alt inconvenient decât cel impus de adaptarea la altă climă. 


Nu ne propunem să scriem istoria desacralizării treptate a locuinţei 
omenești. Acest proces face parte integrantă din uriașa transformare a 
Lumii, asumată de societăţile industriale și înlesnită de desacralizarea 
Cosmosului, prin acţiunea gândirii ştiinţifice și mai ales a răsunătoarelor 
descoperiri ale fizicii si chimiei. Ne vom putea întreba mai târziu dacă 
această secularizare a Naturii este într-adevăr definitivă, dacă omul modem 
nu mai are nici o posibilitate de a regăsi dimensiunea sacră a existenţei în 
Lume. După cum am văzut, si după cum vom putea vedea si mai limpede în 
cele ce urmează, anumite imagini tradiţionale, anumite urme ale 
comportamentului omului premodern se mai păstrează încă, mai 
,Supravietuiesc”, chiar în societăţile cele mai industrializate. Ceea ce ne 
interesează deocamdată este să aratăm care este, în stare pură, 
comportamentul traditional faţă de locuință si să desprindem acea 
Weltanschauung pe care o implică acest comportament. 


Aşezarea într-un teritoriu, construirea unei locuințe presupun, 
spuneam, o hotărâre vitală atât pentru întreaga comunitate, cât și pentru 
individ. Este vorba de fapt de asumarea creării „lumii” în care am ales să 
locuim. Trebuie deci imitată lucrarea zeilor, cosmogonia. Nu este lucru 
ușor, pentru că există și cosmogonii tragice, sângeroase: iar pentru că imită 
gesturile divine, omul trebuie să le repete. Dacă zeii au fost nevoiţi să 
doboare şi să sfârtece un Monstru marin ori o Fiinţă primordială ca să 
alcătuiască apoi lumea, omul trebuie, la rândul său, să-i imite atunci când 
îşi clădeşte o lume a lui, o cetate ori o casă. Construcţiile cer aşadar jertfe 
sângeroase sau simbolice, despre care se cuvin spuse câteva cuvinte. 


Oricare ar fi structura unei societăţi tradiționale — fie că este alcătuită 
din vânätori-pästori, din agricultori sau a ajuns în stadiul civilizaţiei 
urbane —, locuinţa este întotdeauna sanctificată pentru că este o imago 


mundi, iar lumea este o creaţie divină. Există însă mai multe feluri de 
omologare a locuinţei cu Cosmosul, tocmai pentru că există mai multe 
tipuri de cosmogonii. Ne vom mărgini, în acest stadiu, să amintim doar 
două mijloace prin care locuinţa (înțelegând prin aceasta atât teritoriul, cât 
si casa) este transformată în Cosmos si capătă astfel valoare de imago 
mundi: a) asimilarea cu Cosmosul prin proiecția celor patru zări pornind de 
la un punct central, în cazul unui sat, sau prin aşezarea simbolică a unui 
Axis mundi, în cazul locuinţei familiale; b) prin repetarea, într-un ritual de 
construcție, a actului exemplar al zeilor, în urma căruia a luat naștere 
Lumea din corpul unui Dragon marin sau al unui Uriaș primordial. Nu vom 
insista asupra deosebirii radicale de Weltanschauung dintre cele două 
mijloace de sanctificare a locuinţei, şi nici asupra a ceea ce presupun ele din 
punct de vedere istoric si cultural. Vom spune doar că primul mijloc — 
„cosmicizarea” unui spaţiu prin proiecția zărilor sau prin aşezarea unui Axis 
mundi — este atestat încă din stadiile cele mai arhaice de cultură (de pildă 
stâlpul kauwa-auwa al australienilor achilpa), în vreme ce cel de-al doilea 
pare să fi fost inaugurat de cultivatorii arhaici. Ceea ce ne interesează în 
cadrul acestei cercetări este faptul că, în toate culturile tradiționale, locuinţa 
comportă un aspect sacru şi prin aceasta este o reflectare a Lumii. 


Într-adevăr, locuinţa populațiilor primitive arctice, nord-americane si 
nord-asiatice prezintă un stâlp central, asimilat cu Axis mundi, cu Stâlpul 
cosmic sau cu Arborele Lumii, care fac legătura, după cum am văzut mai 
înainte, dintre Pământ și Cer. Cu alte cuvinte, simbolismul cosmic este 
cuprins în structura însăşi a locuinţei. Cerul este conceput ca un cort uriaş 
susținut de un stâlp central: tärusul cortului sau stâlpul central al casei sunt 
asimilați cu Stâlpii Lumii si chiar numiţi astfel. Jertfele în cinstea Fiintei 
cereşti supreme au loc chiar la picioarele acestui stâlp central, ceea ce arată 
cât de importantă este funcţia sa rituală. Același simbolism s-a păstrat la 
păstorii crescători de animale din Asia Centrală, însă locuinţa cu acoperiș 
conic sprijinit pe un stâlp central fiind aici înlocuită de iurtă, funcţia mitico— 
rituală a stâlpului este preluată de deschizătura din partea de sus, prin care 
iese fumul. La fel ca stâlpul (Axis mundi), copacul cu crengile tăiate, al 
cărui vârf iese prin deschizătura din acoperișul iurtei (și care simbolizează 
Arborele cosmic) reprezintă o scară care duce la Cer şi pe care urcă şamanii 
în călătoria lor către înalt, luându-și zborul prin acea deschizătură din 


acoperiș.22 Stâlpul sacru, aflat în mijlocul locuinţei, se mai întâlnește în 
Africa, la populaţiile de păstori hamiti si hamitoizi.23 


In concluzie, orice locuință se află așezată lângă Axis mundi, pentru că 
omul religios doreşte să trăiască în „Centrul Lumii”, cu alte cuvinte în real. 


Cosmogonie si sacrificiu de construcţie 


O concepţie asemănătoare se întâlneşte într-o cultură foarte evoluată, 
precum a Indiei, dar aici se poate remarca si celălalt mod de omologare a 
casei cu Cosmosul, pe care l-am amintit mai sus. Înainte ca zidarii să pună 
prima piatră, astrologul le indică punctul din temelie care se găseşte 
deasupra Sarpelui ce susține lumea. Meșterul zidar ciopleste un ţăruș şi-l 
înfige în pământ, chiar în locul arătat, spre a pironi capul sarpelui. Peste 
tăruş se pune apoi o piatră, Piatra de temelie se găseşte astfel chiar în 
„Centrul Lumii”.24 Pe de altă parte însă, actul punerii temeliei repetă actul 
cosmogonic: înfigând țărușul în capul Sarpelui spre a-l „pironi”, omul imită 
gestul primordial al lui Soma ori al lui Indra, care, spune Rig Veda, „a lovit 
Șarpele în adăpostul său” (VI, XVII, 9) şi „i-a retezat capul” cu fulgerul (I, 
LII, 10). Am spus mai înainte că Șarpele este simbolul Haosului, al 
amorfului, a ceea ce nu s-a manifestat. Decapitarea lui echivalează cu un 
act de creaţie, cu trecerea de la virtual si amorf la formal. Am văzut că zeul 
Marduk a alcătuit Lumea din trupul unui monstru marin primodial, Tiamat. 
Victoria era repetată în chip simbolic, în fiecare an, pentru că Lumea se 
reînnoia în fiecare an. Însă actul exemplar al victoriei divine era repetat şi 
cu prilejul oricărei construcţii, pentru că orice construcție nouă reproducea 
Facerea Lumii. 


Acest al doilea tip de cosmogonie este mult mai complex, aşa că ne 
vom mărgini să-l schitäm doar. Nu-l putem trece cu vederea, pentru că de o 
asemenea cosmogonie sunt legate nenumăratele forme de sacrificiu de 
construcţie, care nu este de fapt decât o imitație, adesea simbolică, a jertfei 
primordiale care a dat naștere Lumii. Într-adevăr, începând cu un anumit tip 
de cultură, mitul cosmogonic pune la baza Creaţiei uciderea unui Uriaș 
(Ymir în mitologia germanică, PuruNa în mitologia indiană, P'an-ku în 
China): organele sale dau naștere diferitelor regiuni cosmice. După alte 
grupuri de mituri, nu numai Cosmosul ia naștere în urma uciderii unei 
Fiinte primordiale, din substanţa acesteia, ci şi plantele alimentare, rasele 


umane ori clasele sociale. Sacrificiile de construcţie ţin de acest tip de 
mituri cosmogonice. Ca să dureze, o construcţie (casă, templu, lucrare 
tehnică) trebuie să fie însufletitä, să capete în același timp o viaţă si un 
suflet. „Transferul” sufletului nu se poate face altfel decât printr-o jertfă 
sângeroasă. Istoria religiilor, etnologia, folclorul cunosc nenumărate forme 
de sacrificii de construcţie, de jertfe sângeroase ori simbolice spre binele 
unei constructii.25 în sud-estul Europei, aceste rituri și credințe au dat 
naştere unor minunate balade populare care înfăţişează jertfa soţiei 
meşterului zidar, fără de care construcţia nu poate fi dusă la bun sfârșit (cf. 
baladele podului de la Arta, din Grecia, a mânăstirii Argeş din România, a 
cetății Scutari din Iugoslavia etc.). 


Chiar dacă nu am stăruit prea mult asupra semnificației religioase a 
locuinţei omenești, câteva concluzii se impun de la sine. Ca și cetatea ori 
sanctuarul, casa este sanctificată, în parte sau în întregime, printr-un 
simbolism ori un ritual cosmogonic. Așezarea într-un anume loc, 
construcția unui sat sau doar a unei case implică așadar o hotărâre de cea 
mai mare importanţă, pentru că aceasta priveşte existența însăși a omului: 
este vorba, de fapt, de crearea propriei „lumi? si de asumarea 
responsabilitätii de a o păstra si de a o reînnoi. Nimeni nu-și schimbă 
locuinţa fără o strângere de inimă, pentru că nu este uşor să-ți părăseşti 
„lumea”. Locuinta nu este un obiect, o „mașină de locuit”, ci Universul pe 
care omul și-l clädeste imitând Creaţia exemplară a zeilor, cosmogonia. 
Orice construcție şi orice inaugurare a unei locuinţe noi echivalează într-un 
fel cu un nou început, cu o nouă viaţă. Și orice început repetă acel început 
primordial când a luat naștere Universul. Chiar în societățile moderne, atât 
de puternic desacralizate, serbările și petrecerile care însoțesc mutarea într- 
o locuință nouă mai păstrează încă amintirea festivităților zgomotoase care 
marcau odinioară acel incipit vita nova. 


Deoarece locuinţa este o imago mundi, ea se găsește în chip simbolic în 
„Centrul Lumii”. Mulțimea, chiar infinitatea Centrelor Lumii nu 
împovărează cu nimic gândirea religioasă. Pentru că nu este vorba de un 
spaţiu geometric, ci de un spaţiu existenţial și sacru care prezintă o structură 
cu totul deosebită, ce permite o infinitate de rupturi și deci de comunicări cu 
transcendentul. Am văzut semnificaţia cosmologică și rolul ritual al 
deschiderii din acoperiş în diferitele tipuri de locuinţe. În alte culturi, aceste 
semnificații cosmologice și aceste funcţii rituale sunt preluate de horn (gură 


de fum) st de partea din acoperiş care se găseşte deasupra „unghiului sacru” 
și care este înlăturată sau chiar spartă în caz de agonie prelungită. În ceea ce 
priveşte omologarea Cosmos- Casă-Corp omenesc, vom arăta în cele ce 
urmează profunda semnificaţie a „acoperișului spart”. Să amintim 
deocamdată că sanctuarele cele mai vechi erau hipetre sau aveau o 
deschizătură în acoperiş, „ochiului domului”, simbol al rupturii de nivel, al 
comunicării cu transcendentul. 


Arhitectura sacră nu a făcut decât să reia si să dezvolte simbolismul 
cosmologic cuprins cu mult înainte în structura locuinţelor primitive. La 
rândul său, locuința omenească fusese precedată, din punct de vedere 
cronologic, de „locul sfânt” provizoriu, de spațiul consacrat și cosmicizat 
provizoriu (cf. australienii achilpa). Cu alte cuvinte, toate simbolurile si 
toate ritualurile legate de temple, cetăți, case decurg, de fapt, din experienţa 
primitivă a spaţiului sacru. 


Templu, bazilică, catedrală 


În marile civilizaţii orientale — începând cu Mesopotamia si Egiptul si 
sfârsind cu China si India —, Templul cunoaște o nouă si importantă 
valorizare: nu mai este doar o imago mundi, ci si o reproducere 
pământească a unui model transcendent. Iudaismul a moștenit această 
concepție paleo-—orientală a Templului, considerat copia unui arhetip ceresc. 
Această idee este probabil una dintre ultimele interpretări pe care omul 
religios le-a dat experienţei primare a spaţiului sacru, în opoziţie cu spaţiul 
profan. Se cuvine să stăruim puţin asupra perspectivelor deschise de această 
nouă concepţie religioasă. 


Să amintim mai întâi esența problemei: Templul este o imago mundi 
pentru că Lumea, ca lucrare a zeilor, este sacră. Însă structura cosmologică 
a Templului duce la o nouă valorizare religioasă: loc sfânt prin excelenţă, 
casă a zeilor, Templul resanctifică în permanență Lumea, pentru că o 
reprezintă şi în același timp o conţine. De fapt, Lumea este resancti-ficată în 
întregime datorită Templului. Oricare ar fi gradul său de impuritate, Lumea 
este continuu purificată de sfintenia sanctuarelor. 


Această deosebire ontologică din ce în ce mai limpede dintre Cosmos si 
imaginea sa sanctificată, Templul, mai arată și că sfintenia Templului este la 
adăpost de orice corupție pământească, pentru că planul arhitectural al 


Templului este lucrarea zeilor și se găseşte așadar foarte aproape de zei, în 
Cer. Modelele transcendente ale Templelor se bucură de o existenţă 
spirituală, incoruptibilă, cerească. Prin mila zeilor, omul ajunge la viziunea 
fulgurantă a acestor modele, pe care se străduieşte apoi să le reproducă pe 
Pământ. Regele Babilonului, Gudea, a visat că zeița Nidaba îi arăta o placă 
pe care erau înscrise stelele binefăcătoare şi că un zeu i-a dezvăluit planul 
Templului. Sennacherib a ridicat Ninive după „planul stabilit din timpuri 
străvechi în configuraţia Cerului”.26 Aceasta nu înseamnă doar că primele 
construcţii au fost posibile datorită „geometriei cerești”, ci și că modelele 
arhitectonice, aflate în Cer, iau parte la sacralitatea uraniană. 


Pentru poporul lui Israel, modelele tabernaclului, ale tuturor obiectelor 
sacre şi ale Templului au fost create de Iahve dintotdeauna, si tot Iahve le-a 
arătat aleşilor săi pentru ca aceştia să le reproducă pe Pământ. Iahve îi 
vorbeşte lui Moise astfel: „Din acestea sä-Mi faci locaş sfânt si voi locui în 
mijlocul lor. Cortul şi toate vasele și obiectele lui să le faci după modelul 
ce-ţi voi arăta Eu; așa să le faci!” (Ieşirea, 25, 8-9). „Vezi să faci toate 
acestea după modelul ce ti s-a arătat în munte” (Ibid., 25, 40). Când David 
îi dă fiului său Solomon planul clădirilor Templului si al tuturor uneltelor 
sale, îl asigură că „toate acestea sunt în scrisoarea însuflată de la Domnul 
(...) cum m-a luminat El pentru toate lucrările zidirii” (I Cronici, 28, 19). 
El a văzut aşadar modelul ceresc pe care lahve îl făcuse la începutul 
veacurilor. Asa si spune de altfel Solomon: „Tu mi-ai poruncit să zidesc 
templul în muntele Täu cel sfânt si un jertfelnic în cetatea în care locuiesti, 
după chipul cortului celui sfânt, pe care l-ai pregătit dintru început” 
(Înţelepciunea, 9, 8). 


Ierusalimul ceresc a fost creat de Dumnezeu o dată cu Paradisul, deci in 
aeternum. Orașul Ierusalim nu era altceva decât copia aproximativă a 
modelului transcendent: el putea fi pângărit de om, însă modelul nu, pentru 
că nu făcea parte din Timp. „Construcţia care se află acum în mijlocul 
vostru nu este aceea care mi s-a arătat mie, aceea care era gata de când m- 
am hotărât să fac Paradisul si pe care i-am arätat-o lui Adam înainte ca el 
să cadă în păcat” (Apocalipsa lui Baruh, II, IV, 3—7). 


Bazilica creştină si, mai târziu, catedrala preiau si prelungesc toate 
aceste sisteme de simboluri. Pe de o parte, biserica este gândită, încă din 
Antichitatea creștină, ca o copie a Ierusalimului ceresc; pe de altă parte, ea 


reproduce Paradisul sau lumea cerească. Însă structura cosmologică a 
edificiului sacru se mai păstrează în conştiinţa creştinătăţii, fiind evidentă, 
de pildă, în biserica bizantină. „Cele patru părţi ale interiorului bisericii 
reprezintă cele patru direcţii cardinale. Interiorul bisericii este Universul, 
Altarul este Paradisul, care se află la răsărit. Poarta împărătească a 
sanctuarului propriu-zis mai purta numele de „Poarta Raiului”. În 
Săptămâna Mare, această poartă rămâne deschisă pe tot timpul slujbei; 
sensul acestui obicei este limpede explicat în Canonul pascal: Cristos s-a 
ridicat din mormânt si ne-a deschis porţile Raiului. Apusul este, dimpotrivă, 
tinutul întunericului si al durerii, al morţii, al locuințelor veşnice ale 
morților, care aşteaptă învierea trupurilor si Judecata de Apoi. Mijlocul 
clădirii este Pământul. După Kosmas Indikopleustes, Pământul este 
dreptunghiular si mărginit de patru ziduri, deasupra cărora se află o boltă. 
Cele patru parti ale interiorului unei biserici reprezintă cele patru direcții 
cardinale.27 Ca imagine a Cosmosului, biserica bizantină reprezintă şi 
totodată sfințește Lumea. 


Câteva concluzii 


N-am citat, din miile de exemple aflate la îndemâna istoricului 
religiilor, decât un număr foarte restrâns, suficient însă pentru a înfățișa 
varietatea experienţei religioase a spațiului. Am ales aceste exemple din 
culturi și epoci diferite, spre a prezenta cel puţin expresiile mitologice și 
scenariile rituale cele mai importante care tin de experiența spațiului sacru. 
De-a lungul istoriei, omul religios a valorificat în chip diferit această 
experiență fundamentală. Nu ne rămâne decât să comparăm concepția 
despre spaţiul sacru, și deci despre Cosmos, aşa cum apare ea la australienii 
achilpa, cu concepţiile asemănătoare ale tribului kwakiutl, ale altaicilor ori 
ale mesopotamienilor, ca să ne dăm seama de diferențe. Deoarece viaţa 
religioasă a omenirii are loc în Istorie, expresiile sale sunt implicit 
condiţionate de momentele istorice şi de stilurile culturale; iată un truism 
asupra căruia nu are rost să stăruim. Totusi, ceea ce ne interesează nu este 
varietatea infinită a experienţelor religioase ale spaţiului, ci, dimpotrivă, 
elementele lor comune, de unitate. Ajunge să confruntăm comportamentul 
unui om nereligios față de spaţiul în care trăiește cu comportamentul omului 
religios față de spaţiul sacru ca să ne dăm seama imediat de deosebirea de 
structură dintre ele. 


Dacă ar fi să prezentăm pe scurt rezultatul a ceea ce am arătat până 
acum, am spune că experienţa spaţiului sacru permite „întemeierea Lumii”: 
acolo unde sacrul se manifestă în spaţiu, se dezvăluie realul, și Lumea 
începe să existe. Însă ivirea sacrului nu proiectează doar un punct fix în 
mijlocul fluiditätii amorfe a spaţiului profan, un „Centru” în „Haos”: ea 
produce de asemenea o ruptură de nivel, deschide comunicarea între 
nivelurile cosmice (Pământul si Cerul) si permite trecerea, de ordin 
ontologic, de la un mod de a fi la altul. Această ruptură în spaţiul profan 
eterogen creează  „Centrul”, prin care se poate comunica cu 
„transcendentul”; această ruptură întemeiază deci „Lumea”, Centrul, făcând 
posibilă orientatio. Manifestarea sacrului în spaţiu are deci o valență 
cosmologică: orice hierofanie spaţială, orice consacrare a unui spațiu 
echivalează cu o „cosmogonie”. O primă concluzie ar fi că Lumea poate fi 
percepută ca lume ori Cosmos în măsura în care se înfăţişează ca lume 
sacră. 


Orice lume este lucrarea zeilor, pentru că a fost creată fie direct de către 
zei, fie consacrată, deci „cosmicizată” de către oamenii care au actualizat 
prin mijloace rituale actul exemplar al Creaţiei. Altfel spus, omul religios nu 
poate trăi decât într-o lume sacră, pentru că doar o asemenea lume participă 
la ființă, există cu adevărat. Această necesitate religioasă oglindește o sete 
ontologică nepotolită. Omul religios este însetat de ființă. Spaima dinaintea 
„Haosului” care înconjoară lumea sa locuită corespunde spaimei în faţa 
neantului. Spaţiul necunoscut care se întinde dincolo de „lumea” sa, spaţiul 
necosmicizat, adică neconsacrat, care nu este decât o întindere amorfă în 
care n-a fost încă proiectată nici o orientare și nu s-a conturat nici o 
structură, acest spaţiu profan reprezintă pentru omul religios nefiinta 
absolută. Dacă se rătăceşte cumva în acest spaţiu, omul se simte golit de 
substanţa sa „ontică”, ca si cum s-ar topi în Haos, si sfârşeşte prin a se 
stinge. 


Această sete ontologică se manifestă în nenumărate feluri. Exemplul cel 
mai izbitor este, în cazul special al spaţiului sacru, voința omului religios de 
a se găsi în inima realului, în Centrul Lumii, de unde a început să ia ființă 
Cosmosul, spre a se întinde apoi către cele patru zări, unde există o 
posibilitate de comunicare cu zeii; pe scurt, acolo unde este cel mai aproape 
de zei. Am văzut că simbolismul Centrului Lumii nu priveşte doar ţările, 
cetățile, templele şi palatele, ci şi cea mai modestă locuinţă omenească, de 


la cortul vânătorului nomad până la iurta păstorului si casa cultivatorului 
sedentar. Cu alte cuvinte, un om religios se află în Centrul Lumii și totodată 
la izvorul realității absolute, aproape de „deschiderea” care-i înlesneste 
comunicarea cu zeii. 


Pentru că așezarea într-un loc, locuirea într-un spațiu înseamnă 
repetarea cosmogoniei, si deci imitarea lucrării zeilor, orice hotărâre 
existențială a omului religios de a se „aşeza” în spaţiu este în același timp o 
hotărâre „religioasă”. Asumându-și responsabilitatea de a „crea” Lumea în 
care s-a hotărât să locuiască, omul religios „cosmicizează” Haosul si 
totodată sanctifică micul său Univers, făcându-l să semene cu lumea zeilor. 
Omul religios doreşte din tot sufletul să locuiască într-o „lume divină”, să 
aibă o casă asemănătoare cu „casa zeilor”, aşa cum a fost ea mai târziu 
închipuită prin temple și sanctuare. Această nostalgie religioasă oglindeşte 
de fapt dorinţa de a trăi într-un Cosmos pur si sfânt, aşa cum era el la 
începutul începuturilor, când ieşea din mâinile Creatorului. 


Experienţa Timpului sacru îi va permite omului religios să regăsească 
periodic Cosmosul aşa cum era el in principio, în clipa mitică a Creaţiei. 


Capitolul II 
TIMPUL SACRU ȘI MITURILE 
Durata profană şi Timpul sacru 


Ca și spaţiul, Timpul nu este nici omogen și nici continuu pentru omul 
religios. Există intervale de Timp sacru, ca de pildă timpul sărbătorilor (în 
cea mai mare parte periodice) si, pe de altă parte, Timpul profan, durata 
temporală obişnuită, în care se înscriu actele lipsite de semnificație 
religioasă. Între aceste două feluri de timp există, bineînţeles, o ruptură; dar, 
prin mijlocirea riturilor, omul religios poate „trece” cu ușurință de la durata 
temporală obișnuită la Timpul sacru. 


Distingem încă de la început o deosebire esenţială între aceste două 
calități ale timpului: prin natura sa, Timpul sacru este reversibil, în sensul că 
este de fapt un Timp mitic primordial readus în prezent. Orice sărbătoare 
religioasă, orice Timp liturgic înseamnă reactualizarea unui eveniment sacru 
care a avut loc într-un trecut mitic, „la începutul începuturilor”. 
Participarea religioasă la o sărbătoare implică ieşirea din durata temporală 
„obișnuită” și reintegrarea în Timpul mitic actualizat de acea sărbătoare. 
Timpul sacru este deci mereu recuperabil si repetabil la nesfârșit. S—ar putea 
spune, dintr-un anumit punct de vedere, că acest timp nu „curge”, că nu 
este o „durată” ireversibilă. Este un Timp ontologic prin excelenţă, 
„parmenidian”: mereu egal cu el însuși, nu se schimbă si nici nu ia sfârșit. 
Fiecare sărbătoare periodică înseamnă regăsirea aceluiaşi Timp sacru care 
s-a manifestat la sărbătoarea din anul precedent sau cu un secol în urmă: 
este Timpul creat şi sanctificat de zei, cu prilejul gestelor lor, care sunt 
reactualizate prin sărbătoare. Cu alte cuvinte, în sărbătoare se regăsește 
prima apariţie a Timpului sacru, așa cum s-a petrecut ea ab origine, in illo 
tempore. Pentru că Timpul sacru în care se desfășoară sărbătoarea nu exista 
înainte de gestele divine comemorate de această sărbătoare. Creând 
diferitele realități care alcătuiesc în zilele noastre Lumea, zeii întemeiau 
totodată și Timpul sacru, pentru că 'Timpul contemporan unei creaţii era în 
mod necesar sanctificat prin prezenţa şi activitatea divină. 


Omul religios trăieşte astfel în două feluri de Timp, dintre care cel mai 
important, Timpul sacru, apare sub forma paradoxală a unui Timp circular, 


reversibil si recuperabil, un soi de prezent mitic regăsit periodic cu ajutorul 
riturilor. Acest comportament față de Timp deosebeşte omul religios de cel 
nereligios: primul refuză să trăiască doar în ceea ce se numeşte, în termeni 
moderni, „prezentul istoric”, străduindu-se să ajungă la un Timp sacru care, 
în unele privinţe, ar putea însemna ,,Vesnicia”. 


Nu este ușor de arătat doar în câteva cuvinte ce înseamnă Timpul pentru 
omul nereligios al societăților moderne. Nu intentionäm să abordăm 
filozofiile moderne ale Timpului si nici unele concepte pe care știința 
contemporană le foloseşte pentru propriile sale cercetări. Scopul nostru nu 
este de a compara sisteme ori filozofii, ci comportamente existenţiale. Or, 
ceea ce se poate observa la un om nereligios este că și el cunoaște o anumită 
discontinuitate si eterogenitate a Timpului. Si pentru el există, în afară de 
timpul mai curând monoton al muncii, un timp al petrecerilor si al 
spectacolelor, un timp „festiv”. Si el trăieşte după ritmuri temporale variate 
şi cunoaşte timpuri cu intensitate variabilă: când ascultă muzica preferată 
sau când, îndrăgostit, aşteaptă sau întâlneşte persoana iubită, trăiește, 
evident, într-un alt ritm temporal decât atunci când muncește sau se 
plictiseste. 


O deosebire esenţială există însă faţă de omul religios: acesta cunoaște 
intervale „sacre”, care nu iau parte la durata temporală ce le precedă şi le 
urmează, care au o altă structură si o altă „origine”, pentru că este un Timp 
primordial, sanctificat de zei si putând fi adus în prezent prin sărbătoare. 
Pentru un om nereligios, Timpul nu poate reprezenta nici ruptură, nici 
„mister”: el alcătuieşte dimensiunea existenţială cea mai profundă a omului 
şi este legat de propria sa existență, având aşadar un început şi un sfârșit, 
care este moartea, dispariţia existenţei. Oricât de numeroase ar fi ritmurile 
temporale pe care le urmează și oricât de deosebite ar fi intensitätile acestor 
ritmuri, omul nereligios ştie că este vorba mereu de o experiență umană în 
care nu poate interveni nici o prezenţă divină. 


Dimpotrivă, pentru omul religios, durata temporală profană poate fi 
periodic „oprită” prin introducerea, cu ajutorul riturilor, a unui Timp sacru, 
non-istoric (în sensul că nu ţine de prezentul istoric). Tot așa cum o biserică 
înseamnă o ruptură de nivel în spaţiul profan al unui oraș modern, slujba 
religioasă care are loc înăuntrul ei înseamnă o ruptură în durata temporală 
profană: nu mai este prezent Timpul istoric actual, timpul trăit, de pildă, pe 


străzile si în casele din jur, ci Timpul în care s-a desfășurat existenţa 
istorică a lui Isus Cristos, Timpul sfinţit prin predicile, patimile, moartea si 
învierea lui Cristos. Trebuie să spunem totuși că acest exemplu nu 
evidenţiază întru totul deosebirea dintre Timpul profan şi Timpul sacru; în 
comparaţie cu celelalte religii, creștinismul a reînnoit într-adevăr experiența 
şi conceptul de Timp liturgic, afirmând istoricitatea persoanei lui Cristos. 
Pentru un credincios, liturghia se desfășoară într-un Timp istoric sfinţit prin 
întruparea Fiului lui Dumnezeu. Timpul sacru, periodic reactualizat în 
religiile precrestine (mai ales în cele arhaice) este un Timp mitic, un Timp 
primordial, care nu poate fi identificat cu trecutul istoric, un Timp originar, 
care s-a ivit „dintr-o dată”, care nu era precedat de un alt Timp, pentru că 
nici un Timp nu putea exista înainte de apariţia realității înfăţişate de mit. 


Ceea ce ne interesează înainte de toate este această concepţie arhaică a 
Timpului mitic. Vom vedea în cele ce urmează care sunt deosebirile față de 
iudaism şi creștinism. 


Templum-tempus 


Câteva elemente ne vor ajuta să înţelegem mai uşor comportamentul 
omului religios față de Timp. Trebuie să amintim în primul rând că, în mai 
multe limbi ale populațiilor aborigene din America de Nord, termenul de 
„Lume” (= Cosmos) este folosit si cu sensul de „An”. Iakutii spun „a trecut 
lumea”, înțelegând prin aceasta că „s-a scurs un an”. La populaţia yuki, 
„Anul” este desemnat de cuvintele „Pământ” sau „Lume”; ca și iakutii, yuki 
spun, la trecerea anului, că „a trecut Pământul”. Aceşti termeni arată 
legătura de ordin religios dintre Lume și Timpul cosmic. Cosmosul este 
văzut ca o unitate vie care se naște, se dezvoltă si se stinge în ultima zi a 
Anului, ca apoi să renască o dată cu Anul Nou. Vom vedea că această 
renaştere este de fapt o naștere, Cosmosul renăscând în fiecare An pentru că 
Timpul începe, cu fiecare An Nou, ab initio. 


Legătura cosmico-temporalä este de ordin religios: Cosmosul poate fi 
omologat cu Timpul cosmic (,,Anul”), pentru că este vorba în ambele cazuri 
de realități sacre, de creaţii divine. La unele populaţii nord-americane, 
această legătură cosmico-temporală este arătată de însăși structura 
edificiilor sacre. De vreme ce Templul este imaginea Lumii, el conţine si un 
simbolism temporal. Este ceea ce se poate constata, de pildă, la triburile 


algonkin si sioux. Coliba sacră reprezintă în acest caz Universul, dar si 
Anul, pentru că Anul este văzut ca un fel de trecere prin cele patru puncte 
cardinale, re-prezentate de cele patru ferestre si de cele patru uși ale colibei. 
Indienii dakota obișnuiesc să spună că „Anul este un cerc în jurul Lumii”, 
adică în jurul colibei sacre, care este o imago mundi.1 


Găsim în India un exemplu si mai clar. Am văzut că ridicarea unui altar 
înseamnă repetarea cosmogoniei. Or, textele adaugă că „Anul este altarul 
focului”, explicând totodată si simbolismul lui temporal: cele 360 de 
cărămizi de împrejmuire corespund celor 360 de nopţi ale anului, iar cele 
360 de cărămizi yajusmati celor 360 de zile (Satapatha Brahmaña, X, 5, IV, 
10 şi aşa mai departe). Cu alte cuvinte, cu fiecare înălţare a unui altar al 
focului, nu numai că se reface Lumea, ci „se clădeşte Anul”: Timpul este 
re-creat, deci regenerat. Pe de altă parte, Anul este asimilat lui Prajapati, 
zeul cosmic; cu fiecare nou altar, Prajapati este înviat, adică sfintenia Lumii 
este întărită. Nu este vorba de Timpul profan, de simpla durată temporală, ci 
de sanctificarea Timpului cosmic. Înălţarea altarului focului are drept tel 
sanctificarea Lumii, adică integrarea sa într-un Timp sacru. 


Găsim un simbolism temporal analog integrat în simbolismul 
cosmologic al Templului de la Ierusalim. După Flavius Josephus (Ant. Jud., 
III, VII, 7), cele douăsprezece pâini care se aflau pe masă re-prezentau cele 
douăsprezece luni ale Anului, iar candelabrul cu șaptezeci de braţe 
reprezenta decanii (adică împărţirea zodiacală a celor şapte planete în câte 
zece părți). Templul era o imago mundi: găsindu-se în „Centrul Lumii”, la 
Ierusalim, el sanctifica nu numai întreg Cosmosul, ci şi „viaţa” cosmică, 
adică Timpul. 


Primul care a explicat înrudirea etimologică dintre templum și tempus 
este Hermann Usener, care a interpretat cei doi termeni cu ajutorul noţiunii 
de intersectare („Schneidung, Kreuzung”)2. Cercetările ulterioare au adus 
precizări în legătură cu această descoperire: „Templum se referă la aspectul 
spatial, iar tempus la aspectul temporal al mișcării orizontului în spaţiu si în 
timp.”3 


Toate aceste lucruri par să aibă o semnificaţie profundă, si anume că 
pentru omul religios al culturilor arhaice Lumea se reînnoiește în fiecare an 
sau, cu alte cuvinte, îşi regăsește cu fiecare început de an „sfinţenia” 


originară, cu care se născuse din mâinile Creatorului. Acest simbolism este 
vădit în structura arhitectonică a sanctuarelor. Templul fiind locul sfânt prin 
excelență și totodată imaginea Lumii, el sanctifică întregul Cosmos şi în 
același timp viaţa cosmică. Or, această viaţă cosmică era închipuită ca un 
soi de traiectorie circulară, identificându-se cu Anul. Anul era ca un cerc 
închis: avea un început si un sfârșit, dar si posibilitatea de a „renaște” în 
chip de An Nou. Fiecare An Nou aducea un Timp „nou”, „curat” si „sfânt”, 
adică un timp care nu fusese încă folosit şi uzat. 


Timpul însă renästea, reîncepea, pentru că Lumea era creată din nou la 
începutul fiecărui An. Am văzut în capitolele precedente cât de important 
este mitul cosmogonic ca model exemplar al oricărui tip de creaţie sau de 
construcție. Cosmogonia înseamnă și creare a Timpului, ba mai mult: 
cosmogonia fiind arhetipul oricărei „creaţii”, Timpul cosmic pe care 
cosmogonia îl face să tâsneascä este modelul exemplar al tuturor celorlalte 
feluri de timp, adică al Timpurilor proprii diverselor categorii de făpturi 
care există pe lume. Altfel spus, pentru omul religios al culturilor arhaice, 
orice creație, orice existență începe în Timp: înainte ca un lucru să existe nu 
poate exista nici timpul acestui lucru. Înainte să apară Cosmosul nu exista 
timp cosmic. Înainte de apariţia unei anumite specii vegetale, timpul de care 
ea are nevoie astăzi să crească, să rodească si să moară nu exista. Orice 
creație este deci imaginată ca având loc la începutul Timpului, in principio. 
Timpul tâsneste o dată cu prima apariţie a unei noi categorii de realități 
existente. Mitul joacă, așadar, un rol atât de important pentru că arată cum 
anume și-a făcut apariţia o realitate. 


Repetarea anuală a cosmogoniei 


Mitul cosmogonic arată cum s-a ivit Cosmosul. În Babilon, în timpul 
ceremoniei akâtu, care se desfășura în ultimele zile ale anului şi în primele 
zile ale Anului Nou, era recitat solemn „Poemul Creaţiei”, Enuma elish. 
Această recitare rituală actualiza lupta dintre Marduk și monstrul marin 
Tiamat, care avusese loc ab origine si care pusese capăt Haosului prin 
victoria finală a zeului. Marduk făurise Cosmosul din trupul ciopârţit al lui 
Tiamat, iar pe om din sângele demonului Kingu, principalul aliat al lui 
Tiamat. Că această comemorare a Creaţiei este într-adevăr o reactualizare a 
actului cosmogonic ne-o dovedesc atât ritualurile, cât şi formulele rostite în 
cursul ceremoniei. 


Lupta dintre Tiamat si Marduk era redată printr-o confruntare între 
două grupuri de personaje; regăsim același ceremonial la hititi, tot în cadrul 
scenariului dramatic prilejuit de Anul Nou, la egipteni şi în ţinutul Ras 
Shamra. Lupta dintre cele două grupuri de personaje repeta trecerea de la 
Haos la Cosmos, actualizând cosmogonia. Evenimentul mitic redevenea 
prezent. „Să-l învingă mereu pe Tiamat și să-i grăbească sfârșitul!”, striga 
conducătorul ceremonialului. Lupta, victoria şi Creaţia aveau loc chiar în 
această clipă, hic et nunc. 


Deoarece Anul Nou este o reactualizare a cosmogoniei, el implică 
reluarea Timpului de la începuturile sale, adică refacerea Timpului 
primordial, a Timpului „pur”, cel care exista în momentul Creaţiei. Anul 
Nou era aşadar un prilej pentru „curăţirea” de păcate si alungarea demonilor 
sau măcar a unui tap ispăşitor. Nu este vorba doar de sfârşitul efectiv al unui 
anumit interval de timp si de începutul unui alt interval (cum își 
imaginează, de pildă, un om modem), ci și de abolirea anului trecut și a 
timpului scurs. Acesta este de altfel sensul purificărilor rituale: o ardere, o 
anulare a păcatelor si a greselilor individului şi ale comunităţii în ansamblu, 
şi nu doar o simplă „purificare”. 


Naurôz — Anul Nou persan — aminteşte de ziua în care a avut loc 
Crearea Lumii și a omului. În ziua de Naurôz avea loc „înnoirea Creaţiei”, 
cum spunea istoricul arab Albâruni. Regele rostea: „Iată o nouă zi, dintr-o 
nouă lună a unui nou an: trebuie să înnoim ceea ce timpul a învechit.” 
Timpul învechise ființa omenească, societatea, Cosmosul, si acest Timp 
distrugător era Timpul profan, durata propriu-zisă: trebuia abolit, pentru a 
reveni la momentul mitic în care lumea începuse să existe, scăldată într-un 
Timp „pur”, ,puternic” şi sacru. Timpul profan scurs era abolit cu ajutorul 
riturilor care închipuiau un fel de „sfârșit al lumii”. Stingerea focurilor, 
întoarcerea sufletelor morţilor, confuzia socială de tipul Saturnaliilor, 
licenţa erotică, orgiile și altele simbolizau întoarcerea Cosmosului în Haos. 
În ultima zi a anului, Universul se topea în Apele primordiale. Monstrul 
marin Tiamat, simbol al întunericului, al amorfului, al non-manifestatului, 
învia si devenea iarăși amenintätor. Lumea care existase de-a lungul unui 
an întreg dispărea cu adevărat. Deoarece Tiamat era din nou acolo, 
Cosmosul era anulat, iar Marduk era nevoit să-l creeze din nou, după ce-l 
înviase încă o dată pe Tiamat.4 


lată care era semnificaţia acestei întoarceri periodice a lumii într-o 
modalitate haotică: toate „păcatele” de peste an, tot ceea ce Timpul 
pângărise si învechise, era nimicit în sensul fizic al termenului. Participând 
în chip simbolic la nimicirea si la re-crearea Lumii, omul era si el creat din 
nou si renästea, pentru că începea o existenţă nouă. Cu fiecare An Nou, 
omul se simţea mai liber şi mai curat, pentru că scăpase de povara greşelilor 
şi păcatelor sale. Se întorcea în Timpul mitic al Creaţiei, un Timp sacru și 
„puternic”: sacru pentru că era transfigurat de prezenţa zeilor, „puternic” 
pentru că era Timpul celei mai uriașe creaţii cunoscute vreodată, aceea a 
Universului. Omul era din nou, în mod simbolic, contemporan cu 
cosmogonia si lua parte la Facerea Lumii. În Orientul Apropiat, participa 
chiar, în timpuri străvechi, la această creaţie (cf. cele două grupuri 
antagoniste care îi reprezintă pe Zeu şi pe Monstrul marin). 


Nu este greu de înțeles de ce omul religios era urmărit de amintirea 
acestui Timp mitic, şi de ce se străduia periodic să se întoarcă la el: in illo 
tempore, zeii ajunseseră la apogeul puterii. Cosmogonia este manifestarea 
divină supremă, gestul exemplar de putere, de îndestulare, de creativitate. 
Omul religios este însetat de real si încearcă prin toate mijloacele care îi 
stau la îndemână să se așeze la izvorul realităţii primordiale, când lumea era 
in statu nascendi. 


Regenerarea prin întoarcerea la Timpul originar 


Toate aceste lucruri s-ar cuveni dezvoltate, dar nu putem deocamdată 
menţiona decât două elemente esenţiale, și anumeă: 10 prin repetarea 
anuală a cosmogoniei, Timpul era regenerat, reîncepea ca Timp sacru, 
deoarece coincidea cu acel illud tempus când Lumea începuse să existe; 20 
participând în mod ritual la „sfârșitul Lumii” si la ,re-crearea” ei, omul 
devenea contemporan cu illud tempus, deci se nästea din nou, își relua 
existența de la capăt cu rezerva de forte vitale intactă, așa cum era ea în 
clipa când venise pe lume. 


Cele două elemente sunt importante pentru că ne dezvăluie secretul 
comportamentului omului religios față de Timp. Timpul sacru și puternic 
fiind Timpul originii, clipa desăvârșită în care s-a făurit o realitate şi în care 
această realitate s-a manifestat pe deplin, pentru prima oară, omul se va 
strădui periodic că ajungă din nou în acest Timp originar. Pe această 


reactualizare rituală a lui illud tempus al primei epifanii a unei realități se 
bazează toate calendarele sacre: sărbătoarea nu este „comemorarea” unui 
eveniment mitic (si deci religios), ci reactualizarea acestuia. 


Timpul originii este prin excelență Timpul cosmogoniei, clipa în care a 
apărut realitatea cea mai cuprinzătoare, adică Lumea. Cum am putut vedea 
în capitolul precedent, cosmogonia slujeşte aşadar drept model exemplar 
pentru orice ,creatie”, orice fel de „facere”. Din același motiv, Timpul 
cosmogonic slujește drept model tuturor Timpurilor sacre; pentru că, dacă 
Timpul sacru este acela în care s-au manifestat si au creat zeii, este limpede 
că Facerea Lumii este manifestarea divină cea mai cuprinzătoare și mai 
măreaţă. 


Omul religios reactualizează deci cosmogonia nu numai de fiecare dată 
când „făureşte” ceva („lumea lui proprie” — teritoriul locuit — sau o 
cetate, o casă etc.), ci si atunci când vrea să asigure o domnie fericită unui 
nou Suveran sau când trebuie să salveze recoltele amenințate, să poarte cu 
succes un război ori să facă o călătorie pe mare. Recitarea rituală a mitului 
cosmogonic joacă un rol important mai ales în vindecări, care au drept scop 
regenera-rea ființei omeneşti. În insulele Fidji, ceremonialul instalării unui 
nou suveran poartă numele de „Facerea Lumii”, iar acest ceremonial se 
repetă si pentru salvarea recoltelor amenințate. Cea mai largă aplicaţie 
rituală a mitului cosmogonic se întâlnește probabil în Polinezia. Vorbele pe 
care lo le rostise in illo tempore pentru a crea Lumea au devenit formule 
rituale. Oamenii le repetă cu felurite prilejuri: pentru fecundarea unui 
pântece sterp, pentru vindecarea bolilor, atât ale minţii, cât și ale trupului, la 
pregătirile de război, dar si în ceasul morţii ori pentru stimularea inspiraţiei 
poetice.5 


Mitul cosmogonic este, așadar, pentru polinezieni modelul arhetipal al 
tuturor „creaţiilor”, oricare ar fi planul desfășurării lor: biologic, psihologic, 
spiritual. Deoarece recitarea rituală a mitului cosmogonic implică 
reactualizarea acestui eveniment primordial, cel pentru care este recitat 
mitul este proiectat în chip magic la „începuturile Lumii” și devine 
contemporan cu cosmogonia. Acesta se întoarce la Timpul originii, în 
scopul terapeutic de a-şi relua existența de la capăt, de a se naște încă o 
dată. Concepţia subiacentă acestor rituri de vindecare ar fi că Viaţa nu poate 


fi reparată, ci doar re-creată prin repetarea simbolică a cosmogoniei, 
deoarece cosmogonia este modelul exemplar al oricărei creaţii. 


Putem înțelege si mai bine funcţia regeneratoare a întoarcerii la Timpul 
originii dacă cercetăm mai în amănunt terapeutica arhaică, ca de pildă cea a 
populaţiei tibeto-birmane nakhi, din sud-vestul Chinei (provincia Yunnan). 
Ritualul de vindecare constă de fapt în recitarea solemnă a mitului Facerii 
Lumii, urmat de miturile originii bolilor (provocate de mânia Serpilor) si de 
apariţia primului şaman-vindecător care le aduce oamenilor leacurile 
trebuincioase. Aproape toate ritualurile se referă la începuturi, la Timpul 
mitic când Lumea încă nu exista: „La început, pe când cerul, soarele, luna, 
stelele, planetele si pământul încă nu se iviseră, pe când nu era încă nimic 
etc.” Urmează apoi cosmogonia si apariţia serpilor: „În vremea când s-a 
ivit cerul, când s-au răspândit soarele, luna, stelele și planetele și pământul; 
când s-au născut munţii, văile, copacii si stâncile, tot atunci s-au arătat 
şerpii naga și dragonii etc.” Se vorbeşte apoi de apariţia primului vindecător 
si a leacurilor, cu precizarea: „Trebuie arătat de unde vine leacul, altfel nu 
se poate vorbi despre el.”6 


Se cuvine adăugat, în legătură cu aceste rostiri magice cu scop medical, 
că mitul originii leacurilor face întotdeauna parte din mitul cosmogonic. În 
terapeuticile primitive și tradiţionale, un leac nu este bun decât atunci când 
originea lui este amintită în faţa bolnavului. Un mare număr de incantatii 
din Orientul Apropiat și din Europa cuprind povestea bolii ori a demonului 
care a provocat-o si vorbesc despre momentul mitic în care o divinitate sau 
un sfânt a izbutit să stârpească răul.7 Eficacitatea terapeutică a incantatiei 
constă în faptul că aceasta, rostită ritual, reactualizează Timpul mitic al 
„originii”, atât al originii Lumii, cât si al originii bolii si a tratamentului. 


Timpul „ festiv” şi structura sărbătorilor 


Timpul originii unei realităţi, adică Timpul întemeiat de prima sa 
apariţie, are o valoare şi o funcţie exemplare; din acest motiv, omul se 
straäduieste să-l reactualizeze periodic, cu ajutorul unor ritualuri adecvate. 
Însă „prima manifestare” a unei realități echivalează cu crearea sa de către 
Fiinte divine sau semi-divine: regăsirea Timpului originii implică aşadar 
repetarea rituală a actului creator al zeilor. Reactualizarea periodică a 
actelor creatoare înfăptuite de către Fiintele divine in illo tempore 


alcătuieşte calendarul sacru, totalitatea sărbătorilor. O sărbătoare se 
desfășoară întotdeauna în Timpul originii. Si tocmai regăsirea acestui Timp 
originar, sacru, deosebește comportamentul uman din timpul sărbătorii de 
cel de dinainte ori de după sărbătoare. În numeroase cazuri, ceea ce se 
petrece în timpul sărbătorilor nu se deosebeşte cu nimic de ceea ce se 
întâmplă în zilele obişnuite, însă omul religios este încredinţat că trăieşte 
într-un alt Timp, că a izbutit să se întoarcă în acel illud tempus mitic. 


Cu prilejul ceremoniilor totemice anuale intichiuma, australienii arunta 
reiau itinerariul urmat de Strămoșul mitic al tribului din epoca altcheringa 
(„vremea visului”). Se opresc în nenumăratele locuri unde s-a oprit 
Strămoșul şi fac aceleaşi gesturi pe care le făcuse acesta, in illo tempore. Pe 
durata întregii ceremonii postesc, nu poartă arme și se feresc de orice 
contact cu femeile sau cu membrii altor clanuri. Sânt cu totul cufundati în 
„vremea visului”.8 


Sărbătorile care au loc la fiecare an în insula Tikopia, din arhipelagul 
polinezian, reproduc „lucrările zeilor”, actele prin care zeii, în Timpurile 
mitice, au alcătuit Lumea așa cum este ea în zilele noastre.9 Timpul 
„festiv”, în care se trăieşte pe durata ceremoniilor, se caracterizează prin 
anumite interdicții (tabuuri): zgomotul, jocurile, dansurile sunt cu 
desăvârşire oprite. Trecerea de la Timpul profan la Timpul sacru este 
marcată ritual de ruperea unui băț în două. Numeroasele ceremonii care 
alcătuiesc sărbătorile periodice si care nu fac decât să repete gesturile 
exemplare ale zeilor nu se deosebesc, în aparenţă, de activităţile fireşti: este 
vorba de repararea rituală a bărcilor, de rituri legate de cultivarea plantelor 
comestibile (yam, taro şi altele), de refacerea sanctuarelor. În realitate, toate 
aceste activități ceremoniale se deosebesc de aceleași munci făcute în zilele 
obișnuite prin faptul că ele nu privesc decât anumite obiecte, care sunt într- 
un fel arhetipurile categoriilor respective, si prin aceea că se desfăşoară 
într-o atmosferă impregnată de sacru. Într-adevăr, indigenii sunt conștienți 
că reproduc în cele mai mici amănunte actele exemplare ale zeilor, aşa cum 
aceştia le înfăptuiseră in illo tempore. 


Astfel, omul religios devine periodic contemporan cu zeii, în măsura în 
care reactualizează Timpul primordial în care s-au înfăptuit lucrările divine. 
La nivelul civilizaţiilor „primitive”, tot ceea ce face omul are un model 
transuman; chiar si în afara Timpului „festiv”, gesturile sale urmează 


modelele exemplare hotărâte de zei si de Strămoșii mitici. Această imitație 
poate însă deveni din ce în ce mai putin corectă; modelul riscă să fie 
deformat sau chiar uitat. Reactualizările periodice ale gesturilor divine, 
sărbătorile religioase au drept scop să-i înveţe pe oameni modelele sacre. 
Repararea rituală a bărcilor sau cultivarea rituală a plantelor (yam, de pildă) 
nu mai seamănă cu aceleași munci desfășurate în afara perioadelor sacre. 
Ele sunt mai exacte, mai apropiate de modelele divine, și sunt în același 
timp rituale, fiind călăuzite de o intenţie religioasă. Ceremonialul reparării 
unei bărci nu are nici o legătură cu faptul că barca trebuie reparată, ci arată 
că, în vremurile mitice, zeii le-au arătat oamenilor cum anume se repară 
bărcile. Nu mai este vorba de o operație empirică, ci de un act religios, de o 
imitatio dei. Lucrul care trebuie reparat nu este doar unul dintre cele care 
alcătuiesc numeroasa categorie a „bărcilor”, ci un arhetip mitic: barca de 
care zeii s-au folosit „in illo tempore”. Timpul în care are loc repararea 
rituală a bărcilor amintește de Timpul primordial, adică Timpul în care 
lucrau zeii. 


Exemplul pe care l-am analizat nu se poate aplica la toate tipurile de 
sărbători periodice. Ceea ce ne interesează nu este morfologia sărbătorii, ci 
structura Timpului sacru actualizat prin sărbători. Se poate spune că Timpul 
sacru este mereu acelaşi, alcătuind „un sir de eternitati” (Hubert si Mauss). 
Oricât de complexă ar fi o sărbătoare religioasă, ea reproduce întotdeauna 
un eveniment sacru care a avut loc ab origine și care este readus în prezent 
în chip ritual. Participanţii devin contemporani cu evenimentul mitic sau, 
altfel spus, „ies” din timpul lor istoric, adică din Timpul alcătuit din 
totalitatea evenimentelor profane, personale și interpersonale, pentru a 
ajunge la Timpul primordial, care este mereu acelaşi și care aparţine 
Eternitätii. Omul religios ajunge periodic în Timpul mitic si sacru, la 
Timpul originii, care „nu se scurge”, pentru că nu ia parte la durata 
temporală profană, fiind alcătuit dintr-un prezent etern, recuperabil la 
nesfârşit. 


Omul religios simte nevoia să se cufunde perio-dic în acest Timp sacru 
şi indestructibil, fiind încredinţat că acesta determină celălalt timp, obișnuit, 
durata profană în care se desfăşoară orice existență omenească. Prezentul 
etern al evenimentului mitic determină durata profană a evenimentelor 
istorice. Ca să dăm un singur exemplu, hierogamia divină, care a avut loc in 
illo tempore, a îngăduit unirea sexuală, omenească. Unirea dintre zeu si 


zeiță se petrece într-o clipă atemporală, într-un prezent veşnic; unirea 
sexuală dintre oameni, când nu este rituală, se desfășoară în durată, în 
Timpul profan. Timpul sacru, mitic, întemeiază și Timpul existenţial, 
istoric, slujindu-i acestuia drept model exemplar. Altfel spus, totul există 
datorită ființelor divine ori semidivine. „Originea” realitätilor şi a Vieţii 
înseşi este religioasă. Planta yam poate fi cultivată şi consumată în chip 
„obişnuit” pentru că este cultivată si consumată periodic în chip ritual. Iar 
aceste ritualuri pot fi îndeplinite pentru că zeii le-au dezvăluit in illo 
tempore, creând omul si planta vam si arătându-le oamenilor cum anume 
această plantă comestibilă poate fi cultivată si consumată. 


Dimensiunea sacră a Vieţii se regăseşte din plin în sărbătoare, când se 
experimentează sfintenia existenței omenești ca lucrare a zeilor. În restul 
timpului, omul poate oricând uita ceea ce este fundamental, și anume că 
existenţa nu este „dată” de către ceea ce modernii numesc „Natură”, ci este 
o creaţie a Celorlalti, adică zeii sau Fiintele semidivine. În schimb, 
sărbătorile redau dimensiunea sacră a existenţei, amintind cum anume zeii 
sau Strămoșii mitici au făcut omul si i-au împărtășit comportamentele 


sociale si muncile practice. 


Dintr-un anumit punct de vedere, această „ieşire” periodică din Timpul 
istoric, şi mai ales consecinţele ei pentru existenţa globală a omului religios, 
ar putea aduce cu o respingere a libertăţii creatoare. Este vorba de fapt de o 
veşnică întoarcere in illo tempore, într-un trecut care este „mitic” si nu are 
nimic istoric. S-ar putea conchide că această eternă repetare a gesturilor 
exemplare dezvăluite de zei ab origine împiedică orice progres uman și 
para-lizează orice elan creator. Concluzia este justificată, dar numai în 
parte, deoarece omul religios, chiar şi cel mai „primitiv”, nu se împotriveşte 
progresului, în principiu, ci îl acceptă, atribuindu-i însă o origine si o 
dimensiune divine. Tot ceea ce, din perspectiva modemă, ni s-ar părea 
aducător de „progres” (de orice fel — social, cultural, tehnic si așa mai 
departe) în comparaţie cu o situaţie anterioară, a fost asumat de către 
societățile primitive în decursul lungii lor istorii, ca un sir de revelații 
divine. Deocamdată nu interesează acest aspect al problemei. Importantă 
este înțelegerea semnificației religioase a repetării gesturilor divine. Pare 
destul de limpede că, simțind nevoia să reproducă la nesfârșit aceleași 
gesturi exemplare, omul religios doreşte si încearcă să trăiască în preajma 
zeilor. 


Omul — contemporan periodic cu zeii 


Capitolul precedent, privitor la simbolismul cosmologic al orașelor, 
templelor și caselor, ne-a arătat că acesta se leagă de ideea unui „Centru al 
Lumii”. Experienţa religioasă cuprinsă în simbolismul Centrului ar putea fi 
următoarea: omul doreşte să se așeze într-un spaţiu „deschis către înalt, 
aflat în comunicare cu lumea divină”. Așezarea în preajma unui „Centru al 
Lumii” nu înseamnă altceva decât așezarea în preajma zeilor. 


Regăsim aceeași dorință de apropiere de zei dacă analizăm semnificația 
sărbătorilor religioase. Cel ce se cufundă în Timpul sacru de origine devine 
„contemporan cu zeii”, deci trăieşte în preajma lor, chiar dacă această 
prezență este tainică, în sensul că nu este întotdeauna vizibilă. 
Intentionalitatea descifrată în experiența Spaţiului si a Timpului sacru 
dezvăluie dorința de întoarcere la o stare primordială, când zeii si Strămoșii 
mitici erau prezenţi, fiind pe cale de a crea Lumea, ori de a o orândui, ori de 
a le arăta oamenilor temeiurile civilizaţiei. Această „stare primordială” nu 
este de ordin istoric și nu poate fi calculată cronologic; este vorba de o 
anterioritate mitică, de Timpul „originii”, de ceea ce s-a petrecut „la 
începuturi”, in principio. 


Or, „la începuturi”, Fiintele divine sau semidivine îşi făceau lucrarea pe 
Pământ. Nostalgia „originilor” este așadar de natură religioasă. Omul 
doreşte să regăsească prezenţa activă a zeilor, doreşte să trăiască în Lumea 
proaspătă, curată şi „puternică”, aşa cum a ieșit ea din mâinile Creatorului. 
Nostalgia perfecțiunii începuturilor explică în mare parte întoarcerea 
periodică in illo tempore. S-ar putea spune, în termeni creştini, că este 
vorba de o „nostalgie a Paradisului”, cu toate că, la nivelul culturilor 
primitive, contextul religios și ideologic este cu totul altul decât cel al 
iudeo-crestinismului. Însă Timpul mitic pe care omul se străduieşte să-l 
reactualizeze periodic este un Timp sanctificat de prezenţa divină, și putem 
spune că dorinţa lui de a se afla în prezenţa zeilor si într-o lume desăvârșită 
(pentru că abia a luat naştere) corespunde nostalgiei stării paradiziace. 


Această dorință a omului religios de a se întoarce periodic înapoi, 
strădania lui de a retrăi o situație mitică, cea de la începuturi, ar putea părea 
nefiresti si umilitoare în concepția modernă. Această nostalgie duce 
inevitabil la repetarea neîncetată a unui număr limitat de gesturi și de 


comportamente. Se poate spune chiar, până la un anumit punct, că omul 
religios, mai ales cel din societăţile „primitive”, este prin excelență un om 
paralizat de mitul eternei reîntoarceri. Un psiholog din zilele noastre ar 
încerca să descifreze într-un asemenea comportament spaima în faţa noului, 
refuzul de a asuma responsabilitatea unei existente autentice si istorice, 
nostalgia unei stări „paradiziace”, tocmai pentru că era embrionară şi nu se 
desprinsese cu totul de Natură. 


Subiectul este mult prea complex pentru a putea fi abordat aici și 
depăşeşte de altfel sfera preocupărilor noastre, pentru că pune problema 
opoziţiei dintre omul modem si cel premodern. Trebuie totuşi să subliniem 
că omul religios al societăţilor primitive nu refuză nicidecum să-și asume 
responsabilitatea unei existente autentice. Dimpotrivă, după cum am văzut 
şi cum vom mai avea prilejul să constatăm, el își asumă cu mult curaj 
responsabilități enorme, cum ar fi de pildă participarea la crearea 
Cosmosului, la crearea propriei lumi, asigurarea vieţii plantelor și 
animalelor şi altele. Este vorba însă de un alt fel de responsabilitate decât 
cele pe care le socotim ca fiind singurele autentice si valabile. Este o 
responsabilitate pe plan cosmic, spre deosebire de cele de ordin moral, 
social sau istoric, singurele pe care le cunosc civilizațiile moderne. Din 
perspectiva existenţei profane, omul nu-și recunoaște altă responsabilitate 
în afară de aceea față de sine însuși și față de societate. Pentru el, Universul 
nu alcătuieşte de fapt un Cosmos, o unitate vie și articulată, ci este pur si 
simplu totalitatea rezervelor materiale si a energiilor fizice ale planetei, iar 
grija de căpetenie a omului modem este de a nu epuiza cumva resursele 
economice ale globului. Din punct de vedere existenţial însă, „primitivul” 
se situează întotdeauna într-un context cosmic. Experienţa lui personală nu 
este lipsită nici de autenticitate, nici de profunzime, însă ea pare pentru 
omul modem lipsită de autenticitate sau copilărească, pentru că este 
exprimată într-un limbaj cu care nu suntem obişnuiţi. 


Ca să revenim la ceea ce spuneam mai înainte, nu suntem fndreptätiti să 
vedem în întoarcerea periodică în Timpul sacru al originii o respingere a 
lumii reale și o evadare în vis şi imaginar. Dimpotrivă, și aici găsim obsesia 
ontologică, această trăsătură esenţială a omului societăţilor primitive şi 
arhaice. Pentru că, de fapt, dorinţa de întoarcere la Timpul originii înseamnă 
deopotrivă dorinţa de a regăsi prezenţa zeilor și Lumea putemică, proaspătă 
şi curată, aşa cum era ea in illo tempore. Aceasta înseamnă o sete de sacru și 


în același timp o nostalgie a Fiintei. Pe plan existenţial, experienţa constă în 
certitudinea de a putea reîncepe viaţa, periodic, cu maximum de „şanse”. 
Viziunea optimistă asupra existenţei este însoţită de o adeziune totală la 
Fiinţă. Prin toate comportamentele sale, omul religios arată că nu crede 
decât în Fiinţă, că participarea sa la Fiinţă este asigurată de revelația 
primordială, al cărei paznic este. Miturile reprezintă totalitatea acestor 
revelații primordiale. 


Mit = Model exemplar 


Mitul relatează o întâmplare sacră, adică un eveniment primordial care 
s—a petrecut la începuturile Timpului, ab initio.10 Relatarea unei întâmplări 
sacre echivalează însă cu dezvăluirea unui mister, pentru că personajele 
mitului nu sunt fiinţe umane, ci zei sau Eroi civilizatori, așa că gestele lor 
sunt asemenea unor taine, pe care omul nu le-ar fi putut cunoaște dacă nu i— 
ar fi fost dezvăluite. Mitul este deci povestea a ceea ce s-a petrecut in illo 
tempore, relatarea a ceea ce zeii sau ființele divine au făcut la începuturile 
Timpului; „a povesti” un mit înseamnă a spune ceea ce s-a petrecut ab 
origine. O dată „spus”, adică „dezvăluit”, mitul devine adevăr apodictic, 
temei al adevărului absolut. „Aşa este pentru că se spune că aşa este”, 
afirmă eschimoșii netsilik pentru a dovedi temeinicia istoriei lor sacre și a 
tradiţiilor lor religioase. Mitul consemnează apariția unei noi „situaţii” 
cosmice sau a unui eveniment primordial, fiind așadar, întotdeauna, 
relatarea unei „creaţii”: mitul spune cum anume s-a făcut un lucru, cum a 
început să fie. Iată de ce mitul este legat de ontologie, pentru că nu vorbeşte 
decât de realități, de ceea ce s-a petrecut cu adevărat, de ceea ce s-a 
manifestat din plin. 


Este vorba, fără îndoială, de realităţi sacre, pentru că sacrul este realul 
prin excelență. Nimic din ceea ce ţine de sfera profanului nu ia parte la 
Fiinţă, pentru că profanul nu a fost întemeiat ontologic de mit, nu are un 
model exemplar. Cum vom putea constata în cele ce urmează, munca 
agricolă este un rit dezvăluit de zei sau de Eroii civilizatori, fiind așadar un 
act real si totodată semnificativ. Într-o societate desacralizată, munca 
agricolă este un act profan, justificat doar de profitul economic. Pământul 
este lucrat pentru a da foloase, hrană şi câștig. Golită de simbolismul 
religios, munca agricolă devine „opacă” și istovitoare, nu are nici o 


semnificație si nu îngăduie nici o „deschidere” către universal, către lumea 
spirituală. 


Nici un zeu, nici un Erou civilizator n-a dezvăluit vreodată un act 
profan. Tot ceea ce au făcut zeii sau Strămoșii, deci tot ceea ce istorisesc 
miturile despre activitatea lor creatoare, ţine de sfera sacrului, deci ia parte 
la Fiinţă. În schimb, ceea ce oamenii fac din proprie iniţiativă, fără a urma 
un model mitic, ţine de profan, fiind așadar un lucru zadarnic și iluzoriu, 
prin urmare ireal. Cu cât omul este mai religios, cu atât are la îndemână mai 
multe modele exemplare pentru comportamentele și acţiunile sale. De 
asemenea, cu cât omul este mai religios, cu atât este mai integrat în real, 
riscând mai puţin să se risipească în fapte neexemplare, „subiective” — în 
cele din urmă aberante. 


Există un aspect al mitului care se cuvine subliniat: mitul înfățișează 
sacralitatea absolută, pentru că relatează activitatea creatoare a zeilor, 
dezvăluie sacralitatea lucrării lor. Altfel spus, mitul înfățișează izbucnirile 
diverse şi adesea dramatice ale sacrului în lume. Din acest motiv, la multi 
primitivi, miturile nu pot fi rostite oricum și oricând, ci doar în cursul 
anotimpurilor mai bogate sub aspect ritual (toamnă, iarnă) sau între 
ceremoniile religioase, deci într-un răgaz de timp sacru. Lumea este 
întemeiată de fapt prin izbucnirea sacrului, istorisită de mit. Fiecare mit 
arată cum anume o realitate a ajuns să existe, fie că este vorba de realitatea 
totală, Cosmosul, ori de o parte a acesteia — o insulă, o specie vegetală, o 
instituție umană. Când se arată cum anume au ajuns lucrurile să existe, se 
oferă şi o explicaţie a acestei existente, precum si un răspuns, indirect, la o 
altă întrebare: de ce există aceste lucruri? Acest „de ce” este întotdeauna 
legat de „cum”, pentru că atunci când se arată cum a luat naştere un lucru, 
se înfăţişează si izbucnirea în Lume a sacrului, cauză ultimă a oricărei 
existente reale. 


Pe de altă parte, fiind o lucrare divină, deci o izbucnire a sacrului, orice 
creaţie este în același timp o izbucnire de energie creatoare în Lume. Orice 
creaţie este rodul unui preaplin. Zeii creează dintr-un exces de putere, 
dintr-o energie nestăvălită. Creaţia este rodul unui prisos de substanță 
ontologică. Din acest motiv, mitul care povestește această ontofanie sacră, 
această manifestare victorioasă a preaplinului ființei, devine modelul 
exemplar al tuturor activităţilor omeneşti: doar el poate dezvălui ceea ce 


este real, supraabundent, eficient. „Trebuie să facem ceea ce au făcut zeii la 
început”, spune un text indian (Satapatha Brahmaña, VII, 2, I, 4). „Aşa au 
făcut zeii, aşa fac oamenii”, adaugă Taittriya Brahmaña (1, 5, IX, 4). Cea 
mai importantă funcţie a mitului este deci de a „fixa” modelele exemplare 
ale tuturor riturilor şi ale tuturor activităţilor omeneşti semnificative: hrană, 
sexualitate, muncă, educaţie etc. Comportându-se ca ființă umană pe deplin 
responsabilă, omul imită gesturile exemplare ale zeilor, le repetă acţiunile, 
fie că este vorba de o simplă funcţie fiziologică, precum alimentaţia, ori de 
o activitate socială, economică, culturală, militară şi aşa mai departe. 


Numeroase mituri din Noua Guinee vorbesc despre lungi călătorii pe 
mare, oferind astfel „modele pentru navigatorii actuali”, dar si pentru orice 
altă activitate, „fie că este vorba de dragoste, de război, de pescuit, de 
aducere a ploii sau de orice altceva... Povestirea oferă precedente pentru 
diferitele momente ale construcţiei unei corăbii, pentru tabuurile sexuale pe 
care le implică si aşa mai departe”. Căpitanul care pornește pe mare îl 
întruchipează pe eroul mitic Aori. „Poartă îmbrăcămintea pe care o purta 
Aori, potrivit mitului; ca şi Aori, are chipul înnegrit, iar în plete, un love 
asemănător cu acela pe care Aori l-a smuls de pe fruntea lui Iviri. 
Däntuieste la poalele muntelui si-si întinde braţele tot așa cum Aori își 
întindea aripile... Un pescar mi-a spus că, atunci când se pregătea să prindă 
peşti (cu arcul), se credea Kivavia. Nu cerea mila și ajutorul eroului mitic, 
ci se identifica de-a dreptul cu acesta.”11 


Acest simbolism al precedentelor mitice se regăsește şi în alte culturi 
primitive. J. P. Harrington scrie, cu privire la tribul karuk din California: 
„Tot ceea ce făcea indianul karuk urma întocmai pilda a ceea ce făcuseră 
ikxareyavii în timpurile mitice. Acești ikxareyavi locuiau în America 
înaintea sosirii indienilor. Neștiind cum să redea acest cuvânt, indienii 
karuk din zilele noastre propun termeni ca «prinți», «conducători», 
«ângeri»... N-au rămas alături de ei decât atât cât a fost nevoie ca să-i 
înveţe toate obiceiurile, spunându-le de fiecare dată celor din tribul karuk: 
«lată cum ar face oamenii.» Faptele si vorbele lor sunt si astăzi pomenite în 
formulele magice ale indienilor karuk.”12 


Această repetare fidelă a modelelor divine are un dublu rezultat: pe de o 
parte, imitându-i pe zei, omul se menţine în sacru si, prin urmare, în 
realitate; pe de altă parte, datorită reactualizării neîntrerupte a gesturilor 


divine exemplare, lumea este sanctificată. Comportarea religioasă a 
oamenilor contribuie la menţinerea sfinteniei lumii. 


Reactualizarea miturilor 


Se cuvine să amintim aici că omul religios își asumă o umanitate al 
cărei model este transuman, transcendent. El nu se recunoaște ca fiind cu 
adevărat om decât în măsura în care imită zeii, Eroii civilizatori ori 
Strămoșii mitici. Altfel spus, omul religios se doreşte altfel decât este pe 
planul experienţei sale profane. Omul religios nu este dat, el se făureşte pe 
sine, apropiindu-se de modelele divine, care sunt păstrate de mituri, de 
istoria gestelor divine. Prin urmare, omul religios se socotește si el făurit de 
Istorie asemenea omului profan, cu deosebirea că singura Istorie care îl 
interesează este Istoria sacră dezvăluită de mituri, adică Istoria zeilor, în 
vreme ce omul profan se vrea constituit doar de Istoria umană, adică tocmai 
de totalitatea faptelor care nu prezintă pentru omul religios nici cel mai mic 
interes, pentru că este lipsită de modele divine. Trebuie spus că, încă de la 
început, omul religios îşi aşază modelul pe un plan transuman, cel dezvăluit 
de mituri. El nu devine cu adevărat om decât dacă se supune învăţăturii 
miturilor, dacă-i imită pe zei. 


O astfel de imitatio dei implică uneori, pentru primitivi, o mare 
responsabilitate. După cum am văzut, unele sacrificii sângeroase își găsesc 
justificarea într-un act divin primordial: in illo tempore, zeul a ucis 
monstrul marin si l-a sfârtecat pentru a crea Cosmosul. Omul repetă această 
jertfă sângeroasă, câteodată omenească, atunci când trebuie să întemeieze 
un sat, un templu ori o casă. Consecințele posibile ale unei imitatio dei reies 
destul de limpede din mitologiile sau ritualurile a numeroase popoare 
primitive. De pildă, după miturile paleocultivatorilor, omul a ajuns ceea ce 
este astăzi — muritor, sexualizat și silit să muncească — în urma unui omor 
primordial: înainte de epoca mitică, o Fiinţă divină, uneori o femeie ori o 
fată, alteori un copil sau un bărbat, s-a lăsat cuprinsă de flăcări pentru ca 
din trupul său ars să crească mai apoi tuberculi sau pomi fructiferi. Acest 
prim omor a schimbat cu totul modul de a fi al existenței omenești. Arderea 
Fiintei divine a inaugurat atât nevoia de hrană, cât și fatalitatea morții, 
precum și sexualitatea, unicul mijloc de a asigura continuitatea vieții. 
Trupul divinității arse a devenit hrană, iar sufletul a coborât pe Pământ, 
unde a întemeiat împărăţia Morților. Ad. E. Jensen, care a dedicat un studiu 


important acestor divinităţi, numite de el dema, a arătat foarte limpede că 
omul, hrănindu-se sau murind, ia parte la existenţa acestor dema.13 


Pentru toate popoarele paleocultivatoare, evocarea periodică a 
întâmplării primordiale care a întemeiat actuala condiție umană este de cea 
mai mare importanță. Toată viaţa lor religioasă este o comemorare, o 
rememorare. Amintirea reactualizată prin rituri (prin repetarea omorului 
primordial) deţine un rol hotărâtor: nu trebuie uitat ceea ce s-a petrecut in 
illo tempore. Adevăratul păcat este uitarea: fata care rămâne singură vreme 
de trei zile într-o colibă întunecoasă, la primul ciclu menstrual, fără să 
poată sta de vorbă cu cineva, se comportă astfel pentru că fata mitică ucisă 
şi preschimbată în Lună a rămas timp de trei zile în întuneric; dacă tânăra 
catamenială încalcă regula tăcerii și vorbeşte, se face vinovată de uitarea 
unei întâmplări primordiale. Memoria personală nu intră în joc: unicul lucru 
important este rememorarea evenimentului mitic, singurul cu rol creator. 
Doar mitul primordial poate păstra istoria adevărată, istoria condiţiei 
umane, și doar aici trebuie căutate și găsite principiile si paradigmele 
oricărui comportament. 


În acest stadiu de cultură se întâlneşte canibalismul ritual. Prima grijă a 
canibalului pare să fie de natură metafizică, pentru că el nu trebuie să uite 
ceea ce s-a petrecut in illo tempore. Volhardt si Jensen au arătat foarte bine 
acest lucru: uciderea și devorarea scroafelor cu prilejul sărbătorilor, 
consumarea primilor tuberculi din recoltă înseamnă, de fapt, ospätul din 
trupul divin, același cu ospätul canibalilor. Jertfirea scroafelor, vânătoarea 
de capete, canibalismul se leagă în chip simbolic de strângerea tuberculilor 
ori a nucilor de cocos. Volhardt4 a fost cel care a descoperit sensul religios 
al antropofagiei și responsabilitatea umană asumată de către canibal. Planta 
comestibilă nu este dată în Natură, ci este rodul unui asasinat, pentru că 
astfel a fost ea creată la începuturile Lumii. Vânătoarea de capete, jertfele 
omeneşti, canibalismul au fost acceptate de către om, care şi-a asumat 
astfel viaţa plantelor. Volhardt a subliniat acest lucru pe bună dreptate: 
canibalul îşi asumă responsabilitatea în lume, canibalismul nu este un 
comportament „natural” al omului „primitiv” (şi nici nu se regăseşte de 
altfel la nivelurile cele mai arhaice de cultură), ci un comportament cultural, 
întemeiat pe o viziune religioasă a vieţii. Pentru ca lumea vegetală să poată 
supravieţui, omul trebuie să ucidă și să fie ucis; el trebuie de asemenea să- 
şi asume sexualitatea până la limita extremă, adică orgia. Este ceea ce spune 


un cântec abisinian: „Cea care încă nu a zămislit, să zămislească; cel care 
încă nu a ucis, să ucidă!” Este un fel de a arăta că ambele sexe sunt 
condamnate să-și asume destinul. 


Înainte de a încerca să judecăm canibalismul, trebuie să ne amintim că 
acesta se datorează Fiintelor supranaturale, care l-au întemeiat însă pentru a 
le permite oamenilor să-și asume o responsabilitate în Cosmos, pentru a-i 
obliga să asigure continuitatea vieţii vegetale. Responsabilitatea este așadar 
de natură religioasă. Este ceea ce afirmă canibalii din tribul uitoto: 
„Tradițiile noastre sunt mereu vii, chiar atunci când nu dansăm; dar facem 
ceea ce facem numai pentru a putea dansa.” Dansurile constau în repetarea 
tuturor evenimentelor mitice, deci și a primului omor urmat de 
antropofagie. 


Am amintit acest exemplu pentru a arăta că imi-tatio dei nu este 
concepută, la primitivi și în civilizațiile paleo-orientale, în chip idilic; 
dimpotrivă, ea implică o mare responsabilitate umană. Chiar atunci când 
considerăm o societate „sălbatică”, nu trebuie să uităm că faptele cele mai 
barbare şi comportamentele cele mai aberante urmează modele transumane, 
divine. Aceasta este însă o altă problemă, pe care nu o vom aborda aici, 
pentru că nu ne propunem să aflăm cum anume, în urma căror degradări si 
neînţelegeri, unele comportamente religioase ajung să se deterioreze și să 
devină aberante. Ceea ce trebuie subliniat este că omul religios dorea să-i 
imite pe zei și credea că o face chiar atunci când faptele sale ajungeau la 
nebunie, josnicie și crimă. 


Istorie sacră, Istorie, istoricism 


Omul religios cunoaşte, aşadar, două feluri de Timp: profan si sacru. O 
durată evanescentă si un „şir de vesnicii” periodic recuperabile în timpul 
sărbătorilor, care alcătuiesc calendarul sacru. Timpul liturgic al calendarului 
se desfășoară în cerc închis, fiind Timpul cosmic al Anului, sanctificat de 
„lucrările zeilor”. Și pentru că lucrarea divină cea mai măreaţă a fost 
Facerea Lumii, comemorarea cosmogoniei joacă un rol însemnat în multe 
religii. Anul Nou coincide cu ziua dintâi a Creaţiei. Anul este dimensiunea 
temporală a Cosmosului. La trecerea anului, se spune: „A trecut Lumea.” 


Orice An Nou înseamnă repetarea cosmogoniei, re-crearea Lumii și 
totodată „crearea” Timpului, regenerarea lui printr-un „nou început”. Mitul 


cosmogonic slujeşte deci drept model exemplar pentru orice ,creatie” sau 
„construcţie” si este chiar folosit ca mijloc ritual de vindecare. Devenind 
din nou, în chip simbolic, contemporan cu Creaţia, omul se întoarce la 
preaplinul primordial. Bolnavul se vindecă pentru că ia viaţa de la capăt, cu 
o încărcătură de energie intactă. 


Sărbătoarea religioasă este reactualizarea unui eveniment primordial, a 
unei „întâmplări sacre”, ai cărei actori sunt zeii sau Fiintele semidivine. Or, 
„întâmplarea sacră” este povestită în mituri. Prin urmare, cei ce iau parte la 
sărbătoare devin contemporani cu zeii si cu Fiintele semidivine, trăind în 
Timpul primordial sanctificat de prezenţa și activitatea zeilor. Calendarul 
sacru regenerează periodic Timpul, făcându-l să coincidă cu Timpul 
originii, adică Timpul „puternic” şi „pur”. Experienţa religioasă a sărbătorii, 
adică participarea la sacru, le îngăduie oamenilor să trăiască periodic în 
preajma zeilor. De aici decurge importanţa capitală a miturilor în toate 
religiile premozaice, pentru că miturile povestesc despre gestele zeilor, iar 
aceste geste slujesc drept modele exemplare tuturor activităţilor omenești. 
În măsura în care îi imită pe zei, omul religios trăieşte în Timpul originii, 
adică Timpul mitic, „ieşind” din durata profană pentru a se întoarce într-un 
Timp „imobil”, „veşnic”. 


Deoarece miturile alcătuiesc pentru el „povestea sfântă”, omul religios 
din societăţile primitive nu trebuie nicidecum să le uite: reactualizând 
miturile, el se apropie de zei si ia parte la sfințenie. Există însă si 
„întâmplări divine tragice”, iar omul, reactualizându-le periodic, îşi asumă 
o mare responsabilitate față de sine si față de Natură. Canibalismul ritual, 
de pildă, este urmarea unei concepții religioase tragice. 


Așadar, reactualizându-şi miturile, omul religios se străduiește să se 
apropie de zei şi să ia parte la Fiinţă; imitarea modelelor exemplare divine 
reprezintă dorinţa lui de sfințenie şi în același timp nostalgia sa ontologică. 


În religiile primitive și arhaice, eterna repetare a gesturilor divine se 
justifică drept imitatio dei. Calendarul sacru reia în fiecare an aceleași 
sărbători, care comemorează aceleași întâmplări mitice. De fapt, calendarul 
sacru nu este altceva decât acea „eternă reîntoarcere” a unui număr limitat 
de gesturi divine, iar acest lucru este valabil nu doar în religiile primitive, ci 
în toate celelalte religii, deoarece calendarul sărbătorilor reprezintă o 


întoarcere periodică a acelorași stări primordiale, deci reactualizarea 
aceluiași Timp sacru. Reactualizarea acelorași întâmplări mitice este 
speranța cea mai mare a omului religios, care-și regăsește cu fiecare 
reactualizare şansa de a-şi schimba existenţa, de a o face asemănătoare 
modelului divin. Eterna repetare a gesturilor exemplare si eterna întâlnire cu 
același Timp mitic al originii, sanctificat de zei, nu implică pentru omul 
religios din societăţile primitive si arhaice o viziune pesimistă asupra vieţii; 
dimpotrivă, datorită acestei „eterne reîntoarceri” la izvoarele sacrului si ale 
realului, existența omenească i se pare a fi mântuită de nimicnicie si de 
moarte. 


Perspectiva se schimbă cu totul atunci când sensul religiozitätii cosmice 
se întunecă, așa cum se întâmplă în unele societăți mai evoluate, când 
elitele intelectuale se desprind treptat de tiparele religiei tradiţionale. 
Sanctificarea periodică a Timpului cosmic se dovedeşte în acest caz inutilă 
şi neînsemnată. Zeii nu mai sunt accesibili prin ritmurile cosmice. 
Semnificaţia religioasă a repetării gesturilor exemplare s-a pierdut. Or, 
repetarea golită de conţinutul său religios duce în chip necesar la o viziune 
pesimistă asupra existenţei. Când nu mai este un mijloc de întoarcere la 
starea primordială şi de regăsire a prezenţei tainice a zeilor, când este 
desacralizat, Timpul ciclic devine înspăimântător, semănând cu un cerc care 
se învârte fără oprire în jurul propriului centru, repetându-se la nesfârşit. 


Este ceea ce s-a petrecut în India, unde a luat naştere complexa 
doctrină a ciclurilor cosmice (yuga). Un ciclu complet, numit mahayuga, 
durează 12 000 de ani, sfârşindu-se cu o ,,disolutie” — pralaya —, care se 
repetă în chip mai radical la capătul fiecărei mii de cicluri, devenind 
mahapralaya, adică „Marea Disolutie”. Schema exemplară „creație-— 
distrugere-creatie” se repetă la nesfârşit. Cei 12 000 de ani care alcătuiesc 
un mahayuga sunt socotiți „ani divini”, fiecare dintre ei durând 360 de ani, 
ceea ce înseamnă în total 4 320 000 ani într-un singur ciclu cosmic. O mie 
de asemenea mahayuga alcătuiesc o „formă” (kalpa), iar paisprezece kalpa 
alcătuiesc un manvantara (numit astfel pentru că se presupune că fiecare 
manvantara este condus de către un Manu, Strămoșul-Rege mitic). Un 
kalpa durează cât o zi din viaţa lui Brahma; un alt kalpa, cât o noapte. O 
sută de asemenea „ani” ai lui Brahma, adică 311 000 miliarde de ani 
omenești, alcătuiesc viața Zeului. Această durată considerabilă a vieţii lui 


Brahma nu ajunge însă să epuizeze Timpul, pentru că zeii nu sunt vesnici, 
iar creaţiile si distrugerile cosmice continuă ad infinitum.15 


lată, aşadar, ce înseamnă de fapt „eterna reîntoarcere”, eterna repetare a 
ritmului fundamental al Cosmosului: distrugerea si re-crearea sa periodică, 
adică „Anul-Cosmos” în concepţia primitivă, golită însă de conţinutul 
religios. Doctrina ciclurilor yuga a fost elaborată de către elitele intelectuale 
şi, chiar dacă a devenit o doctrină panindiană, nu trebuie să ne imaginăm că 
latura sa înspăimântătoare era cunoscută de către toate populaţiile din India. 
Elitele religioase si filozofice erau singurele care se simțeau cuprinse de 
disperare în faţa Timpului ciclic, care se repeta la nesfârșit, pentru că 
această „eternă reîntoarcere” implica, în gândirea indiană, eterna 
reîntoarcere la existență datorită legii cauzalitätii universale, karma. Pe de 
altă parte, Timpul era asimilat iluziei cosmice (maya), iar eterna 
reîntoarcere la existență însemna prelungirea la nesfârşit a suferinţei și a 
sclaviei. Singura speranță a elitelor religioase si filozofice era ne- 
ântoarcerea la existență, abolirea karmei sau, altfel spus, eliberarea 
definitivă (mokNa), implicând transcendenta Cosmosului.16 


Si Grecia a cunoscut mitul eternei reîntoarceri, iar filozofii din epoca 
târzie au împins la limita extremă concepţia Timpului circular. Cum spune 
atât de frumos H. Ch. Puech, „după vestita definiție platoniciană, timpul, 
care determină şi măsoară revoluția sferelor cereşti, este imaginea 
mișcătoare a vesniciei nemiscate, pe care o imită desfășurându-se în cerc. 
Prin urmare, întreaga devenire cosmică, precum si durata acestei lumi de 
creaţie și de corupţie, care este lumea noastră, se vor dezvolta în cerc sau 
după o succesiune nesfârșită de cicluri în decursul cărora aceeași realitate se 
face, se desface, se reface, conform unei legi și unor alternative imuabile. 
Nu numai că aceeași cantitate de ființă se păstrează fără ca nimic să se 
piardă ori să se creeze, ci mai mult, unii gânditori de la sfârşitul 
Antichității — pitagoricieni, stoici, platonicieni — ajung să admită că în 
interiorul fiecăruia dintre aceste cicluri de durată, aiones sau aeva, se 
reproduc aceleași situaţii care s-au produs în ciclurile anterioare si se vor 
reproduce si în ciclurile următoare — la nesfârşit. Nici o întâmplare nu este 
unică si nu se produce o singură dată (de pildă condamnarea și moartea lui 
Socrate), ci ea s-a mai produs şi se va mai produce, fără încetare; aceiași 
indivizi au apărut, apar și vor reapărea la fiecare întoarcere a cercului 


asupra lui însuşi. Durata cosmică este repetare si anakuklesis, eternă 
reîntoarcere”.17 


Faţă de religiile arhaice si paleo-orientale, precum si faţă de concepţiile 
mitico-filozofice ale Eternei Reîntoarceri, aşa cum au luat ele naștere în 
India şi în Grecia, iudaismul vine cu o inovaţie capitală. În iudaism, Timpul 
are un început si va avea un sfârşit. Ideea de Timp ciclic este depășită. Iahve 
nu se mai manifestă în Timpul cosmic (cum se întâmplă cu zeii altor 
religii), ci într-un Timp istoric, care este ireversibil. Fiecare nouă 
manifestare a lui Iahve în Istorie nu mai este reductibilă la o manifestare 
anterioară. Căderea Ierusalimului întruchipează mânia lui Iahve împotriva 
poporului său, însă este altă mânie decât aceea pe care Iahve o arătase la 
căderea Samariei. Gesturile sale sunt intervenţii personale în Istorie şi nu-și 
dezvăluie înţelesul adânc decât pentru poporul său, poporul pe care Iahve l- 
a ales. Evenimentul istoric dobândește de această dată o nouă dimensiune, 
devenind o teofanie.18 


Creștinismul merge și mai departe în valorizarea Timpului istoric. 
Pentru că Dumnezeu s-a întrupat si și-a asumat o existență umană 
istoriceşte condiţionată, Istoria poate fi sanctificată. Acel illud tempus de 
care vorbesc Evangheliile este un Timp istoric bine precizat — Timpul în 
care Pilat din Pont era guvernatorul ludeii —, care a fost însă sfinţit de 
prezenţa lui Cristos. Crestinul din zilele noastre care participă la Timpul 
liturgic se întoarce în acel illud tempus în care a trăit, a suferit şi a înviat 
Isus, dar acesta nu mai este un Timp mitic, ci Timpul în care Pilat din Pont 
domnea peste Iudeea. Si pentru creştin, calendarul sacru reia la nesfârșit 
aceleași întâmplări din viaţa lui Cristos, însă aceste întâmplări s-au petrecut 
în Istorie; nu mai sunt fapte care s-au desfășurat la originea Timpului, „la 
începuturi” (şi trebuie adăugat că Timpul începe din nou, pentru creștin, cu 
naşterea lui Cristos, pentru că întruparea întemeiază o stare nouă a omului 
în Cosmos). Aşadar, Istoria se dovedeşte a fi o nouă dimensiune a prezenţei 
Zeului în lume. Istoria redevine Istoria sfântă, așa cum fusese gândită, dar 
dintr-o perspectivă mitică, în religiile primitive si arhaice.19 


Creștinismul ajunge la o teologie și nu la o filozofie a Istoriei, deoarece 
intervenţiile lui Dumnezeu în Istorie, si cu deosebire întruparea în persoana 
istorică a lui Isus Cristos au un scop transistoric: mântuirea omului. 


Hegel reia ideologia iudeo-—creștină şi o aplică la Istoria universală luată 
în ansamblu: Spiritul universal se manifestă continuu în evenimentele 
istorice, si nu se manifestă decât în aceste evenimente. Istoria devine așadar, 
în ansamblul său, o teofanie: tot ceea ce s-a petrecut în Istorie trebuie să se 
petreacă astfel pentru că aceasta a fost voința Spiritului universal. Se 
deschide astfel calea diferitelor forme de filozofie istoricistă din secolul al 
XX-lea. Investigația noastră se oprește aici, pentru că toate noile valorizări 
ale Timpului și ale Istoriei tin de istoria filozofiei. Trebuie totuși să 
adăugăm că istoricismul apare ca un produs al descompunerii 
creştinismului, pentru că acordă o importanță hotărâtoare evenimentului 
istoric (idee de origine iudeo-—creștină), dar evenimentului istoric ca atare, 
negându-i orice posibilitate de a dezvălui o intenţie soteriologică, 
transistorică.20 


În ceea ce priveşte concepţiile Timpului asupra cărora s-au aplecat 
unele filozofii istoriciste si existentialiste, s-ar cuveni poate să mai 
adăugăm ceva: cu toate că nu mai este gândit ca un „cerc”, Timpul își 
redobândeşte în aceste filozofii moderne latura înspăimântătoare pe care o 
avea în concepția greacă si în cea indiană despre Eterna Reîntoarcere. 
Timpul, desacralizat pentru totdeauna, se arată a fi o durată precară şi 
evanescentă, la capătul căreia se află moartea. 


Capitolul III 
SACRALITATEA NATURII SI RELIGIA COSMICĂ 


Natura nu este niciodată pentru omul religios exclusiv „naturală”, ci 
încărcată cu o valoare religioasă. Nu este un lucru de mirare, de vreme ce 
Cosmosul este o creație divină: Lumea, fiind o lucrare a zeilor, rămâne 
mereu impregnată de sacralitate. Şi nu este vorba doar de o sacralitate dată 
de către zei, ca de pildă aceea a unui loc ori a unui obiect consacrat de o 
prezenţă divină. Zeii au făcut mult mai mult, pentru că au arătat diferitele 
modalităţi ale sacrului în însăși structura Lumii și a fenomenelor cosmice. 


Lumea se înfăţişează astfel încât omul religios, contemplând-—o, 
descoperă numeroasele feluri de sacru, prin urmare de Fiinţă. Înainte de 
toate, Lumea există, este aici, are o structură, nefiind un Haos, ci un 
Cosmos, impunându-se aşadar ca lucrare, creaţie a zeilor. Lucrarea divină 
îşi păstrează mereu transparenţa, dezvăluind în chip spontan numeroasele 
aspecte ale sacrului. Cerul înfățișează nemijlocit, în chip „natural”, 
depărtarea infinită, transcendenta zeului. Si Pământul este „transparent”, 
înfățișându-se ca mamă și sursă universală de hrană. Ritmurile cosmice 
redau ordinea, armonia, permanenta, fecunditatea. În întregul său, 
Cosmosul este un organism real, viu şi sacru în același timp, dezvăluind 
modalităţile Fiintei şi ale sacralitätii. Ontofania se suprapune hierofaniei. 


Vom încerca să arătăm în acest capitol cum anume se înfățișează Lumea 
pentru omul religios, sau mai exact cum se înfățișează sacralitatea prin 
înseşi structurile Lumii. Nu trebuie să uităm că, pentru omul religios, 
„Supranaturalul” este strâns legat de „natural”, că Natura oglindește 
întotdeauna ceva care există dincolo de ea, ceva transcendent. Asa cum am 
mai arătat, o piatră sacră este venerată nu pentru că este piatră, ci pentru că 
este sacră: adevărata sa esenţă se dezvăluie prin sacralitatea manifestată 
prin modul de a fi al pietrei. De aceea nu putem vorbi de „naturism” ori de 
„religie naturală” în înţelesul căpătat de aceşti termeni în secolul al XIX- 
lea, deoarece omul religios intuieste „supranaturalul” cu ajutorul aspectelor 
„naturale” ale Lumii. 


Sacrul ceresc si zeii uranieni 


O experienţă religioasă se poate naște din simpla contemplare a boltei 
cereşti. Cerul se vădește infinit, transcendent, fiind prin excelență un ganz 
andere faţă de nimicul reprezentat de om si mediul său. Transcendenta se 
dezvăluie prin simpla conștientizare a înălțimii infinite. „Preaînaltul” devine 
dintr-o dată un atribut al divinității. Regiunile superioare, unde omul nu 
poate ajunge, zonele siderale dobândesc prestigiul transcendentului, al 
realităţii absolute, al veşniciei. Acolo locuiesc zeii şi tot acolo se înalță, 
după unele religii, sufletele morţilor. „Preaînaltul” este o dimensiune 
inaccesibilă omului ca atare, aparţinând de drept puterilor si Fiintelor 
supraomenesti. Cel ce se ridică urcând treptele unui sanctuar ori scara 
rituală care duce la Cer încetează să mai fie om: într-un fel sau altul, el ia 
parte la o condiţie supranaturală. 


Operația nu este logică si raţională. Categoria transcendentală a 
,inältimii”, a suprapământescului, a infinitului se înfăţişează omului ca tot, 
atât minţii, cât şi sufletului său. Este o conştientizare totală pentru om, care 
descoperă, privind Cerul, nemărginirea divină și totodată propriul său statut 
în Cosmos. Prin propriul său mod de a fi, Cerul dezvăluie transcendenta, 
puterea, vesnicia. El există în chip absolut, pentru că este înalt, infinit, 
veșnic, puternic. 


În acest sens trebuie să înțelegem ceea ce spuneam mai înainte, si 
anume că zeii au înfățișat diferitele modalităţi ale sacrului în însăşi structura 
Lumii: Cosmosul — lucrarea exemplară a zeilor — este „construit” în aşa 
fel încât sentimentul religios al transcendentei divine este stimulat, trezit de 
existența însăși a Cerului. lar pentru că acest Cer există în chip absolut, 
numeroși zei supremi capătă, la populaţiile primitive, nume legate de 
înălțime, de bolta cerească, de fenomene meteorologice, atunci când nu sunt 
numiţi pur şi simplu „Stăpâni ai Cerului” ori „Locuitori ai Cerului”. 


Divinitatea supremă a tribului maori se cheamă Iho: iho înseamnă 
„înalt, sus”. Numele Zeului suprem al negrilor akposo, Uwoluwu, înseamnă 
„ceea ce se află sus, regiunile superioare”. La populaţia selk’nam din Tara 
de Foc, Zeul se numește „L.ocuitor al Cerului” sau „Cel care se află în Cer”. 
Puluga, Fiinţa supremă la populaţia insulelor Andaman, din golful Bengal, 
locuiește în Cer; glasul lui este tunetul, iar răsuflarea, vântul; mânia și-o 
arată prin uragan, și lovește cu trăsnetul pe toţi aceia care nu-i ascultă 
poruncile. Zeul Cerului la populaţia yoruba de pe Coasta Sclavilor poartă 


numele de Olorun, care înseamnă „Stăpân al Cerului”. Samoyezii îl adoră 
pe Num, Zeul care locuieşte în Cerul cel mai înalt st al cărui nume 
înseamnă chiar „Cer”. Divinitatea supremă a populaţiei koriak se cheamă 
„Cel de Sus”, „Stăpânul de Sus”, „Cel care există”. Populaţia ainu, din 
Hokkaido, îl numește „Stăpânul divin al Cerului”, „Zeul ceresc”, „Creatorul 
divin al lumilor”, dar si Kamui, care înseamnă „Cer”. Iar lista nu se opreşte 
aici.l 


Situaţia poate fi întâlnită si în religiile unor popoare mai civilizate, care 
au jucat un rol de seamă în Istorie. Numele mongol al Zeului suprem este 
tengri, care înseamnă „Cer”. La chinezi, T'ien înseamnă în același timp 
„Cer” si „Zeu al Cerului”. Termenul sumerian pentru divinitate, dingir, avea 
drept semnificație primitivă o epifanie cerească: „limpede, strălucitor”. La 
babilonieni, Anu înseamnă de asemenea „Cer”. Zeul suprem indo-european 
poartă numele de Dieus, care desemnează deopotrivă epifania cerească si 
sacrul (cf. skr. div., „a străluci”, „zi”; dyaus, „cer”, „zi” — Dyaus, zeu al 
Cerului la indieni). Zeus, Jupiter mai păstrează, în numele lor, amintirea 
sacralitatii cerești. Celticul Taranis (de la taran, „tunet”), balticul Perkunas 
(„fulger”), protoslavul Perun (cf. piorun, „fulger” în poloneză) oglindesc 
mai ales transformările de mai târziu ale zeilor Cerului în zei ai Furtunii.2 


Nu este vorba nicidecum de „naturism”. Zeul ceresc nu este identificat 
cu Cerul, deoarece Zeul însuși, creator al întregului Cosmos, a făcut si 
Cerul, si de aceea se numeşte „Creator”, „Atotputernic”, „Stăpân”, 
„Domn”, „Tată? şi aşa mai departe. Zeul ceresc este o persoană, nu o 
epifanie uraniană. Doar că locuiește în Cer și se înfăţişează prin fenomene 
meteorologice: tunet, trăsnet, furtună, meteoriți etc. Unele structuri 
privilegiate ale Cosmosului — Cerul, atmosfera — alcătuiesc așadar 
epifaniile favorite ale Fiintei supreme, care-și dezvăluie prezenţa prin ceea 
ce-i este propriu: măreţia (majestas) imensitätii cerești, vuietul înfricoşător 
(tremendum) al furtunii. 


Zeul de departe 


Istoria Fiintelor supreme de structură cerească are o importanţă capitală 
pentru cine doreşte să înţeleagă istoria religioasă a omenirii. Departe de noi 
intenţia de a o relata aici, în câteva pagini.3 Trebuie totuși să amintim un 
lucru care ni se pare esenţial, si anume că Fiintele supreme de structură 


cerească tind să dispară din cult, „îndepărtându-se” de oameni si 
retrăgându-se în Cer, unde devin dei otiosi. Ca şi cum zeii, după ce au creat 
Cosmosul, viaţa și omul, s-ar simţi cuprinși de un soi de „oboseală”, ca si 
cum uriaşa lucrare a Creaţiei i-ar fi vlăguit. Se retrag deci în Cer, lăsându-— 
şi pe Pământ fiul ori un demiurg ca să sfârșească ori să desăvârşească 
lucrarea. Treptat, alte figuri divine le iau locul: Strămoșii mitici, Zeitele- 
Mame, Zeii fecundatori etc. Zeul Furtunii își mai păstrează încă structura 
cerească, dar nu mai este o Fiinţă supremă creatoare, ci doar un Fecundator 
al Pământului şi uneori un simplu ajutor al Pământului-Mamă. Fiinţa 
supremă de structură cerească nu-și mai păstrează locul preponderent decât 
la popoarele de păstori, căpătând o situaţie unică în religiile cu tendință 
monoteistă (Ahura-Mazda) sau monoteiste (Iahve, Allah). 


Fenomenul „îndepărtării” Zeului suprem este atestat la nivelurile 
arhaice de cultură. La populaţia australiană kulin, Fiinţa supremă Bundjil a 
creat Universul, animalele, copacii şi chiar pe om; însă, după ce i-a dat 
fiului său puteri pe Pământ, iar fiicei în Cer, Bundjil s-a retras din lume. 
Locuiește în nori, ca un „stăpân”, ţinând o sabie în mână. Puluga, Fiinţa 
supremă la populaţia din insulele Andaman, s-a retras după ce a creat lumea 
şi primul om. Misterul „îndepărtării” este însoţit de lipsa aproape totală de 
cult: nici o jertfă, nici o rugăciune, nici o cerere de iertare, ci doar câteva 
obiceiuri religioase în care se mai păstrează amintirea lui Puluga, ca de 
pildă „tăcerea sacră” a vânătorilor care se întorc în sat după o vânătoare 
norocoasă. 


,Locuitorul Cerului” sau „Cel care se află în Cer” la populaţia selk’nam 
este veșnic, atotstiutor, atotputernic, creator, însă Creaţia a fost desăvârșită 
de Strămoșii mitici, pe care tot Zeul suprem i-a creat înainte de a se retrage 
mai sus de stele. Zeul s-a izolat acum de oameni, nepăsător la ceea ce se 
petrece în lume. Nu mai are nici chipuri, nici preoti-slujitori. Nu i se înalță 
rugăciuni decât dacă se ivește vreo boală: „Iu, cel de sus, nu-mi lua 
copilul; este încă prea mic!”4 Nu i se mai fac ofrande decât în timpul 
ploilor sau furtunilor. 


La fel se întâmplă si la majoritatea populațiilor africane: marele Zeu 
ceresc, Fiinţa supremă, creatoare si atotputernică, nu mai joacă decât un rol 
neînsemnat în viaţa religioasă a tribului. Este prea departe ori prea bun 
pentru a avea nevoie de un cult propriu-zis, si este chemat doar în situaţii 


grave. Astfel, Olorun („Stăpânul Cerului” la populaţia yoruba), după ce a 
început să creeze Lumea, i-a încredinţat-o spre desăvârşire și domnie unui 
zeu mai mic, Obatala. S-a retras apoi de pe Pământ si dintre oameni si nu 
mai există nici temple, nici statui, nici preoti-slujitori ai acestui Zeu 
suprem. Olorun este totuşi invocat la mare nevoie, în caz de calamitate. 


Retras în cer, Ndyambi, Zeul suprem al populaţiei herero, a lăsat 
omenirea în grija unor divinităţi inferioare. „De ce i-am mai aduce jertfe? 
explică un indigen. Nu ne mai temem de el deoarece, spre deosebire de 
spiritele morţilor noştri, nu ne face nici un rău”.5 Fiinţa supremă a 
populaţiei tumbuka este prea însemnată „pentru a se apleca asupra 
treburilor obișnuite ale oamenilor”6. Acelaşi lucru se întâmplă și la 
populaţiile de limbă tshi din Africa occidentală, cu zeul Njankupon, care nu 
are cult şi căruia nu i se aduc omagii decât foarte rar, când este mare 
foamete ori vreo epidemie, sau după o furtună violentă; oamenii îl întreabă 
atunci cu ce anume l-au supărat. Dzingbe („Părintele universal”), Fiinţa 
supremă la populaţia ewe, nu este invocat decât în vreme de secetă: „O, 
Cerule, către tine se îndreaptă mereu recunoştinţa noastră; mare este seceta; 
fă să plouă, ca Pământul să se răcorească si ogoarele să rodească!”7 
îndepărtarea si pasivitatea Fiintei supreme sunt minunat redate într-un 
dicton al populaţiei gyriama din Africa de est, care vorbesc despre zeul lor 
astfel: „Mulugu (Zeul) este sus, sufletele morţilor sunt jos.”8 Populaţia 
bantu spune: „Zeul, după ce l-a creat pe om, nu-i mai poartă de grijă”, iar 
negrii pigmei afirmă: „Zeul s-a îndepărtat de noi!”9 Populatiile fang din 
preeria Africii ecuatoriale îşi rezumă filozofia religioasă în cântecul 
următor: 


Zeul (Nzame) este sus, iar omul jos. 
Zeul este Zeu, omul este om. 
Fiecare stă la el acasă.10 


Nu este nevoie să mai dăm alte exemple. În toate aceste religii 
primitive, Fiinţa cerească supremă pare să-și fi pierdut actualitatea 
religioasă, deoarece lipseşte din cult, iar mitul ne—o înfăţişează retrăgându-— 
se din ce în ce mai departe de oameni, până ce devine un deus otiosus. Cu 
toate acestea, nu este uitată, fiind chiar invocată în ultimă instanţă, când tot 


ceea ce s-a făcut spre a cere ajutorul celorlalți zei și zeițe, al strămoşilor și 
al demonilor s-a dovedit a fi zadarnic. O spune de altfel populaţia oraon: 
„Am încercat totul, nu ne-ai mai rămas decât Tu să ne poţi ajuta!” I se 
aduce drept jertfă un cocoș alb, si oamenii strigă: „O, Zeule! Tu ne-ai creat! 
Fie-ti milă de noi!”11 


Experienţa religioasă a Vieţii 


„Îndepărtarea divină” oglindește de fapt interesul crescând al omului 
față de propriile sale descoperiri religioase, culturale sau economice. Pe 
măsură ce se apleacă asupra hierofaniilor Vieţii, descoperă sacrul și 
fecunditatea pământească și se simte atras de experienţe religioase mai 
„concrete” (mai carnale, chiar orgiastice), omul „primitiv” se îndepărtează 
de Zeul ceresc și transcendent. Descoperirea agriculturii duce la o 
schimbare radicală nu numai a economiei omului primitiv, ci înainte de 
toate a economiei sacrului. Intră în joc alte forte religioase: sexualitatea, 
fecunditatea, mitologia femeii și a Pământului etc., experienţa religioasă 
devine mai concretă, mai strâns legată de Viaţă. Marile Zeite-Mame şi Zeii 
puternici sau duhurile fecundității sunt mult mai „dinamici” si mai 
accesibili pentru oameni decât Zeul creator. 


Dar, aşa cum am văzut, în caz de mare nevoie, după ce s-a încercat 
totul în zadar, și cu deosebire atunci când nenorocirea vine din Cer — 
secetă, furtună, epidemie —, oamenii se întorc spre Fiinţa supremă și o 
roagă. Atitudinea aceasta nu se întâlnește doar la populaţiile primitive. De 
fiecare dată când vechii evrei trăiau mai multă vreme în pace si într-o 
oarecare îndestulare, se îndepărtau de Iahve, apropiindu-se de divinitätile 
Baal si Astarte ale vecinilor lor. Numai catastrofele istorice îi sileau să se 
întoarcă din nou la Iahve. „Iar atunci au strigat iarăși către Domnul si au zis: 
«Am păcătuit, căci am părăsit pe Domnul si am slujit Baalilor si 
Astarteelor; izbäveste-ne acum din mâna vrăjmașilor noștri, si-ti vom 
sluji!»,, (I Samuel, XII, 10). 


Evreii se întorceau către lahve atunci când asupra lor se abăteau 
catastrofele istorice si când erau ameninţaţi de o pedeapsă a Istoriei. 
Primitivii își aminteau de Fiintele lor supreme în cazul unor catastrofe 
cosmice. Sensul întoarcerii către Zeul ceresc este însă același: într-o situaţie 
foarte critică, în care este în joc existenţa însăși a colectivităţii, divinitätile 


care asigură şi preamăresc Viaţa în timpuri obișnuite sunt părăsite pentru 
Zeul suprem. Există aici, dar numai în aparență, un mare paradox: 
divinitätile care au înlocuit, la popoarele primitive, zeii de structură 
cerească erau, precum Baal si Astarte la evrei, divinităţi ale fecundității, ale 
opulentei, ale împlinirii vitale, adică divinități care preamăreau și 
fmbogäteau Viaţa, atât cea cosmică — vegetaţia, agricultura, animalele — 
cât si cea omenească. Aceste divinități erau în aparență puternice. 
Actualitatea lor religioasă se explica tocmai prin această putere, prin 
rezervele lor vitale nelimitate, prin fecunditate. 


Cu toate acestea, adoratorii lor, atât primitivii, cât şi evreii, aveau 
sentimentul că nici Marile Zeite și nici zeii agrari nu-i puteau salva, nu le 
puteau asigura existența în momente cu adevărat grele. Zeii și zeițele nu 
puteau decât să reproducă Viaţa si s-o îmbogăţească; mai mult încă, nu 
puteau îndeplini aeastă funcţie decât în vremuri „normale”; deşi stăpâneau 
în chip desăvârşit ritmurile cosmice, aceste divinități se dovedeau 
neputincioase în a salva Cosmosul ori societatea omenească într-un 
moment de criză (criză „istorică” la evrei). 


Numeroasele divinităţi care au înlocuit Fiintele supreme au acumulat 
puterile cele mai concrete și mai strălucitoare, puterile Vieţii. Tocmai din 
această pricină s-au „specializat” în procreatie, dar au pierdut puterile mai 
„subtile”, mai „nobile”, mai „spirituale” ale Zeilor creatori. Descoperind 
sacrali-tatea Vieţii, omul s-a lăsat purtat de propria sa descoperire, a fost 
copleșit de hierofaniile vitale si s-a îndepărtat de sacralitatea transcendentă 
a nevoilor sale imediate şi zilnice. 


Perenitatea simbolurilor cerești 


Chiar atunci când viaţa religioasă nu mai este dominată de zeii cerești, 
regiunile siderale, simbolismul uranian, miturile si riturile de înältare etc. 
păstrează un loc preponderent în economia sacrului. Ceea ce este „sus”, 
„înaltul” continuă să dezvăluie transcendentul în orice ansamblu religios. 
Îndepărtat de cult și blocat în mitologii, Cerul rămâne prezent în viaţa 
religioasă prin mijlocirea simbolismului. lar acest simbolism ceresc 
impregnează și susţine la rândul său un mare număr de rituri (de fnältare, de 
urcare, de iniţiere, de regalitate etc.), de mituri (Arborele cosmic, Muntele 
cosmic, lanţul de săgeți care leagă Pământul de Cer etc.), de legende (zborul 


magic). Simbolismul „Centrului Lumii”, care este după cum am văzut 
foarte răspândit, arată si el însemnătatea simbolismului ceresc: comunicarea 
cu Cerul se face într-un „Centru”, iar această comunicare este imaginea 
exemplară a transcendentei. 


S-ar putea spune că însăși structura Cosmosului păstrează vie amintirea 
Fiintei supreme cereşti, ca şi cum zeii ar fi creat Lumea în aşa fel încât să 
nu poată să nu le oglindească existenţa; pentru că nici o lume nu este 
posibilă fără verticalitate, iar această dimensiune trimite la transcendentä. 


Eliminat din viaţa religioasă propriu-zisă, sacrul ceresc se menţine 
activ prin simbolism. Un simbol religios își transmite mesajul chiar dacă nu 
este perceput în întregime în mod conștient, deoarece simbolul se adresează 
ființei omenești integrale, nu doar minții ei. 


Structura simbolismului acvatic 


Înainte de a vorbi despre Pământ, se cuvine să abordăm valorizările 
religioase ale Apelor12, din două motive: 10 Apele existau înainte de a se 
ivi Pământul (așa cum se arată în Facerea, „întuneric era deasupra adâncului 
şi Duhul lui Dumnezeu se purta pe deasupra Apelor”); 20 dacă analizăm 
valorile religioase ale Apelor, vom putea înțelege mai bine structura și 
funcţia simbolului. Or, simbolismul are un rol însemnat în viaţa religioasă a 
omenirii; datorită simbolurilor, Lumea devine „transparentă”, putându-—și 
„arăta” transcendenta. 


Apele simbolizează suma universală a virtualitätilor, fiind deopotrivă 
fons et origo, izvorul tuturor posibilităților de existenţă; ele precedă orice 
formă si susţin orice creaţie. Una dintre imaginile exemplare ale Creaţiei 
este Insula, care „răsare” dintr-o dată din mijlocul valurilor. Pe de altă 
parte, imersiunea simbolizează întoarcerea în preformal, revenirea la modul 
nediferentiat al preexistentei. Emersiunea repetă gestul cosmogonic al 
manifestării formale, iar imersiunea echivalează cu o dizolvare a formelor. 
Simbolismul Apelor implică așadar atât moartea, cât si renașterea. 
Contactul cu apa înseamnă întotdeauna o regenerare: disoluția este urmată 
de „o nouă naştere”, iar imersiunea fertilizează şi sporeşte potenţialul de 
viaţă. Cosmogoniei acvatice îi corespund, la nivel antropologic, hilogeniile, 
credințele după care genul uman s-a născut din Ape. Potopului sau 
imersiunii periodice a continentelor (miturile de tip Atlantida) îi 


corespunde, la nivel uman, „cea de-a doua moarte” a omului (,,umezeala” si 
leimon-ul Infernului etc.) ori moartea initiaticä prin botez. Însă, atât pe 
plan cosmologic, cât si pe plan antropologic, imersiunea în Ape nu 
echivalează cu o dispariţie definitivă, ci cu o reintegrare vremelnică în 
nediferentiat, urmată de o nouă creaţie, de o altă viaţă sau de un „om nou”, 
după cum este vorba de un moment cosmic, biologic ori soteriologic. Din 
punct de vedere al structurii, „potopul” poate fi comparat cu „botezul”, iar 
ospätul funerar cu stropirea noilor născuţi cu apă neîncepută sau cu băile 
rituale de primăvară, dătătoare de sănătate și de fertilitate. 


În toate sistemele religioase, Apele își păstrează funcţia: pot dezintegra, 
aboli formele, „spăla păcatele”, fiind deopotrivă purificatoare si 
regeneratoare. Apele precedă Creaţia si o absorb, neputându-și depăși 
propriul mod de a fi, adică de a se manifesta în forme. Apele nu pot 
transcende condiţia virtualului, a germenilor, a latentelor. Tot ceea ce este 
formă se manifestă dincolo de Ape, desprinzându-se de ele. 


Trebuie să amintim aici un lucru esenţial, si anume că sacralitatea 
Apelor şi structura cosmogoniilor si a apocalipselor acvatice nu s-ar putea 
dezvălui în întregime decât prin simbolismul acvatic, singurul „sistem” 
capabil să articuleze toate înfățișările deosebite ale nenumăratelor 
hierofanii.13 Aceasta este de fapt legea oricărui simbolism: ansamblul 
simbolic valorizează diferitele semnificaţii ale hierofaniilor. „Apele Morţii”, 
de pildă, nu-și dezvăluie sensul profund decât în măsura în care structura 
simbolismului acvatic este cunoscută. 


Istoria exemplară a botezului 


Părinţii Bisericii n-au pregetat să folosească anumite valori precreştine 
şi universale ale simbolismului acvatic, pe care le-au îmbogăţit cu 
semnificaţii noi, legate de existenţa istorică a lui Cristos. Pentru Tertulian 
(De Baptismo, III-V), apa a fost prima în care „s-a aflat Duhul Sfânt, care 
o socotea pe atunci mai presus de celelalte elemente... Din această apă 
dintâi s-a născut viul, aşa că nu este de mirare că la botez apele dau naștere 
vieţii... Toate felurile de apă, datorită vechii însușiri pe care au avut-o încă 
de la început, iau așadar parte la taina sanctificării noastre, o dată ce numele 
lui Dumnezeu a fost rostit deasupra lor. Îndată ce acest nume a fost rostit, 
Duhul Sfânt coboară din ceruri, se oprește deasupra apelor pe care le 


sfinteste cu prezenţa sa, iar acestea, astfel sanctificate, capătă la rândul lor 
puterea de a sfinţi... Ceea ce putea vindeca bolile trupului vindecă acum 
sufletul; ceea ce aducea mântuirea pentru o vreme aduce acum viața 
veşnică...” 


„Omul vechi” moare prin imersiune în apă, dând naștere unei fiinţe noi, 
regenerate. Acest simbolism este minunat redat de loan Gură-de-Aur 
(Homil. in. Joh., XXV, 2), care scrie, cu privire la multivalenta simbolică a 
botezului: „El este moartea si mormântul, viaţa si învierea... Când ne 
cufundăm capul în apă, ca într-un mormânt, omul vechi este îngropat cu 
totul; când scoatem capul din apă, se iveşte omul cel nou.” 


Interpretările date de Tertulian şi de loan Gură-de-Aur se potrivesc 
perfect cu structura simbolismului acvatic. În valorizarea creştină a Apelor 
intervin însă unele elemente noi legate de o „istorie”, si anume Istoria 
sfântă. Este vorba în primul rând de valorizarea botezului în înțelesul de 
coborâre în adâncul Apelor pentru lupta cu monstrul marin. Această 
coborâre are un model, cel al lui Cristos în apele Iordanului, care însemna 
deopotrivă o coborâre în Apele Morţii. Asa cum scrie Chiril din Ierusalim, 
„balaurul Behemot, după Iov, se afla în Ape si primea Iordanul în gură. 
Trebuind să zdrobească toate capetele balaurului, Isus, coborând în Ape, l-a 
legat pe cel mai puternic, ca noi să dobândim puterea de a călca pe 
scorpioni şi pe șerpi”.14 


Urmează apoi valorizarea botezului ca repetare a Potopului. După 
Iustin, Cristos, ca un alt Noe, ieşit învingător din mijlocul Apelor, a ajuns 
conducătorul unei rase. Potopul închipuie deopotrivă coborârea în 
adâncurile mării şi botezul. „Potopul este așadar un lucru împlinit de 
botez... Tot aşa cum Noe înfruntase Marea Morţii, care nimicise omenirea 
păcătoasă, şi scăpase cu viaţă, cel botezat coboară în apa botezului ca să 
înfrunte Balaurul mării într-o luptă pe viaţă si pe moarte, din care iese 
învingător.” 15 


În legătură cu același rit baptismal, se face adesea o paralelă între 
Cristos și Adam, care ocupă un loc însemnat în teologia Sfântului Pavel. 
„Prin botez, scrie Tertulian, omul își regăsește asemănarea cu Dumnezeu” 
(De Bapt., V). Pentru Chiril, „botezul nu înseamnă doar spălarea de păcate 
şi binecuvântarea prin credinţă, ci și un antitypos al Patimilor lui Cristos”. 


Goliciunea la botez are și ea o semnificaţie rituală și metafizică în același 
timp: „vechiul veșmânt de stricăciune și păcat este îndepărtat de cel botezat, 
tot aşa precum făcuse si Cristos, îmbrăcându-l cu vesmäntul lui pe Adam 
după păcat” 16, iar cel botezat se întoarce la neprihănirea dintâi, la condiția 
lui Adam înainte de a fi alungat din rai. „O, minunätie! scrie Chiril. Erati 
goi sub privirile tuturor, și nu vă era rușine. Pentru că fiecare dintre voi era 
asemenea primului Adam, care se afla gol în Rai, fără să se simtă cuprins de 
rusine.”17 


Aceste câteva texte ne arată care era sensul inovatiilor creştine: pe de o 
parte, Părinţii încercau să găsească legături între cele două testamente, iar 
pe de altă parte, arătau că Isus își tinuse cu adevărat făgăduielile făcute de 
Dumnezeu poporului lui Israel. 'Trebuie însă să observăm că aceste noi 
valorizări ale simbolismului baptismal nu vin în contradicţie cu simbolismul 
acvatic universal răspândit. Nimic nu lipseşte: Noe si Potopul au drept 
corespondent, în numeroase tradiţii, cataclismul care a nimicit „omenirea” 
(„societatea”), cu excepţia unui singur om care va deveni Strămoşul mitic al 
unei noi omeniri. „Apele Morţii” sunt un laitmotiv în mitologiile paleo- 
orientale, asiatice si oceaniene. Apa „ucide” prin excelență, dizolvă, 
aboleşte orice formă, și de aceea este bogată în „germeni”, crea-toare. 
Simbolismul goliciunii baptismale nu este nici el privilegiul tradiţiei iudeo-— 
creștine. Goliciunea rituală înseamnă integritate și plenitudine: „Paradisul” 
implică lipsa „veșmintelor”, adică lipsa „uzurii” (imagine arhetipală a 
Timpului). Orice goliciune rituală implică un model în afara timpului, o 
imagine paradiziacă. 


Mons adâncurilor se întâlnesc în numeroase tradiţii: eroii, initiatii 
coboară în adâncuri spre a înfrunta monștrii marini, într-o încercare 
iniţiatică tipică. Există desigur o mulțime de variante în istoria religiilor: 
uneori, dragonii păzesc o „comoară”, imagine sensibilă a sacrului, a 
realității absolute; victoria rituală (initiatica) asupra monstrului-paznic 
echivalează cu dobândirea nemuririi.18 Pentru creştin, botezul este o 
ceremonie sacră, pentru că a fost instituit de Cristos, ceea ce nu înseamnă că 
nu preia și ritualul inițiatic al încercării (lupta cu monstrul), al morţii si al 
învierii simbolice (nașterea omului nou). Nu putem afirma că iudaismul ori 
creștinismul au „împrumutat” asemenea mituri sau simboluri din religiile 
popoarelor vecine, pentru că nu era nevoie: iudaismul mostenea o preistorie 
şi o bogată istorie religioasă, care cuprindeau toate aceste lucruri. Iudaismul 


nu avea nevoie nici măcar să păstreze „vii? unele simboluri, în întregul lor. 
Ajungea ca un grup de imagini să supraviețuiască, chiar si în chip 
nelămurit, încă din timpurile premozaice. Asemenea imagini și simboluri 
puteau dobândi, în orice moment, o mare actualitate religioasă. 


Universalitatea simbolurilor 


Unii Părinţi ai Bisericii primitive au încercat să stabilească în ce măsură 
simbolurile propuse de creștinism își găseau corespondentul în simbolurile 
care alcătuiesc patrimoniul comun al omenirii. Adresându-se celor care nu 
cred în învierea morților, Teofil din Antiohia aducea drept argumente 
semnele (tehmeria) pe care Dumnezeu le asezase la îndemâna lor în marile 
ritmuri cosmice — anotimpurile, zilele şi nopţile: „Nu există oare o înviere 
şi pentru seminţe si fructe?” Pentru Clement din Roma, „ziua și noaptea ne 
arată învierea; se duce noaptea, se arată ziua; se sfârşeşte ziua, vine 
noaptea”.19 


Simbolurile erau, pentru apologetii creştini, încărcate de mesaje; ele 
arătau sacrul cu ajutorul ritmurilor cosmice. Revelația adusă de credinţă nu 
ştergea semnificaţiile precreştine ale simbolurilor, ci le adăuga o valoare 
nouă. Pentru credincioşi, aceasta le eclipsa fără îndoială pe celelalte: era 
singura care valoriza simbolul, făcând din el o revelație. Importantă era 
învierea lui Cristos, și nu „semnele” care se puteau citi în viața cosmică. 
Trebuie spus însă că noua valorizare era într—un fel condiționată de însăși 
structura simbolismului, si s-ar putea spune chiar că simbolul acvatic 
aştepta împlinirea sensului său profund prin noile valori aduse de 
creștinism. 


Credinţa creştină este legată de o revelaţie istorică: pentru creştin, 
valabilitatea simbolurilor este asigurată de întruparea lui Dumnezeu în 
Timpul istoric. Însă simbolismul acvatic universal n-a fost nici abolit, nici 
dezarticulat ca urmare a interpretărilor istorice (iudeo-crestine) ale 
simbolismului baptismal. Cu alte cuvinte, Istoria nu izbuteşte să schimbe 
radical structura unui simbolism arhaic, ci doar îi asigură mereu semnificații 
noi, care nu distrug însă structura simbolului. 


Putem înţelege mai bine toate acestea dacă ținem seama de faptul că, 
pentru omul religios, Lumea are întotdeauna o valență supranaturală si 
dezvăluie o modalitate a sacrului. Orice fragment cosmic este „transparent”, 


propriul său mod de existență prezentând o anume structură a Fiintei si, prin 
urmare, a sacrului. Mai trebuie amintit că, pentru omul religios, sacralitatea 
este o manifestare deplină a Fiintei. Revelatiile sacralitätii cosmice sunt 
într-un fel nişte revelații primordiale, pentru că au loc în trecutul religios 
cel mai îndepărtat al omenirii, iar înnoirile aduse mai târziu de Istorie n-au 
izbutit să le abolească. 


Terra Mater 


Un profet indian, Smohalla, șeful tribului wanapum, nu voia să lucreze 
pământul, considerând că este un păcat să ränesti, să tai, să sfârteci ori să 
zgârii trupul „mamei noastre a tuturor” prin muncile agricole. Si adăuga: 
„Îmi cereti să ar ogorul? Mă pot eu duce să iau un cuţit si să-l împlânt în 
sânul mamei mele? Dacă fac asta, atunci când voi fi mort, n-are să mă mai 
primească în pântecele ei. Îmi cereti să sap si să scot pietrele? Credeţi că am 
să-i sfârtec carnea până la os? Dacă fac asta, n-am să mă mai pot întoarce 
în trupul ei, ca după aceea să mă nasc din nou. Îmi cereti să cosesc iarba si 
fânul, ca să le vând si să mă îmbogăţesc, aşa cum fac albii? Dar cum as 
putea îndrăzni să-i tai mamei mele părul?”20 


Deşi aceste cuvinte au fost rostite acum mai puţin de o sută de ani, ele 
sunt cu mult mai vechi. Emotia pe care o simțim ascultându-le vine din 
faptul că ele ne dezvăluie ceva, cu o prospeţime si o spontaneitate fără 
pereche, si anume imaginea primordială a Pământului-Mamă. Această 
imagine se întâlneşte peste tot, sub forme si în variante nenumărate. Este 
binecunoscuta Tera Mater sau Tellus Mater din religiile mediteraneene, 
care dă naştere tuturor ființelor. „Voi cânta Pământul — se spune în imnul 
homeric Pământului (1 si urm.) —, mamă universală cu temelii trainice, 
străbună care hrăneşte la sân tot ceea ce există... Tu poţi da viaţă 
muritorilor, si tot tu le-o poţi lua...” în Choeforele (127-128), Eschil 
släveste la rândul lui Pământul care „zămisleşte toate ființele, le hrănește și 
le primeşte apoi din nou sămânţa roditoare”. 


Profetul Smohalla nu ne spune cum anume s-au născut oamenii din 
Mama telurică. Unele mituri americane ne arată însă cum s-au petrecut 
lucrurile la început, in illo tempore: primii oameni au trăit o vreme în 
pântecele Mamei lor, adică în măruntaiele Pământului. Aici, în adâncurile 
telurice, duceau o viață pe jumătate omenească, fiind un soi de embrioni a 


căror formă încă nu se desăvârşise. Cel puţin așa spun indienii lenni lenape 
sau delaware, care trăiau odinioară în Pennsylvania. După cum arată 
miturile lor, Creatorul, cu toate că le pregătise din vreme, pe Pământ, toate 
lucrurile pe care le au astăzi la îndemână, hotărâse că oamenii aveau să mai 
rămână o vreme ascunși în pântecele Mamei lor telurice, ca să se poată 
dezvolta şi maturiza mai bine. În alte mituri amerindiene se vorbeşte despre 
vremurile de demult, când oamenii răsăreau din Pământul-Mamă tot așa 
cum răsar în zilele noastre arbustii si stuful.21 


Credinţa că Pământul naşte oameni este universal răspândită.22 în 
multe limbi, numele dat omului înseamnă „născut din Pământ”. Se crede că 
pruncii „vin” din adâncurile Pământului, din peşteri, grote, prăpăstii, dar şi 
din mlaștini, izvoare ori râuri. Credinte asemănătoare se mai păstrează încă 
în Europa, sub formă de legende, superstiții sau doar metafore. Fiecare ținut 
şi aproape fiecare oraş ori sat are o stâncă sau un izvor care „aduc” copiii: 
Kinderbrunnen, Kinderteiche, Bubenquellen etc. Chiar la europenii din 
zilele noastre se mai păstrează sentimentul nelămurit al unei solidaritati 
mistice cu Pământul natal. Este vorba de experienţa religioasă a autohtoniei, 
care ne face să ne simţim localnici, iar acest sentiment de sorginte cosmică 
depăşeşte cu mult solidaritatea familială și ancestrală. 


După moarte, dorinţa noastră este să fim îngropaţi în ţinutul natal, spre 
a ne întoarce în Pământul-Mamă. , Târäste-te spre mama ta, Pământul!” se 
spune în Rig Veda (X, XVIII, 10). „Pe tine, care eşti tärânä, am să te pun în 
Pământ”, stă scris în Atharva Veda (XVIII, IV, 48). „Carnea și oasele să se 
întoarcă din nou în Pământ”, se rosteşte în timpul ceremoniilor funerare din 
China. Apoi, la romani, inscripţiile de pe morminte dovedesc teama ca nu 
cumva cenușa să fie îngropată în altă parte și mai ales bucuria de a ști că 
această cenușă s-a întors în patrie: hic natus hic situs est (CXLIX, V, 5595: 
„Aici s-a născut, aici odihneşte”); hic situs est patriae (VIII, 2885); hic quo 
natus fuerat optans erat illo reverti (V, 1703: „Aici unde s-a născut, aici a 
dorit să se întoarcă”). 


Humi positio: punerea copilului în pământ 


Mama umană nu este altceva decât o reprezentantă a Marii Mame 
telurice, si această experiență fundamentală a dat naștere la nenumărate 
obiceiuri, dintre care putem aminti în primul rând nașterea pe pământ (humi 


positio), ritual întâlnit cam peste tot în lume, din Australia și până în China, 
din Africa în America de Sud. Obiceiul dispăruse în epoca istorică la greci 
si la romani, dar nu este nici o îndoială că existase cândva, într-un trecut 
mai îndepărtat: unele statui ale zeitelor nașterii (Eileithya, Damia, Auxeia) 
le reprezintă în genunchi, în poziţia femeii care naşte pe pământ. În textele 
demotice egiptene, expresia „a se aşeza jos, pe pământ” însemna „a naște” 
sau ,,nastere”.23 


Sensul religios al acestui obicei nu este greu de deslusit: zămislirea și 
naşterea sunt versiunile microcosmice ale unui act exemplar împlinit de 
Pământ; mama umană nu face decât să imite și să repete acest act 
primordial al apariţiei Vieţii în pântecele Pământului. Prin urmare, ea 
trebuie să fie în contact direct cu Marea Genitrix, care s-o călăuzească în 
împlinirea acestei taine care este nașterea unei vieți, să-i dea puteri 
binefăcătoare şi protecție maternă. 


Obiceiul de a pune nou-näscutul pe pământ este și mai răspândit, si se 
mai păstrează în unele ţări din Europa: după ce este îmbăiat si înfășat, 
copilul este pus pe pământul gol, apoi ridicat în braţe de către tată (de terra 
tollere), în semn de recunoștință. În vechea Chină, „muribundul, ca si nou— 
născutul, sunt puși pe pământ... Pentru naştere sau pentru moarte, pentru 
intrarea în familia vie ori în familia ancestrală (si pentru ieșirea din una si 
din cealaltă), există un prag comun, Pământul natal... Când un nou-născut 
ori un muribund este pus pe Pământ, acesta trebuie să hotărască dacă 
naşterea ori moartea este împlinită, dacă trebuie luate ca fapte recunoscute 
şi firești... Ritul punerii pe Pământ implică ideea unei identități substanţiale 
între Rasă si Ţărână. Această idee dă naștere sentimentului de autohtonie, 
care este cel mai puternic dintre toate pe care le putem constata la 
începuturile istoriei chineze; ideea unei legături strânse dintre o ţară si 
locuitorii săi este o credință atât de adânc înrădăcinată încât s-a păstrat în 
instituţiile religioase si în dreptul public”.24 


Tot aşa cum copilul este pus pe pământ, îndată după naștere, pentru ca 
adevărata lui mamă să-l recunoască și să-i asigure o protecţie divină, copiii 
si oamenii maturi, când sunt bolnavi, sunt aşezaţi pe pământ si uneori chiar 
îngropaţi. Ritul echivalează cu o nouă naștere. Îngroparea simbolică, 
parțială sau totală, are aceeași valoare magico-religioasă ca și cufundarea în 
apă, botezul. Bolnavul este regenerat, se naște încă o dată. La fel se 


procedează pentru iertarea unui păcat sau pentru vindecarea unei boli a 
minții (aceasta din urmă prezentând pentru colectivitate un pericol la fel de 
mare ca si crima ori boala somatică). Păcătosul este pus într-un butoi sau 
într—o groapă săpată în pământ, iar când iese, se spune că „s-a născut a 
doua oară, din pântecele mamei sale”. De aici vine credinţa scandinavă că o 
vrăjitoare poate fi mântuită de neodihna veșnică dacă este îngropată de vie 
şi se presară boabe pe pământul care o acoperă, după care se strânge recolta 
astfel obtinutä.25 


Iniţierea cuprinde o moarte şi o înviere rituală. La numeroase popoare 
primitive, neofitul este așadar „ucis” în chip simbolic, băgat într-o groapă si 
acoperit cu crengi si frunze. Când iese din mormânt, este socotit a fi un om 
nou, pentru că a fost zămislit pentru a doua oară, chiar de către Mama 
cosmică. 


Femeia, Pământul si fecunditatea 


Femeia este aşadar legată în chip mistic de Pământ; zămislirea apare ca 
o variantă, la scară umană, a fertilităţii telurice. Toate experienţele 
religioase legate de fecunditate si naştere au o structură cosmică. 
Sacralitatea femeii depinde de sanctitatea Pământului. Fecunditatea 
feminină are un model cosmic; Terra Mater, universala Genitrix. 


În unele religii, Pământul-Mamă este socotit a fi în stare să zămislească 
singur, fără ajutorul unui partener. Urmele acestor idei arhaice se regăsesc 
în miturile partenogenezei zeițelor mediteraneene. După Hesiod, Gaia 
(Pământul) l-a zămislit pe Uranus, „o ființă asemenea ei, putând s-o 
acopere în întregime” (Teogonia, 126 și urm.). Și alte zeițe din mitologia 
greacă au zămislit fără ajutorul zeilor. Antonomia și fecunditatea spontană a 
Pământului-Mamă dobândesc aşadar o expresie mitică. Acestor concepții 
mitice le corespund credinţele legate de fecunditatea spontană a femeii și de 
puterile ei magico-religioase oculte, a căror influenţă asupra vieţii plantelor 
este hotărâtoare. Fenomenul social si cultural cunoscut sub numele de 
„matriarhat” este legat de descoperirea culturii plantelor comestibile de 
către femeie. Femeia a fost prima care a cultivat plantele alimentare, 
devenind așadar în chip firesc stăpâna ogoarelor si a recoltelor. Puterile 
magico-religioase și, prin urmare, predominanta socială a femeii au un 
model cosmic: Pământul-Mamă. 


În alte religii, creația cosmică sau, cel puţin, desăvârşirea ei sunt 
rezultatul unei hierogamii între Zeul-Cer st Pământul-Mamă. Acest mit 
cosmogonic este destul de răspândit, fiind întâlnit cu precădere în Oceania, 
din Indonezia până în Micronezia, dar și în Asia, în Africa și în cele două 
Americi.26 După cum am putut constata, mitul cosmogonic este mitul 
exemplar prin excelență, slujind drept model pentru comportamentele 
oamenilor. Căsătoria dintre oameni este socotită așadar o imitație a 
hierogamiei cosmice. „Eu sunt Cerul, spune soţul în Brihadarăyaka 
Upanishad (VI, II, 20), iar tu eşti Pământul!” În Atharva Veda (XIV, II, 71), 
soțul si soția sunt asimilați Cerului și Pământului. Căsătoria Didonei cu 
Enea are loc în timpul unei puternice furtuni (Eneida, IV, 165 si urm.); 
unirea lor este asemenea unirii elementelor; Cerul îşi îmbrățișează soţia, 
trimițând pe pământ ploaia binefăcătoare si dătătoare de rod. În Grecia, 
riturile matrimoniale urmau pilda lui Zeus care se unea în taină cu Hera 
(Pausanias, II, XXXVI, 2). Cum este și firesc, mitul divin este modelul 
exemplar al unirii dintre oameni. Trebuie să mai subliniem structura 
cosmică a ritualului conjugal și a comportamentului sexual al oamenilor. 
Pentru omul nereligios al societăților moderne, această dimensiune cosmică 
şi în același timp sacră a unirii conjugale este greu de perceput. Nu trebuie 
însă să uităm că, pentru omul religios al societăților arhaice, Lumea este 
încărcată de mesaje, care par uneori de neînțeles, însă pot fi descifrate cu 
ajutorul miturilor. După cum vom vedea, experiența umană în totalitatea sa 
poate fi omologată Vieţii cosmice, prin urmare sanctificată, deoarece 
Cosmosul este creaţia supremă a zeilor. 


Orgia rituală închinată recoltelor are și ea un model divin: hierogamia 
Zeului fecundator cu Pământul-Mamă.27 Fertilitatea agrară este stimulată 
cu ajutorul unei frenezii genezice neînfrânate. Dintr-un anumit punct de 
vedere, orgia aminteşte de nediferentierea de dinaintea Creaţiei. Asa se 
explică de ce unele ceremoniale prilejuite de Anul Nou cuprind ritualuri 
orgiastice: „amestecul” social, libertinajul si satumaliile simbolizează 
întoarcerea la starea amorfă care a precedat Facerea Lumii. Atunci când este 
vorba de o Create" la nivelul vieţii vegetale, scenariul cosmologico-ritual 
se repetă, pentru că noua recoltă echivalează cu o nouă Create", Ideea de 
reînnoire — pe care am întâlnit-o în ritualurile de Anul Nou, unde 
sugerează deopotrivă reînnoirea Timpului si regenerarea Lumii — se 
regăseşte în ritualurile orgiastice agrare. Si aici, orgia este o întoarcere în 


Noaptea cosmică, în preformal, în „Ape”, cu scopul de a asigura 
regenerarea totală a Vieţii şi, prin urmare, fertilitatea Pământului şi bogăţia 
recoltelor. 


Simbolismul Arborelui cosmic și cultele vegetației 


Miturile şi riturile legate de Pământul-Mamă exprimă deci, în primul 
rând, ideile de fecunditate și de bogăţie, care sunt de natură religioasă, 
pentru că numeroasele aspecte ale fertilității universale dezvăluie de fapt 
taina zămislirii, a creaţiei Vieţii. lar apariţia Vieţii este, pentru omul religios, 
taina cea mai mare a Lumii. Viaţa „vine” de undeva, și acest „undeva” nu se 
află în această lume, apoi „se duce” în altă parte, dincolo de lume, si se 
prelun-geşte în chip misterios fntr-un loc necunoscut, unde cei vii nu pot 
îndeobște să ajungă. Viaţa omenească nu este simțită ca o scurtă trecere prin 
Timp, între două „neanturi”, ci este precedată de o preexistentä si se 
prelungește într-o postexistentä. Se cunosc destul de puţine lucruri cu 
privire la cele două etape extraterestre ale vieţii omului, dar se ştie cel putin 
că ele există. Pentru omul religios, moartea nu înseamnă deci sfârșitul vieţii, 
ci este doar o altă modalitate a existenței omenești. 


Toate aceste lucruri sunt de altfel cuprinse în ritmurile cosmice, şi ne 
rămâne doar să descifrăm ceea ce „spune” Cosmosul prin numeroasele sale 
moduri de a fi ca să putem pătrunde taina Vieţii. Cosmosul este fără 
îndoială un organism viu, care se reînnoiește periodic, iar taina apariţiei 
Vieţii este legată de reînnoirea ritmică a Cosmosului. Așa se explică de ce 
Cosmosul a fost închipuit sub forma unui arbore uriaş: modul de a fi al 
Cosmosului, și în primul rând capacitatea sa de a se regenera la nesfârșit, 
sunt redate simbolic de viaţa arborelui. 


Trebuie spus totuși că nu este vorba doar de o transpunere de imagini 
de la scară microcosmică la scară macrocosmică. Arborele, ca „obiect 
natural”, nu putea sugera totalitatea Vieţii cosmice: la nivelul experienţei 
profane, modul său de a fi nu cuprinde modul de a fi al Cosmosului, în toată 
complexitatea sa. La nivelul experienţei profane, viaţa vegetală nu cuprinde 
decât un sir de „naşteri” si de ,morti”. Doar viziunea religioasă asupra 
Vieţii ne ajută să „descifrăm” în ritmurile vegetației alte semnificaţii, în 
primul rând ideile de regenerare, de tinereţe veşnică, de sănătate şi de 
nemurire; ideea religioasă a realităţii absolute este exprimată simbolic 


printre atâtea alte imagini, sub forma unui „fruct miraculos” care îi poate 
face pe oameni nemuritori, atotstiutori si atotputernici, asemenea zeilor. 


Arborele nu a fost ales doar pentru a simboliza Cosmosul, ci și viaţa, 
tinereţea, nemurirea, înțelepciunea. Pe lângă Arborii cosmici, ca Yggdrasil 
din mitologia germanică, istoria religiilor cuprinde Arbori ai Vieţii (de pildă 
în Mesopotamia), ai Nemuririi (Asia, Vechiul Testament), ai înțelepciunii 
(Vechiul Testament), ai Tineretii (Mesopotamia, India, Iran) etc.28 Cu alte 
cuvinte, arborele poate exprima tot ceea ce omul religios socoteste real si 
sacru prin excelenţă, tot ceea ce știe el că zeilor le-a fost dat de la început si 
ceea ce nu le este dat decât arareori făpturilor alese, eroi sau semizei. 
Miturile privitoare la căutarea nemuririi ori a tinereţii veșnice vorbesc, 
aşadar, despre un arbore cu fructe de aur sau cu frunze fermecate, care 
creşte „într-un ţinut îndepărtat” (în realitate, în lumea de dincolo) şi care 
este păzit de monștri (grifoni, balauri, şerpi). Ca să poţi culege fructele, 
trebuie să înfrunți monstrul-paznic si să-l ucizi: învingătorul trebuie să 
treacă printr-o încercare inițiatică de tip eroic, câștigând „prin violență” 
condiția supraomenească, aproape divină, a tinereţii fără bătrâneţe, a 
invincibilitatii şi a atotputerniciei. 


Arborele cosmic, Arborele nemuririi sau al Cunoasterii simbolizează 
cum nu se poate mai limpede valenţele religioase ale vegetației. Cu alte 
cuvinte, arborele sacru sau plantele sacre dezvăluie o structură care nu este 
evidentă în feluritele specii vegetale concrete. Așa cum am putut vedea, 
structurile cele mai profunde ale Lumii sunt dezvăluite de sacralitate. 
Cosmosul nu se înfăţişează ca un „cifru” decât dintr-o perspectivă 
religioasă. Doar omul religios descoperă în ritmurile vegetației taina Vieţii 
si a Creaţiei, cea a reînnoirii, a tinereţii si a nemuririi. S-ar putea spune că 
toți arborii și toate plantele socotite sacre (de pildă arbustul ashvatha, în 
India) își datorează acest statut privilegiat faptului că reprezintă arhetipul, 
imaginea exemplară a vegetației. Pe de altă parte, faptul că o plantă este 
îngrijită şi cultivată se datorează valorii sale religioase. După unii autori, 
toate plantele cultivate în zilele noastre au fost socotite la început plante 
sacre.29 


Cultele vegetației nu depind de o experiență profană, „naturistă”, legată 
de pildă de primăvară și de trezirea vegetației. Dimpotrivă, experienţa 
religioasă a reînnoirii (a re-creatiei, a re-începutului) Lumii precedă si 


justifică valorizarea primăverii ca reînviere a Naturii. Pe taina regenerării 
periodice a Cosmosului se întemeiază importanţa religioasă a primăverii. 
De altfel, în cultele vegetației, semnul prevestitor al tainei cosmice este mai 
important decât fenomenul natural al primăverii si al apariţiei vegetației. 
Grupuri de tineri merg pe la casele din sat, în cadrul unui ceremonial, ţinând 
în mână o creangă înverzită, un buchet de flori, o pasăre.30 Este semnul 
iminentei reînvieri a vieţii vegetale, care arată că taina s-a împlinit și că 
primăvara este aproape. Aceste rituri au loc în cea mai mare parte înainte de 
ivirea primăverii, ca „fenomen natural”. 


Desacralizarea Naturii 


După cum am arătat, Natura nu este pentru omul religios exclusiv 
„naturală”. Experienţa unei Naturi radical desacralizate este o descoperire 
recentă, fiind accesibilă doar unei minorităţi a societăţilor moderne, în 
primul rând oamenilor de ştiinţă. Pentru ceilalți, Natura mai are încă un 
„farmec”, un „mister”, o „măreţie” în care se pot regăsi urmele vechilor 
valori religioase. Nici un om modem, oricât de nereligios ar fi, nu rămâne 
nepăsător la „farmecul” Naturii, și nu este vorba doar de valorile ei estetice, 
sportive sau igienice, ci si de un sentiment nelămurit și greu de definit, în 
care se regăsesc urmele unei experienţe religioase degradate. 


Un exemplu concret ne va ajuta să înțelegem modificările și degradarea 
valorilor religioase ale Naturii. Ne-am oprit asupra unui exemplu din 
China, din două motive, mai întâi pentru că aici, ca si în Occident, 
deasacralizarea Naturii este opera unei minorităţi, aceea a învätatilor, si apoi 
pentru că în China, ca peste tot în Extremul Orient, procesul de 
desacralizare nu este totuşi niciodată dus până la capăt. „Contemplarea 
estetică” a Naturii mai păstrează, chiar si pentru cărturarii cei mai rafinati, 
un prestigiu religios. 


După cum se știe, începând din secolul al XVII-lea, amenajarea 
grădinilor în bazine a devenit o modă pentru învățații chinezi.31 în mijlocul 
bazinelor umplute cu apă, se puneau pietre, arbori pitici, flori şi uneori chiar 
case, pagode, poduri și chipuri omenești, în miniatură; pietrele erau numite 
„Munţi în miniatură”, în anamită, sau „Munţi artificiali”, în sino- anamită. 
Chiar aceste nume trimit la o semnificaţie cosmologică: Muntele, după cum 


am văzut, este un simbol al Universului. 


Grădinile în miniatură, devenite obiecte de predilecție pentru esteti, 
aveau o istorie foarte veche si chiar o preistorie care oglindește un profund 
sentiment religios al lumii. Existaseră mai înainte bazine cu apă parfumată, 
care întruchipau Marea, iar capacul înălțat sugera Muntele. Structura 
cosmică a acestor lucruri este evidentă. Elementul mistic era şi el prezent, 
pentru că Muntele înălțat în mijlocul Mării simboliza Insulele 
Preafericitilor, un fel de Paradis în care trăiau Nemuritorii taoisti. Era, deci, 
o lume aparte, o lume la scară redusă, pe care o aduceai la tine în casă ca să 
te poți împărtăși din puterile ei mistice concentrate şi să restabilesti, prin 
meditaţie, armonia cu Lumea. Muntele avea mai multe peşteri, iar folclorul 
pe această temă a peșterilor a jucat un rol de seamă în construirea de grădini 
în miniatură. Pesterile sunt adăposturi tainice, lăcașuri ale Nemuritorilor 
taoisti, loc de iniţiere. Ele alcătuiesc o lume paradiziacă si de aceea se 
pătrunde greu înăuntru (simbolismul „porții strâmte”, asupra căruia vom 
reveni în capitolul ce urmează). 


Tot acest complex — apă, arbore, munte, peşteră —, care jucase un rol 
atât de însemnat în taoism, nu făcea decât să continue și să dezvolte o idee 
religioasă și mai veche, şi anume aceea a locului desăvârșit, complet — 
care cuprindea un munte si o apă — si retras. Loc desăvârșit, pentru că era 
deopotrivă o lume în miniatură şi un Paradis, izvor de fericire și loc de 
Nemurire. Peisajul desăvârşit, cuprinzând un munte si o apă, nu era altceva 
decât „locul sfânt” din timpuri străvechi, când băieţii și fetele se întâlneau 
în China, primăvara, ca să cânte cântece rituale şi să ia parte la serbări ale 
dragostei. Valorizările succesive ale acestui „loc sfânt” primordial sunt 
lesne de ghicit. În timpuri străvechi, acest loc era un spaţiu privilegiat, o 
lume închisă, sanctificată, unde băieţii si fetele se întâlneau periodic pentru 
a se împărtăşi din tainele Vieţii si ale fecundității cosmice. Taoistii au 
preluat această schemă cosmologică arhaică — muntele și apa — şi au 
îmbogăţit—o (munte, apă, peşteră, arbore), dar au redus-o la scara cea mai 
mică, închipuind un univers paradiziac în miniatură, încărcat de puteri 
mistice, pentru că era departe de lumea profană, în preajma căruia taoistii se 
retrăgeau ca să mediteze. 


Sanctitatea lumii închise este redată și de bazinele cu apă parfumată și 
capac, simbolizând Marea și Insulele Preafericitilor. Acest complex mai 
slujea pentru meditaţie, precum grădinile în miniatură, la început, înainte ca 


învățații să facă din ele o modă, în secolul al XVII-lea, si să le transforme 
în „obiecte de artă”. 


Se cuvine să remarcăm că lumea nu este niciodată desacralizată în 
întregime, deoarece, în Extremul Orient, ceea ce se cheamă „emoție 
estetică” mai păstrează, chiar și pentru învăţaţi, o dimensiune religioasă. 
Exemplul grădinilor în miniatură ne arată însă cum anume și prin ce 
mijloace are loc desacralizarea lumii. Dacă ne imaginăm cum a evoluat o 
asemenea emoție estetică într-o societate modernă, putem înţelege de ce 
experienţa sfinteniei cosmice s-a diluat, s-a schimbat, devenind o emoție 
omenească si nimic mai mult, cum ar fi arta pentru artă. 


Alte hierofanii cosmice 


Din motive de spaţiu, nu am abordat decât câteva aspecte ale sacralitätii 
Naturii, lăsând la o parte un mare număr de hierofanii cosmice. N-am 
pomenit, de pildă, despre simbolurile și cultele solare sau lunare, nici 
despre semnificaţia religioasă a pietrelor sau despre rolul religios al 
animalelor. Fiecare dintre aceste categorii de hierofanii cosmice dezvăluie o 
structură aparte a sacralităţii naturii, sau mai bine zis o modalitate a sacrului 
exprimată printr-un mod specific de existenţă în Cosmos. Este suficient să 
analizăm diferitele valori religioase recunoscute ale pietrelor ca să 
înțelegem ceea ce pietrele, ca hierofanii, le pot arăta oamenilor, adică 
puterea, duritatea, permanenta. Hierofania pietrei este prin excelență o 
ontofanie: înainte de orice, piatra există, rămâne mereu ea însăşi, nu se 
schimbă, impresionează omul prin ceea ce are ea ireductibil si absolut, si 
astfel îi dezvăluie, prin analogie, ireductibilitatea si absolutul Fiintei. 
Perceput prin intermediul unei experiente religioase, modul specific de 
existență a pietrei îi dezvăluie omului ce înseamnă o existență absolută, 
dincolo de 'Timp, neatinsă de devenire.32 


De asemenea, o scurtă analiză a numeroaselor valorizări religioase ale 
Lunii ne arată ce au citit oamenii în ritmurile lunare. Datorită fazelor Lunii, 
adică „naşterea”, „moartea? şi „reînvierea”, oamenii au constientizat 
deopotrivă propriul lor mod de a fi în Cosmos si șansele lor de a supravieţui 
şi de a renaște. Datorită simbolismului lunar, omul religios a ajuns să 
găsească asemănări între ansambluri de fapte în aparență fără nici o 
legătură, cuprinzându-le până la urmă într-un singur „sistem”. Primele mari 


sinteze antropocosmice ale primitivilor s-ar putea datora valorizării 
religioase a ritmurilor lunare. Simbolismul lunar a dus la punerea în 
legătură a unor fapte eterogene, precum nașterea, devenirea, moartea, 
reînvierea; Apele, plantele, femeia, fecunditatea, nemurirea; întunericul 
cosmic, viaţa dinaintea naşterii si existenţa dincolo de moarte, urmată de o 
renaştere de tip lunar („lumina ivită din beznă”); țesutul, simbolul „firului 
Vieţii”, destinul, temporalitatea, moartea etc. În general, ideile de ciclu, 
dualism, polaritate, opoziţie, conflict, dar și de reconciliere a contrariilor, de 
coincidentia oppositorum, au fost fie descoperite, fie precizate cu ajutorul 
simbolismului lunar. Se poate vorbi de o „metafizică a Lunii”, în sensul 
unui sistem coerent de „adevăruri” privitoare la modul de a fi specific al 
celor vii, a tot ceea ce, în Cosmos, participă la Viaţă, adică la devenire, 
creştere si descreştere, la „moarte” si la „reînviere”. Nu trebuie uitat că 
Luna îi arată omului religios nu numai că Moartea este strâns legată de 
Viaţă, ci și că Moartea nu este definitivă, că ea este întotdeauna urmată de o 
nouă nastere.33 


Luna valorizează religios devenirea cosmică și îl împacă pe om cu 
Moartea. Soarele, dimpotrivă, dezvăluie un alt mod de existenţă: el nu 
participă la devenire şi, fiind tot timpul în mişcare, rămâne neschimbat, 
adică forma sa este mereu aceeași. Hierofaniile solare exprimă valorile 
religioase ale autonomiei şi ale puterii, ale suveranităţii și inteligenţei. Așa 
se explică faptul că în unele culturi există un adevărat proces de solarizare a 
Fiintelor supreme. Cum am văzut, zeii cereşti tind să dispară din 
actualitatea religioasă, dar structura şi prestigiul lor se mai păstrează uneori 
la zeii solari, mai ales în civilizațiile cu grad înalt de elaborare, care au jucat 
un rol istoric important (Egipt, Orientul elenistic, Mexic). 


Multe mitologii eroice au o structură solară. Eroul este asimilat 
Soarelui: ca și el, luptă cu întunericul, coboară în împărăția Morţii și iese 
învingător. Întunericul nu mai este unul din modurile de a fi ale divinității, 
ca în mitologiile lunare, ci simbolizează tot ceea ce Zeul nu este, adică 
Adversarul prin excelență. Întunericul nu mai este valorizat ca o etapă 
necesară a Vieţii cosmice; văzut prin prisma religiei solare, el se opune 
Vieţii, formelor și inteligenţei. Epifaniile luminoase ale zeilor solari devin 
în unele culturi semne ale inteligenţei. În cele din urmă, Soarele va fi 
asimilat inteligenţei într-o asemenea măsură încât teologiile solare și 
sincretiste de la sfârşitul Antichității devin filozofii rationaliste: Soarele este 


proclamat inteligenţa Lumii, iar Macrob identifică în Soare pe toți zeii lumii 
greco-orientale, de la Apollo si Jupiter până la Osiris, Horus si Adonis 
(Saturnalii, I, cap. XVII-XXIII). În tratatul Despre Soarele Rege, al 
împăratului Iulian, precum si în Imn Soarelui, al lui Proclus, hierofaniile 
solare sunt treptat înlocuite de idei, iar religiozitatea dispare aproape cu 
totul în urma acestui lung proces de rationalizare.34 


Desacralizarea hierofaniilor solare se numără printre multe alte procese 
asemănătoare, în urma cărora Cosmosul întreg este în cele din urmă golit de 
conţinutul său religios. Cum am mai arătat însă, secularizarea definitivă a 
Naturii nu este un fapt împlinit decât pentru un număr restrâns de moderni, 
şi anume aceia care sunt lipsiţi de orice sentiment religios. Creștinismul a 
adus schimbări radicale şi profunde în valorizarea religioasă a Cosmosului 
şi a Vieţii, pe care însă nu le-a respins. Că viaţa cosmică, în întregul său, 
mai poate fi simțită ca taină a divinității, o mărturiseşte de pildă un scriitor 
creștin, Léon Bloy, care scrie printre altele: „Fie că Viaţa se găsește în 
oameni, în animale ori în plante, este tot Viaţă, iar când sosește clipa, 
punctul acela nevăzut numit moarte, Isus se îndepărtează tot așa de bine 
dintr-un copac cât si dintr-o făptură omeneascä.”35 


Capitolul IV 
EXISTENŢĂ UMANĂ ȘI VIAŢĂ SANCTIFICATĂ 
Existenţa „deschisă ” spre Lume 


Scopul ultim al istoricului religiilor este să înțeleagă — și să-i ajute și 
pe alţii să înțeleagă — comportamentul omului religios (homo religiosus) si 
universul său mental, ceea ce nu este deloc ușor. Pentru lumea modernă, 
religia ca formă de viaţă şi Weltanschauung se confundă cu creştinismul. În 
cel mai bun caz, un intelectual occidental ajunge să se familiarizeze, cu 
oarecare efort, cu viziunea religioasă a Antichității clasice si chiar cu unele 
mari religii orientale, cum ar fi hinduismul, confucianismul ori budismul. 
Deși lăudabil, efortul de a-şi lărgi orizontul religios nu-l poate duce prea 
departe; cu Grecia, India sau China, intelectualul occidental nu poate depăși 
sfera religiilor complexe și elaborate, care dispun de o bogată literatură 
sacră scrisă. Cunoaşterea unei părți din această literatură sacră, 
familiarizarea cu unele mitologii si teologii orientale sau ale lumii clasice 
nu sunt suficiente pentru a îngădui pătrunderea în universul mental al lui 
homo religiosus. Mitologiile şi teologiile poartă pecetea îndelungatei munci 
a cărturarilor care le-au întors pe toate feţele; și chiar dacă nu reprezintă 
„religii ale Cărţii” (ca iudaismul, zoroastrismul, creștinismul, islamismul), 
au totuşi cărți sacre (India, China) ori au fost cel putin influențate de autori 
de prestigiu (ca de pildă Homer, în Grecia). 


O perspectivă religioasă mai largă poate fi dobândită prin cunoașterea 
folclorului popoarelor europene; credințele, obiceiurile, comportamentele 
acestor popoare în faţa Vieţii şi a Morţii mai păstrează urme ale „stărilor 
religioase” arhaice. Studierea societăţilor rurale europene ne poate ajuta să 
înțelegem lumea religioasă a agricultorilor în epoca neolitică. În numeroase 
cazuri, obiceiurile și credinţele țăranilor europeni oglindesc un nivel de 
cultură mai vechi decât cel atestat de mitologia Greciei clasice.1 Este 
adevărat că aceste populaţii rurale din Europa au fost în cea mai mare parte 
crestinate acum mai bine de o mie de ani. Ele au reușit însă să integreze în 
creștinism o mare parte din moştenirea religioasă precreştină, datând din 
cele mai vechi timpuri. Ceea ce nu înseamnă nicidecum că țăranii din 
Europa nu sunt creştini. Trebuie spus însă că religiozitatea lor nu se reduce 
la formele istorice ale creștinismului, ci păstrează o structură cosmică din 


care lipseşte aproape cu desăvârşire experiența creștină a oräsenilor. Se 
poate vorbi de un creștinism primordial, anistoric: creştinându-se, 
agricultorii europeni au integrat în noua lor credinţă religia cosmică păstrată 
din vremuri preistorice. 


Pentru un istoric al religiilor care dorește să înțeleagă şi să facă 
înţeleasă totalitatea situaţiilor existenţiale ale lui homo religiosus, problema 
este mai complexă. Dincolo de graniţele ogoarelor se întinde o întreagă 
lume, lumea cu adevărat „primitivă” a păstorilor nomazi, a vânătorilor, a 
populațiilor aflate încă în stadiul vânătorii de animale mici si al culesului. 
Ca să putem pătrunde în universul mental al lui homo religiosus, trebuie să 
ținem seama în primul rând de oamenii care alcătuiau aceste societăţi 
primitive al căror comportament religios ni se pare astăzi excentric, dacă nu 
de-a dreptul aberant, dar oricum greu de înţeles. Un univers mental străin 
nu poate fi însă înțeles decât dacă te situezi înăuntru, în centrul lui, ca să 
poți ajunge, de acolo, la toate valorile pe care le implică. 


O dată așezați în perspectiva omului religios aparţinând societăților 
arhaice, putem constata că Lumea există pentru că a fost creată de zei, si că 
existența însăşi a Lumii „spune” ceva, că Lumea nu este nici mută, nici 
opacă, si nu este ceva inert, fără sens si fără scop. Pentru omul religios, 
Cosmosul „trăieşte” si „vorbește”, iar viaţa Cosmosului este o dovadă a 
sfinteniei sale, deoarece el a fost creat de zei, iar zeii se înfăţişează 
oamenilor prin intermediul vieţii cosmice. 


Începând cu un anumit stadiu de cultură, omul se socotește un 
microcosmos, adică parte din Creaţia zeilor sau, cu alte cuvinte, găsește în 
el însuși ,sfintenia” pe care o recunoaşte în Cosmos. Viaţa sa este prin 
urmare omologată vieţii cosmice care, ca lucrare divină, devine imaginea 
exemplară a existenței umane. După cum am văzut, căsătoria este valorizată 
ca o hierogamie între Cer şi Pământ. Omologarea Pământ-Femeie este însă 
mult mai complexă la agricultori. Femeia este asimilată gliei, semințele 
înseamnă semen virile, iar muncile câmpului, unirea conjugală. „Femeia 
aceasta a venit precum un ogor viu; semänati într-ânsa sămânța, bărbaţi!” 
stă scris în Atharva Veda (XIV, II, 14). „Femeile voastre sunt pentru voi 
precum ogoarele” (Coran, II, 225). O regină stearpă se jeluieşte: „Sunt ca 
un ogor pe care nu creşte nimic!” Într-un cânt din secolul al XII-lea, 
Fecioara Maria este slăvită însă ca terra non arabilis quae fructum parturiit. 


Să încercăm să înțelegem situaţia existenţială a celui pentru care toate 
omologările sunt experienţe trăite, nu doar idei. Este limpede că viaţa lui 
are o dimensiune în plus, nu este numai omenească, ci şi „cosmică”, pentru 
că are o structură transumană. Am putea-o numi „existenţă deschisă”, 
pentru că nu este strict limitată la modul de a fi al omului (ştim, de altfel, că 
primitivul își pune propriul model de urmat pe un plan transuman dezvăluit 
de mituri). Existenţa lui homo religiosus, mai ales a celui primitiv, este 
„deschisă” spre Lume; în timpul vieţii, omul religios nu este niciodată 
singur, pentru că în el trăieşte o parte a Lumii. Nu se poate spune însă, cum 
afirma Hegel, că omul primitiv este „îngropat în Natură”, că încă nu s-a 
regăsit ca fiind deosebit de Natură, ca sine. Hindusul care-şi îmbrățișează 
soția spunând că ea este Pământul, iar el Cerul, este în același timp pe 
deplin conștient de umanitatea sa si de cea a soției sale. "Țăranul austro- 
asiatic care dă același nume, lak, falusului si sapei, si asemuieşte sămânţa 
cu semen virile, ca atâţia alţi cultivatori, ştie foarte bine că sapa este o 
unealtă pe care și-a făcut-o singur și că, lucrând ogorul, face o muncă 
agricolă care presupune un oarecare număr de cunoștințe tehnice. Cu alte 
cuvinte, simbolismul cosmic adaugă o nouă valoare unui obiect sau unei 
acţiuni, fără ca prin aceasta să le știrbească valorile proprii si nemijlocite. O 
existență „deschisă” spre Lume nu este o existență inconștientă, îngropată 
în Natură. „Deschiderea” spre Lume îi îngăduie omului religios să se 
cunoască şi, în același timp, să cunoască Lumea, iar această cunoaştere este 
pentru el nepretuitä, pentru că este „religioasă”, pentru că se referă la Fiinţă. 


Sanctificarea Vieţii 


Exemplul de mai sus ne ajută să înțelegem în ce perspectivă se așază 
omul societăților arhaice, pentru care viața poate fi în întregime sanctificată. 
Mijloacele prin care se poate ajunge la sanctificare sunt numeroase, însă 
rezultatul este aproape întotdeauna același: viaţa este trăită pe două planuri, 
desfășurându-se ca existență umană si participând în același timp la o viaţă 
transumană, cea a Cosmosului sau a zeilor. Putem presupune că, într-un 
trecut foarte îndepărtat, toate organele și toate experienţele fiziologice ale 
omului, toate gesturile sale aveau o semnificaţie religioasă. Acest lucru este 
de la sine înțeles, pentru că toate comportamentele umane au fost 
inaugurate de Zei sau de Eroii civilizatori in illo tempore: aceştia nu numai 
că au întemeiat numeroasele munci și feluri de a se hrăni, de a face 
dragoste, de a se exprima, dar chiar şi gesturi în aparenţă neînsemnate. În 


miturile australienilor karadjeri, cei doi Eroi civilizatori s-au așezat într-o 
anumită poziţie pentru a urina, iar populaţia karadjeri imită chiar şi în zilele 
noastre acest gest exemplar.2 Nu trebuie să mai spunem că, la nivelul 
experienței profane a Vieţii, nu găsim nimic asemănător. Pentru omul 
areligios, toate experienţele vitale, atât sexualitatea, cât și alimentaţia, 
munca si jocul au fost desacralizate. Cu alte cuvinte, toate aceste acte 
fiziologice sunt lipsite de semnificaţie spirituală, deci de o dimensiune cu 
adevărat umană. 


Dincolo de această semnificaţie religioasă pe care o dobândesc actele 
fiziologice ca imitație a modelelor divine, organele și funcţiile lor au fost 
valorizate religios prin asimilare cu unele regiuni sau fenomene cosmice. 
Am întâlnit exemplul clasic al femeii asimilate gliei si Pământului-Mamă, 
cel al actului sexual asimilat hierogamiei Cer-Pământ şi semănatului. 
Omologările om-—Univers sunt însă mult mai numeroase. Unele par uşor de 
stabilit, ca de pildă cea dintre ochi și Soare, sau între cei doi ochi şi Soare și 
Lună, sau între calota craniană si Luna plină, sau dintre respiraţie si vânt, 
între oase și pietre, între păr si iarbă etc. 


Istoricul religiilor întâlneşte însă si alte omologări, care implică un 
simbolism mai elaborat și un întreg sistem de corespondențe microcosmice 
şi macrocosmice, ca de pildă asimilarea pântecelui sau a uterului cu peştera, 
a intestinelor cu labirinturile, a respirației cu țesutul pânzei, a venelor si 
arterelor cu Soarele si Luna, a coloanei vertebrale cu Axis mundi etc. Nu 
toate aceste omologări între trupul omenesc și macrocosmos sunt atestate la 
primitivi. Unele sisteme de corespondențe om-Univers nu au fost 
definitivate decât în culturile mari (India, China, Orientul Apropiat antic, 
America Centrală). Punctul lor de plecare este totuşi reprezentat de culturile 
arhaice. Se întâlnesc la primitivi sisteme de omologie antropocosmică de o 
complexitate extraordinară, care dovedesc o putere de speculație 
inepuizabilă. Este de pildă cazul dogonilor din vechea Africă Occidentală 
franceză.3 


Aceste omologări antropocosmice ne interesează în măsura în care 
„ascund” diverse situaţii existenţiale. Spuneam că omul religios trăieşte 
într-o lume „deschisă” şi că, pe de altă parte, existenţa sa este „deschisă” 
spre Lume. Aceasta înseamnă că omul religios este accesibil unui șir 
nesfârşit de experienţe religioase pe care le-am putea numi „cosmice”. 


Asemenea experiențe sunt întotdeauna religioase, deoarece Lumea este 
sacră. Ca să le putem înţelege, trebuie să ţinem seama de faptul că 
principalele funcţii fiziologice pot deveni ceremonii. Se mănâncă după 
ritualuri, iar hrana este valorizată în funcţie de diferitele religii sau culturi: 
alimentele sunt socotite fie sacre, fie un dar al zeilor, fie o ofrandă adusă 
zeilor trupului (cum este cazul în India, de pildă). Viaţa sexuală este si ea 
ritualizată și, prin urmare, omologată atât fenomenelor cosmice (ploaie, 
semănat), cât și actelor divine (hierogamie Cer-Pământ). Uneori, căsătoria 
este valorizată pe trei planuri: individual, social şi cosmic. La indienii 
omaha, de pildă, satul este împărţit în două jumătăţi, numite Cerul si 
Pământul. Căsătoriile nu se pot face decât între cele două jumătăţi exogame 
şi fiecare căsătorie repetă acel hieros gamos primordial, adică unirea 
Cerului cu Pământul.4 


Aceste omologäri  antropocosmice, mai ales sacramentalizarea 
consecutivă a vieţii fiziologice, și-au păstrat întreaga vitalitate chiar în 
religiile foarte evoluate. Pentru a ne mărgini la un singur exemplu: unirea 
sexuală ca ritual, care a ajuns la un nivel de prestigiu considerabil în 
tantrismul indian. India ne arată în chip strălucit cum un act fiziologic poate 
fi transformat în ritual si cum același act, o dată depășită perioada ritualistă, 
poate fi valorizat ca „tehnică mistică”. Strigătul soțului din Brihadaräyaka 
Upanishad: „Sânt Cerul, iar tu eşti Pământul” vine după preschimbarea 
soţiei sale în altar al jertfei vedice (VI, IV, 3). Femeia întruchipează în cele 
din urmă, în religia tantrică, Prakriti (Natura) și Zeița Cosmică, Shakti, în 
vreme ce bărbatul se identifică cu Shiva, Spiritul pur, nemișcat și senin. 
Unirea sexuală (maithuna) este înainte de toate o integrare a celor două 
principii, Natura-Energie cosmică şi Spiritul. Iată ce arată un text tantric: 
„Adevărata unire sexuală este aceea dintre zeița supremă Shakti si Spirit 
(atman); celelalte nu sunt decât raporturi carnale cu femeile”’(Kûlarnava 
Tantra, V, 111-112). Nu mai este vorba de un act fiziologic, ci de un rit 
mistic: partenerii nu mai sunt ființe omenești, ci „detașaţi” si liberi precum 
zeii. Textele tantrice subliniază mereu că este vorba de o transfigurare a 
experienței carnale. „Prin aceleaşi acte care-i trimit pe unii oameni în 
Infern, unde sunt condamnaţi să ardă vreme de milioane de ani, yoginul își 
dobândeşte mântuirea veşnică.”5 Brihadarăyaka Upanishad (V, XIV, 8) 
arăta deja: „Cel care știe acest lucru, oricare ar fi păcatele sale, este curat, 
nu va îmbătrâni niciodată şi va fi nemuritor.” Altfel spus, „cel care știe” are 


o experienţă cu totul diferită decât aceea a unui profan, ceea ce înseamnă că 
orice experiență umană poate fi transfigurată si trăită pe un alt plan, 
transuman. 


Exemplul indian ne arată la ce rafinament „mistic” poate ajunge 
sacramentalizarea organelor și a vieţii fiziologice, pe care o găsim atestată 
la toate nivelurile arhaice de cultură. Trebuie adăugat însă că valorizarea 
sexualităţii ca mijloc de participare la sacru (de dobândire, în cazul Indiei, a 
stării supraomenesti a libertăţii absolute) nu este lipsită de primejdii. 
Tantrismul a prilejuit chiar în India ceremonii aberante şi josnice. În alte 
părți, în lumea primitivă, sexualitatea rituală a fost însoţită de orgii. 
Exemplul de mai sus îşi păstrează totuși o valoare sugestivă, pentru că ne 
dezvăluie o experiență care nu mai este accesibilă într-o societate 
desacralizată: experienţa unei vieţi sexuale sanctificate. 


Corp-casă-Cosmos 


Am văzut că omul religios trăieşte într-un Cosmos „deschis” și că el 
însuşi este „deschis” spre Lume, ceea ce înseamnă: a) că se află în 
comunicare cu zeii; b) că participă la sfintenia Lumii. Am putut constata, 
analizând structura spațiului sacru, că omul religios nu poate trăi decât într- 
o lume „deschisă”, pentru că doreşte să se afle într-un „Centru”, unde i se 
dă posibilitatea să comunice cu zeii. Locuinta sa este un microcosmos, cum 
este de altfel si corpul lui. Omologarea casä-corp-Cosmos apare destul de 
timpuriu. Se cuvine să ne oprim asupra acestui exemplu, care ne arată cum 
pot fi reinterpretate valorile religiozitätii arhaice în religiile și chiar 
filozofiile de mai târziu. 


Gândirea religioasă indiană a folosit din plin omologarea tradițională 
casä-Cosmos-corp omenesc, si este uşor de înțeles de ce: corpul, ca si 
Cosmosul, este în ultimă instanță o „stare”, un sistem de conditionäri 
asumat. Coloana vertebrală este asimilată Stâlpului cosmic (skambha) sau 
Muntelui Mer, respirația este asemuită vântului, buricul sau inima 
„Centrului Lumii” si așa mai departe. Omologarea se face însă și între 
corpul omenesc și ritualul luat în ansamblu: locul jertfei, ustensilele și 
gesturile sacrificiale sunt asimilate diferitelor organe şi funcţii fiziologice. 
Corpul omenesc, omologat din punct de vedere ritual Cosmosului sau 
altarului vedic (care este o imago mundi), este asimilat și unei case. Un text 


hathayoga vorbește despre corp ca despre „o casă cu un stâlp si nouă uşi” 
(Goraksha Shataka, 14). 


Cu alte cuvinte, asumându-și în mod conștient starea exemplară căreia 
îi este într-un fel predestinat, omul se „cosmicizează”, adică reproduce la 
scară umană sistemul de conditionäri reciproce si de ritmuri ce 
caracterizează şi alcătuieşte o „lume”, proprie oricărui univers. Omologarea 
se face şi în sens invers, pentru că templul sau casa sunt la rândul lor 
asemuite unui corp omenesc. „Ochiul” domului este un termen frecvent în 
numeroase tradiţii arhitecturale.6 Trebuie să amintim însă că fiecare dintre 
aceste imagini echivalente — Cosmos, casă, corp omenesc — are sau poate 
dobândi o „deschidere” superioară, prin care se poate trece în cealaltă lume. 
Deschizătura din partea de sus a unui tum indian poartă, printre alte nume, 
şi pe cel de brahmarandhra, termen care desemnează „deschizătura” din 
creștetul capului și care joacă un rol capital în tehnicile yoghino-tantrice; 
tot pe aici îşi ia zborul sufletul în clipa morţii. Să amintim si obiceiul de a 
sparge craniul yoghinilor morţi pentru a înlesni plecarea sufletului.7 


Obiceiului indian îi corespund credinţele, foarte răspândite în Europa și 
în Asia, după care sufletul mortului iese prin horn (gură de fum) sau prin 
acoperiș, mai precis prin acea parte a acoperişului care se află deasupra 
„unghiului sacru”.8 în caz de agonie prelungită, una sau mai multe scânduri 
din acoperiș sunt îndepărtate sau chiar sfărâmate. Semnificaţia acestui 
obicei este limpede: sufletul se va desprinde mai uşor de trupul său dacă 
această altă imagine a corpului-Cosmos care este casa e spartă în partea de 
sus. Este de la sine înţeles că toate aceste experiențe sunt inaccesibile 
omului areligios, nu doar pentru că moartea a fost pentru el desacralizată, ci 
si pentru că el nu mai trăieşte într-un Cosmos propriu-zis si nu-și mai dă 
seama că faptul de a avea un „corp” si de a se instala într-o casă 
echivalează cu asumarea unei stări existenţiale în Cosmos, așa cum vom 
vedea în cele ce urmează. 


Se cuvine să subliniem că omologarea om-casă și cu deosebire 
asimilarea creştetului cu acoperişul sau cupola s-au păstrat în vocabularul 
mistic indian. Experienţa mistică fundamentală, adică depășirea condiţiei 
umane, este redată prin două imagini: spargerea acoperișului și zborul în 
văzduh. Textele budiste vorbesc despre arhati care „își iau zborul în văzduh 
spărgând acoperișul palatului”, care, „dorind să zboare, sparg acoperișul 


casei şi se înalță în văzduh” etc.9 Aceste imagini pot fi interpretate în două 
feluri: pe planul experienţei mistice, este vorba de un „extaz”, deci de 
zborul sufletului prin brahmarandhra; pe plan metafizic, este vorba de 
abolirea lumii condiționate. Cele două semnificaţii ale „zborului” arhatilor 
exprimă însă ruptura de nivel ontologic si trecerea de la un mod de a fi la un 
altul sau, mai exact, trecerea de la existența condiționată la un mod de a fi 
necondiţionat, adică de deplină libertate. 


În cea mai mare parte a religiilor arhaice, „zborul” înseamnă accesul la 
un mod de a fi suprauman (Zeu, magician, „spirit”), adică, în ultimă 
instanţă, libertatea deplină de mișcare, deci dobândirea condiţiei de „spirit”. 
În gândirea indiană, arhatul care „sparge acoperişul casei” si îşi ia zborul în 
văzduh dovedeşte, cu ajutorul acestei imagini, că a trecut dincolo de 
Cosmos si a ajuns la un mod de a fi paradoxal, cu neputinţă de conceput, cel 
al libertăţii absolute (oricum s-ar numi: nirväa, asamskrta, samadhi, sahaja 
etc.). Pe plan mitologic, gestul exemplar al trecerii dincolo de Lume este 
ilustrat de Buddha, care afirmă că a „spart” Oul cosmic, „coaja nestiintei”, 
si a dobândit „preafericita, universala demnitate a lui Buddha”.10 


Exemplul acesta ne arată cât de importantă este perenitatea sistemelor 
de simboluri arhaice legate de locuința omenească. Aceste sisteme de 
simboluri redau stări religioase primordiale, dar care își pot modifica 
valorile, îmbogăţindu-se cu semnificaţii noi și integrându-se în sisteme de 
gândire din ce în ce mai bine articulate. „Locuieşti” într-un corp la fel cum 
locuiesti într-o casă ori în Cosmosul pe care ti l-ai făurit tu însuţi (vezi 
capitolul I). Orice stare legală si permanentă implică încadrarea într-un 
Cosmos, într-un Univers perfect organizat, deci imitat după modelul 
exemplar al Creaţiei. Fiecare teritoriu locuit — Templu, casă, corp — este 
un Cosmos, si fiecare Cosmos, după modul său de a fi, păstrează o 
„deschidere”, oricum s-ar numi aceasta în diversele culturi (,ochi” al 
Templului, horn, gură de fum, brahmarandhra etc.). Într-un fel sau altul, 
Cosmosul locuit — fie că este corp, casă, teritoriu tribal, lumea în 
totalitate — comunică prin partea de sus cu un alt nivel, transcendent. 


Se întâmplă ca într-o religie acosmică, ca de pildă cea din India după 
budism, deschiderea spre nivelul superior să nu mai însemne trecerea de la 
condiția umană la cea supraumană, ci transcendenta, abolirea Cosmosului, 
libertatea absolută. Există o diferență enormă între semnificația filozofică a 


„oului spart” de Buddha sau a „acoperișului” spart de arhati si simbolismul 
arhaic al trecerii de la Pământ la Cer de-a lungul lui Axis mundi sau prin 
gura de fum. Filozofia şi mistica indiană au ales, dintre simbolurile care 
puteau reda ruptura ontologică si transcendenta, această imagine 
primordială a acoperișului spart. Depäsirea condiţiei umane se înfățișează, 
imagistic, prin distrugerea „casei”, adică a Cosmosului personal ales drept 
locuinţă. Orice „locuinţă stabilă” în care te-ai „instalat” echivalează, în plan 
filozofic, cu o stare existenţială pe care ţi-ai asumat-o. Imaginea 
acoperișului spart înseamnă că ai abolit orice „stare”, că ai ales nu instalarea 
în lume, ci libertatea absolută, care implică în gândirea indiană distrugerea 
oricărei lumi condiționate. 


Nu este nevoie să insistăm prea mult asupra valorilor acordate de către 
unul dintre contemporanii noștri nereligioși corpului său, casei sale şi 
universului său, pentru a ne putea da seama de distanţa uriașă care îl 
desparte de oamenii aparţinând culturilor primitive şi orientale de care am 
vorbit mai înainte. Tot aşa cum locuinţa omului modern si-a pierdut valorile 
cosmologice, corpul său este lipsit de orice semnificație religioasă ori 
spirituală. Am putea spune, pe scurt, că pentru oamenii modernt lipsiţi de 
religiozitate Cosmosul a devenit opac, inert și mut: nu mai transmite nici un 
mesaj şi nu mai cuprinde nici un „cifru”. Sentimentul sfinteniei Naturii se 
mai păstrează în Europa zilelor noastre, mai ales la populaţiile rurale, unde 
mai există un creştinism trăit ca liturghie cosmică. 


Cât despre creştinismul societăţilor industriale, si mai ales al 
intelectualilor, el si-a pierdut de mult valorile cosmice pe care le mai avea 
în Evul Mediu. Aceasta nu înseamnă neapărat că în mediul urban 
creştinismul este „degradat? ori „inferior”, ci doar că sensibilitatea 
religioasă a populațiilor urbane este mult sărăcită. Liturghia cosmică, taina 
participării Naturii la drama cristologică au devenit inaccesibile pentru 
creştinii care trăiesc într-un oraş modern. Experienţa lor religioasă nu mai 
este „deschisă” spre Cosmos, fiind una strict personală; mântuirea este o 
problemă între om și Dumnezeul său; în cel mai bun caz, omul se 
recunoaște responsabil nu doar în faţa lui Dumnezeu, ci si în faţa Istoriei. 
Cosmosul nu mai are însă nici un loc în relaţia om-Dumnezeu-lIstorie, ceea 
ce înseamnă că Lumea nu mai este simțită, nici măcar de creştinul autentic, 
ca o lucrare a lui Dumnezeu. 


Trecerea prin Poarta strâmtă 


Ceea ce am spus până acum despre simbolismul corp-casă si despre 
omologările antropocosmice legate de aceasta este departe de a epuiza 
bogăţia extraordinară a subiectului: am fost nevoiţi să ne oprim doar asupra 
câtorva aspecte, dintre cele foarte numeroase. Casa" — deopotrivă imago 
mundi și replică a corpului omenesc — joacă un rol de seamă în ritualuri si 
mitologii. În unele culturi (China protoistorică, Etruria etc.), urnele funerare 
au forma unei case, cu o deschizătură în partea de sus, pe unde sufletul 
mortului poate intra si iesi.11 Urna-casă devine într-un fel noul „corp” al 
răposatului. Tot dintr-o căsuţă, în formă de glugă, iese Strămoșul mitic, si 
tot într-o casă-urnă-glugă se ascunde Soarele în timpul nopţii, ivindu-se 
din nou în zori.12 Există, așadar, o legătură structurală între diferitele 
moduri de trecere: de la întuneric la lumină (Soarele), de la preexistenta 
unei rase umane la manifestarea ei (Strămoșul mitic), de la Viaţă la Moarte 
şi la noua existență post-mortem (sufletul). 


Am afirmat în mai multe rânduri că orice formă de „„Cosmos” — 
Universul, Templul, casa, corpul omenesc — este înzestrată cu o 
„deschidere” în partea de sus. Acum putem înțelege mai bine semnificaţia 
acestui simbolism: deschiderea îngăduie trecerea de la un mod de a fi la 
altul, de la o stare existenţială la alta. Orice existență cosmică este 
predestinată „trecerii”: omul trece de la previaţă la viaţă si în cele din urmă 
la moarte, tot așa cum Strămoșul mitic a trecut de la preexistentä la 
existență, iar Soarele de la întuneric la lumină. Trebuie remarcat că acest fel 
de „trecere” se încadrează într—un sistem mai complex, ale cărui articulaţii 
le-am abordat când am vorbit despre Lună ca arhetip al devenirii cosmice, 
despre vegetaţie ca simbol al reînnoirii universale şi mai ales despre 
numeroasele feluri de repetare rituală a cosmogoniei, adică trecerea 
exemplară de la virtual la formal. Se cuvine să precizăm că toate aceste 
ritualuri si simbolisme ale „trecerii” oglindesc o concepţie specifică a 
existenței umane: la naștere, omul nu este încă desăvârșit; el trebuie să se 
nască pentru a doua oară şi ajunge să se împlinească trecând de la o stare 
imperfectă, embrionară, la starea desăvârșită de adult. Cu alte cuvinte, 
putem spune că existenţa umană atinge împlinirea în urma unui şir de rituri 
de trecere, adică de initieri succesive. 


Ne vom ocupa mai târziu de sensul şi funcţia iniţierii. Ne vom opri 
acum asupra simbolismului „trecerii”, aşa cum o înţelege omul religios în 
mediul său familiar şi în viaţa de zi cu zi: în casă, de pildă, pe drumul pe 
care merge la lucru, pe podurile pe care trece. Acest simbolism face parte 
din însăşi structura locuinţei. Deschiderea din partea de sus înseamnă 
dorinţa de a urca spre cer, dorinţa de transcendentä. Pragul arată atât granița 
dintre „înăuntru” si „în afară”, cât si posibilitatea de trecere dintr-o parte în 
cealaltă (de la profan la sacru, de pildă; vezi capitolul I). Ideea de trecere 
primejdioasă este însă cel mai bine sugerată de imaginile punţii și ale porţii 
strâmte; aşa se şi explică abundența acestor imagini în ritualurile și 
mitologiile initiatice si funerare. Iniţierea, ca şi moartea, ca si cunoaşterea 
absolută sau credinţa, în iudeo-crestinism, echivalează cu trecerea de la un 
mod de a fi la altul si realizează o adevărată mutație ontologică. Pentru a 
sugera trecerea paradoxală (care implică întotdeauna o ruptură şi o 
transcendentà), diversele tradiţii religioase au folosit din plin simbolismul 
Puntii primejdioase sau cel al Porții strâmte. În mitologia iraniană, Puntea 
Cinvat este trecută de räposati în călătoria lor post-mortem: pentru cei 
drepţi este lată de nouă lungimi de lance, dar pentru nelegiuiti este îngustă 
„precum täisul unui cuţit” (Dânkard, IX, XX, 3). Sub Puntea Cinvat se află 
prăpastia fără fund a Infernului (Vidâvdat, III, 7). Tot pe Puntea aceasta trec 
misticii în călătoria lor extatică spre Cer; pe aici a urcat, în spirit, Arda 
Viraz.13 


Viziunea Sfântului Pavel ne vorbeşte despre o punte îngustă „asemenea 
unui fir de păr”, care leagă lumea noastră cu Paradisul. Aceeași imagine o 
întâlnim la scriitorii şi la misticii arabi: puntea este „mai subțire decât un fir 
de păr” și leagă Pământul de sferele astrale si de Paradis. La fel, în tradiţiile 
creştine, păcătoşii care nu puteau trece puntea erau azvärliti în Iad. 
Legendele medievale vorbesc despre „o punte ascunsă sub apă” și despre un 
pod-spadă, pe care eroul (Lancelot) trebuie să-l treacă descult si cu mâinile 
goale: puntea este „mai tăioasă decât o coasă”, iar trecerea se face „cu 
suferință şi durere”. În tradiţia finlandeză, o punte acoperită cu ace, cuie, 
brice străbate Infernul: pe ea trec atât morţii, cât și șamanii, în călătoria lor 
spre lumea de dincolo. Descrieri asemănătoare se întâlnesc cam peste tot în 
lume.14 Trebuie precizat că aceeași imagistică s-a păstrat pentru a sugera 
dificultatea cunoașterii metafizice si, în creştinism, a credinţei. „Anevoie se 
poate călca pe täisul unui brici, spun poeţii, pentru a arăta cât de greu este 


drumul către cunoașterea supremă” (Ka ha Upanishad, III, 14). „Strâmtă 
este poarta si îngustă este calea care duce la Viaţă, si puţini sunt cei care o 
află” (Matei, 7, 14). 


Cele câteva exemple privitoare la simbolismul inițiatic, funerar si 
metafizic al punţii si al porţii ne-au arătat cum anume existenţa zilnică si 
„mica lume” pe care o presupune — casa cu uneltele, viaţa şi gesturile de 
fiecare zi — pot fi valorizate pe plan religios si metafizic. Această viaţă 
obișnuită, de toate zilele, este transfigurată în experienţa unui om religios, 
care descoperă peste tot un „cifru”. Până si gestul cel mai obişnuit poate 
trimite la un act spiritual. Drumul și mersul pot fi transfigurate în valori 
religioase, deoarece orice drum poate simboliza „calea vieţii” şi orice mers 
un „pelerinaj”, o călătorie spre Centrul Lumii.15 Dacă faptul de a avea o 
„casă” înseamnă asumarea unei stări stabile în Lume, cei care au renunţat la 
casele lor, pelerinii si ascetii, îşi arată prin „mers”, prin neîncetata lor 
mișcare dorinţa de a ieși din Lume, respingerea oricărei stări în Lume. Casa 
este un „cuib” şi, aşa cum spune Pancavimsha Brahmăa (XI, XV, 1), 
„cuibul” înseamnă turme, copii si un cămin, adică simbolizează lumea 
familială, socială, economică. Cei care au ales căutarea, calea spre 
„Centru”, trebuie să renunţe la orice situaţie familială și socială, la orice 
„cuib”, spre a se consacra cu totul „mersului” către adevărul suprem care, în 
societăţile foarte evoluate, se confundă cu Dumnezeul ascuns, Deus 
absconditus.16 


Rituri de trecere 


Aşa cum s-a observat de multă vreme, riturile de trecere joacă un rol 
important în viața omului religios.17 Fără îndoială, ritul de trecere prin 
excelență este reprezentat de inițierea de pubertate, de trecerea de la o 
categorie de vârstă la alta (de la copilărie sau adolescenţă la tinereţe). Există 
însă şi rituri de trecere la naștere, la căsătorie ori la moarte, si s-ar putea 
spune că, în fiecare dintre aceste cazuri, este vorba tot de o iniţiere, pentru 
că se petrece întotdeauna o schimbare radicală de regim ontologic şi de 
statut social. Atunci când se naște, copilul nu are decât o existenţă fizică, 
nefiind încă recunoscut de familie, nici primit de societate. Riturile 
îndeplinite îndată după naștere sunt acelea care îi dau nou-născutului 
statutul de „viu” propriu-zis; datorită acestor rituri, copilul este integrat în 
comunitatea celor vii. 


Si căsătoria este un prilej de trecere de la un grup socio-religios la altul. 
Tânărul căsătorit părăseşte grupul celibatarilor pentru a lua parte de acum 
înainte la cel al capilor de familie. Orice căsătorie implică o tensiune și o 
primejdie, declanșează o criză; de aceea se face printr-un rit de trecere. 
Grecii numeau căsătoria telos, consacrare, iar ritualul nuptial îl amintea pe 
cel al misterelor. 


În ceea ce privește moartea, riturile sunt cu atât mai complexe cu cât 
este vorba nu doar de un „fenomen natural” (viaţa sau sufletul care părăsesc 
trupul), ci și de o schimbare de regim deopotrivă ontologic şi social: 
răposatul trebuie să treacă prin anumite încercări de care depinde propria lui 
soartă dincolo de mormânt, dar trebuie în același timp să fie recunoscut și 
acceptat de comunitatea morţilor. La unele popoare, doar îngroparea rituală 
confirmă moartea, cel care nu este înmormântat după obicei nefiind socotit 
mort. În alte părţi, moartea cuiva nu este recunoscută ca fiind adevărată 
decât după îndeplinirea ceremoniilor funerare sau când sufletul răposatului 
a fost însoţit prin ritualuri la noua sa locuinţă, în lumea de dincolo, si a fost 
întâmpinat acolo de comunitatea morţilor. Pentru omul areligios, nașterea, 
căsătoria, moartea sunt evenimente care nu privesc decât individul și 
familia acestuia și doar arareori — în cazul unor șefi de stat ori al unor 
politicieni — reprezintă evenimente cu implicații politice. Dintr-o 
perspectivă areligioasă a existenţei, toate aceste „treceri” şi-au pierdut 
caracterul ritual: ele nu mai înseamnă nimic altceva decât ceea ce arată 
actul concret al unei nașteri, al unui deces ori al unei uniri sexuale 
recunoscute în mod oficial. Să mai adăugăm că o experienţă cu totul 
areligioasă a vieţii se întâlneşte destul de rar în stare pură, chiar şi în 
societățile cele mai secularizate. O asemenea experienţă cu totul areligioasă 
ar putea deveni curentă într-un viitor mai mult sau mai puţin îndepărtat, dar 
deocamdată este destul de rară. Ceea ce se întâlnește în lumea profană este 
o secularizare radicală a morţii, a căsătoriei şi a naşterii, dar, cum vom 
vedea în cele ce urmează, se mai păstrează încă urme şi nostalgii ale 
comportamentelor religioase abolite. 


Cât despre ritualurile initiatice propriu-zise, se cuvine să facem 
deosebirea dintre initierile de pubertate (categorie de vârstă) si ceremoniile 
de intrare într—o societate secretă: diferența cea mai importantă constă în 
faptul că toţi adolescenţii trebuie să treacă prin iniţierea de vârstă, în vreme 
ce societăţile secrete nu sunt rezervate decât unui număr restrâns de adulți. 


Instituirea inițierii de pubertate pare să fie mai veche decât aceea a societății 
secrete; este de altfel si mai răspândită, fiind atestată la nivelurile cele mai 
arhaice de cultură, ca de pildă la australieni şi la locuitorii "Ţării de Foc. Nu 
ne-am propus să descriem aici ceremoniile initiatice în toată complexitatea 
lor. Ceea ce ne interesează este faptul că, încă din stadiile arhaice de 
cultură, iniţierea joacă un rol capital în pregătirea religioasă a omului si 
constă în esență într-o schimbare de regim ontologic pentru neofit. Acest 
lucru ni se pare foarte important pentru înţelegerea omului religios, 
deoarece ne arată că omul societăţilor primitive nu se socotește „împlinit” 
așa cum este el „dat” la nivelul natural al existenței: ca să ajungă om 
propriu-zis, trebuie să părăsească prin moarte această viață dintâi (naturală) 
şi să renască la o altă viață, superioară, care este deopotrivă religioasă si 
culturală. 


Cu alte cuvinte, primitivul îşi aşază idealul de umanitate pe un plan 
supraomenesc. După părerea lui, 10 nu poţi fi om împlinit decât după ce ai 
depășit si ai abolit într-un fel umanitatea „naturală”, pentru că iniţierea se 
reduce în cele din urmă la o experienţă paradoxală, supranaturală, a morţii 
si a învierii, sau a unei a doua naşteri; 20 riturile initiatice cuprinzând 
încercări, moartea si învierea simbolică au fost întemeiate de către zei, Eroii 
civilizatori ori Strămoșii mitici; aceste rituri au deci o origine 
supraomenească si, împlinindu-le, neofitul imită un comportament 
supraomenesc, divin. Se cuvine să reținem acest lucru, care arată încă o dată 
că omul religios se vrea deosebit de ceea ce este la nivel „natural” şi se 
străduieşte să se împlinească după imaginea ideală care i-a fost dezvăluită 
prin mituri. Omul primitiv încearcă să atingă un ideal religios de umanitate, 
şi acest efort conţine germenii tuturor eticilor elaborate mai târziu în 
societățile evoluate. Bineînţeles, inițierea ca act religios nu mai există în 
societățile areligioase contemporane. Dar, după cum vom putea constata în 
cele ce urmează, pattern-urile inițierii se mai păstrează încă, deşi puternic 
desacralizate, în lumea modernă. 


Fenomenologia iniţierii 


Iniţierea cuprinde îndeobște o triplă revelaţie: a sacrului, a morţii și a 
sexualitatii.18 Copilul nu cunoaşte nimic din aceste experienţe; initiatul le 
cunoaște, și le asumă și le integrează în noua sa personalitate. Să mai 
adăugăm că, dacă neofitul moare la vârsta copilăriei, în timpul vieţii 


profane, neregenerate, ca să renască la o existență nouă, sanctificată, renaste 
si la un mod de a fi care îngăduie cunoașterea, ştiinţa. Initiatul nu este 
numai un „nou-născut”, ori un „înviat din morţi”, ci este un om care ştie, 
care cunoaște tainele, care a avut revelații de ordin metafizic. În timpul 
uceniciei sale din pădure, învaţă tainele sacre: miturile legate de zei şi de 
originea lumii, numele adevărate ale zeilor, rolul și originea instrumentelor 
rituale folosite în timpul ceremoniilor de iniţiere (de pildă acele bull- 
roarers, cutitele de silex pentru circumcizie etc.). Iniţierea echivalează cu 
maturizarea spirituală, si întâlnim această temă în toată istoria religioasă a 
omenirii: initiatul, cel care a pătruns tainele, este cel care ştie. 


Ceremonia începe întotdeauna prin despărțirea neofitului de familie și 
retragerea sa în pădure. Există de pe acum un simbol al Morţii: pădurea, 
jungla, întunericul reprezintă lumea de dincolo, „Infernul”. În unele locuri 
se crede că vine un tigru care îi poartă pe candidați în spinare până în 
pădure: fiara îl întruchipează pe Strămoșul mitic, Dascălul iniţierii, care îi 
conduce pe adolescenţi în Infern. În alte părţi, se crede că neofitul este 
înghiţit de un monstru, în pântecele căruia domneşte Noaptea cosmică: este 
lumea embrionară a existenţei, atât pe plan cosmic, cât şi pe planul vieţii 
omeneşti. În numeroase regiuni există în pădure o colibă initiaticä, unde 
tinerii candidaţi trec printr-o parte din încercări si învaţă tradiţiile secrete 
ale tribului. Or, coliba initiaticä simbolizează pântecele mamei.19 Moartea 
neofitului înseamnă întoarcerea la starea embrionară, ceea ce nu trebuie 
înţeles doar în sensul fiziologiei omenești, ci si într-o acceptie cosmologică: 
starea foetală echivalează cu o întoarcere provizorie la modul virtual, 
precosmic. 


Alte ritualuri pun în lumină simbolismul morţii initiatice. La unele 
popoare, candidaţii sunt îngropaţi sau culcati în nişte gropi proaspăt săpate, 
sau sunt acoperiţi cu crengi și trebuie să stea nemiscati precum morţii, ori 
sunt frecati pe tot trupul cu un praf alb ca să semene cu spectrele. Neofitii 
imită de altfel comportamentul spectrelor, pentru că nu se slujesc de mâini 
şi de degete ca să mănânce, ci apucă hrana cu dinţii, cum se crede că fac 
sufletele morților. În sfârșit, chinurile pe care le suferă urmăresc să arate, 
printre altele, că neofitul supus torturii și mutilării trebuie să fie chinuit, 
sfâsiat, fiert ori fript de către demonii-dascäli ai iniţierii, adică Strămoșii 
mitici. Suferințele fizice corespund stării celui care este „mâncat? de 
demonul-fiară, sfârtecat de colții monstrului inițiatic, mistuit în pântecele 


acestuia. Mutilările (scosul dinţilor, tăierea degetelor) cuprind și ele un 
simbolism al morţii. Mutilările sunt legate în cea mai mare parte de 
divinitätile lunare. Or, Luna dispare periodic, moare, renăscând după trei 
nopţi. Simbolismul lunar arată că moartea este prima condiţie a oricărei 
regenerări mistice. 


În afară de operaţiile specifice, cum ar fi circumcizia şi subincizia, 
precum si de mutilările initiatice, mai sunt și alte semne exterioare care 
înfățișează moartea şi învierea: tatuaje, sacrificări. Cât despre simbolismul 
renașterii mistice, acesta se prezintă sub numeroase forme. Candidaţii 
primesc alte nume, care vor fi de acum înainte numele lor adevărate. La 
unele triburi, tinerii iniţiaţi trebuie să uite tot ceea ce li s-a întâmplat în 
viaţa anterioară: îndată după iniţiere sunt hräniti ca niște copii mici, sunt 
duși de mână și sunt învăţaţi din nou cum să se comporte. De obicei, tinerii 
învaţă în pădure o limbă nouă, sau cel puţin un vocabular secret, accesibil 
doar initiatilor. După cum se vede, o dată cu iniţierea totul începe din nou. 
Simbolismul celei de-a doua nașteri se exprimă uneori prin gesturi 
concrete. La unele popoare bantu, înainte de a fi circumcis, băiatul este 
supus unei ceremonii cunoscute sub numele de „a doua nastere”.20 Tatăl 
sacrifică un berbec; după trei zile, învelește copilul în prapure și în pielea 
animalului. Înainte de a fi însă învelit, copilul trebuie să se urce în pat şi să 
tipe ca un nou-născut. Trebuie apoi să stea timp de trei zile învelit în pielea 
de berbec. La acelaşi popor, morţii sunt îngropaţi după ce au fost înveliți în 
piei de berbec și aşezaţi în poziţia fătului. Simbolismul renașterii mitice 
prin îmbrăcarea rituală într-o piele de animal este atestat de altfel în 
culturile foarte evoluate (India, Egiptul antic). 


În scenariile initiatice, simbolismul naşterii se alătura aproape 
întotdeauna simbolismului Morţii. În contextele initiatice, moartea 
înseamnă depășirea condiţiei profane, nesanctificate, condiţia „omului 
natural”, care nu cunoaște sacrul și nu înțelege spiritul. Taina iniţierii îi 
dezvăluie treptat neofitului adevăratele dimensiuni ale existenței: 
introducându-l în sacru, inițierea îl obligă să-și asume responsabilitatea de 
om. Trebuie să reținem de aici un element important, și anume că accesul la 
spiritualitate este redat, în societățile arhaice, printr-un simbolism al Morţii 
şi al unei noi nașteri. 


Confrerii ale bărbaţilor si societăți secrete ale femeilor 


Riturile de intrare în societățile de bărbaţi folosesc aceleași încercări si 
reiau aceleaşi scenarii initiatice. Însă, cum am mai spus, apartenenţa la 
confreriile de bărbaţi presupune o selecţie: nu toți cei care au trecut prin 
iniţierea de pubertate vor face parte din societatea secretă, deși toți doresc 
acest lucru.21 


Vom da un singur exemplu: la triburile africane mandja și banda există 
o societate secretă cunoscută sub numele de Ngakola. După mitul povestit 
neofitilor în timpul iniţierii, monstrul Ngakola avea puterea de a-i ucide pe 
oameni, înghitindu-i, si de a-i scuipa apoi, reînnoiţi. Neofitul este băgat 
înt—o cușcă reprezentând corpul monstrului. Aude de acolo glasul 
înspăimântător al lui Ngakola, este biciuit st torturat; i se spune că „a ajuns 
în pântecele lui Ngakola” si este pe cale de a fi mistuit. După ce trece si prin 
alte încercări, dascălul inițiator vesteşte în cele din urmă ca Ngakola, care îl 
initiase pe neofit, l-a scuipat.22 


Regăsim aici simbolismul morţii prin înghiţirea de către un monstru, 
simbolism atât de important în initierile de pubertate. Să nu uităm că riturile 
de intrare într-o confrerie secretă corespund întru totul initierilor de 
pubertate: recluziune, torturi și încercări initiatice, moarte şi înviere, 
impunere a unui nou nume, învăţare a unei limbi secrete etc. 


Există si initieri feminine. Nu trebuie să ne așteptăm să regăsim în 
riturile initiatice şi tainele rezervate femeilor același simbolism sau, mai 
bine zis, expresii simbolice identice celor care fac parte din initierile si 
confreriile masculine. Există totuşi un element comun, si anume o 
experiență religioasă profundă pe care se întemeiază toate aceste rituri şi 
mistere. Accesul la sacralitate, aşa cum se dezvăluie ea prin asumarea 
condiţiei de femeie, este elementul fundamental atât al riturilor initiatice de 
pubertate, cât şi al celor de intrare în societăţile secrete feminine 
(Weiberbiinde). 


Iniţierea începe o dată cu prima menstruatie. Acest simptom fiziologic 
determină o ruptură, smulgerea fetei din lumea ei obişnuită: tânăra este 
imediat izolată, despărțită de comunitate si dusă într-o colibă anume, în 
pădure sau doar într-un colț întunecos al locuinței. Tânăra catamenială 
trebuie să stea într-o poziţie anume, destul de incomodă, si să se ferească de 
razele Soarelui si de atingerea celorlalți. Poartă un veșmânt anume sau un 


semn, o culoare care îi este într-un fel rezervată, si trebuie să se hrănească 
doar cu alimente crude. 


Izolarea şi recluziunea în întuneric, într-o colibă lipsită de lumină, în 
pădure, ne trimit la simbolismul morţii initiatice a băieților izolați în pădure, 
închiși în colibe. Există totuşi o deosebire, si anume aceea că, la fete, 
izolarea are loc îndată după prima menstruatie, fiind deci individuală, în 
vreme ce la băieţi este colectivă. Deosebirea se explică prin aspectul 
fiziologic al sfârșitului copilăriei, lesne de observat la fete. Tinerele 
alcătuiesc în cele din urmă un grup, iar în acest caz iniţierea este colectivă și 
încredințată unor bătrâne. 


Cât despre Weiberbiinde, acestea sunt întotdeauna legate de taina 
naşterii şi a fertilității. Taina naşterii, adică descoperirea de către femeie a 
darului său de creatoare pe planul vieţii, este o experienţă religioasă care nu 
poate fi transpusă în termeni de experiență masculină. Se poate înţelege de 
ce nașterea a stat la baza unor ritualuri secrete feminine care aduc uneori cu 
niște adevărate mistere. Urme ale acestor mistere s-au păstrat chiar și în 
Europa.23 


Ca şi în cazul bărbaţilor, există numeroase forme de asociaţii feminine 
în care secretul și misterul sporesc treptat. La început, este iniţierea 
generală, prin care trece orice fată și orice tânără căsătorită, si care ajunge la 
instituirea acelor Weiberbiinde. Există apoi asociaţiile feminine de mistere, 
ca în Africa sau ca grupurile Menadelor din Antichitate. Se ştie că aceste 
confrerii feminine secrete au dispărut foarte târziu. 


Moarte și iniţiere 


Simbolismul şi ritualul inițiatic care cuprind înghiţirea de către un 
monstru au ocupat un loc important atât în initieri, cât si în miturile eroice si 
în mitologiile Morţii. Simbolismul întoarcerii în pântece are întotdeauna o 
valoare cosmologică. În chip simbolic, lumea întreagă se întoarce, o dată cu 
neofitul, în Noaptea cosmică, pentru a putea fi apoi creată din nou, adică 
pentru a putea fi regenerată. După cum am văzut (capitolul IT), mitul 
cosmologic este rostit în scopuri terapeutice. Pentru a putea fi vindecat, un 
bolnav trebuie ajutat să se nască din nou, iar modelul arhetipal al naşterii 
este cosmogonia. Lucrarea Timpului trebuie abolită, spre a se putea ajunge 
din nou la clipa aurorală dinaintea Creaţiei, ceea ce înseamnă, în plan uman, 


întoarcerea la „fila albă” a existenţei, la începutul absolut, când nimic nu 
era încă întinat, nimic nu era încă stricat. 


Pătrunderea în pântecele monstrului — sau „îngroparea” simbolică, sau 
izolarea în cabana initiaticà — echivalează cu o întoarcere în întunericul 
primordial, în Noaptea cosmică. Ieşirea din pântece, ori din cabana 
întunecoasă, ori din „mormântul” inițiatic echivalează cu o cosmogonie. 
Moartea inițiatică repetă întoarcerea exemplară în Haos, pentru a permite 
repetarea cosmogoniei și pregătirea noii naşteri. Întoarcerea în Haos se 
verifică uneori în cele mai mici amănunte: este, de pildă, cazul bolilor 
intiatice ale viitorilor samani, care au fost adesea socotite adevărate nebunii. 
Asistăm, într-adevăr, la o criză totală, care duce uneori la dezintegrarea 
personalitätii.24 „Haosul psihic” arată că omul profan este pe cale de a se 
„dizolva” şi că o nouă personalitate este pe punctul de a se naște. 


Întelegem de ce aceeași schemă initiaticä — suferinţe, moarte si înviere 
(re-nastere) — se regăseşte în toate misterele, atât în riturile de pubertate, 
cât şi în cele de intrare într-o societate secretă, și de ce același scenariu 
poate fi descifrat în tulburătoarele experiențe intime care precedă vocaţia 
mistică (la primitivi, „bolile initiatice” ale viitorilor şamani). Omul 
societăților primitive s-a străduit să învingă moartea, transformând-o în rit 
de trecere. Altfel spus, la primitivi moartea înseamnă părăsirea a ceva ce nu 
era esenţial, de obicei viaţa profană. Așadar, moartea ajunge să fie socotită 
suprema inițiere și începutul unei noi existente spirituale; mai mult încă, 
naşterea, moartea si regenerarea (re-nasterea) au fost înțelese drept cele trei 
momente ale aceleiași taine, și toată strădania spirituală a omului arhaic a 
încercat să arate că nu trebuie să existe nici o ruptură între cele trei 
momente. Nu te poţi opri într-unul din aceste trei momente. Mișcarea, 
regenerarea continuă la nesfârşit. Repeti mereu cosmogonia, ca să fii sigur 
că faci bine un anume lucru — un copil, de pildă, ori o casă —, sau îţi 
împlinești o vocaţie spirituală. De aceea riturile de iniţiere au întotdeauna o 
valență cosmogonică. 


„A doua naștere” şi zămislirea spirituală 


Scenariul inițiatic, adică moartea din condiţia profană urmată de re- 
naşterea într-o lume sacră, în lumea zeilor, joacă un rol important în 
religiile evoluate. Un exemplu binecunoscut este cel al sacrificiului la 


indieni, cu scopul de a dobândi după moarte Cerul, șederea alături de zei 
sau calitatea de zeu (devatma). Cu alte cuvinte, se dobândește prin sacrificiu 
o condiție supraomenească, iar rezultatul poate fi omologat cu cel obţinut 
prin initierile arhaice. Cel ce face sacrificiul trebuie să fie însă mai întâi 
consacrat de către preoți, iar această consacrare (diksha) implică un 
simbolism inițiatic de sorginte obstetrică; de fapt, diksha îl transformă prin 
ritual pe cel ce trebuie să facă sacrificiul în făt, făcându-l să se nască pentru 
a doua oară. 


Textele insistă cu deosebire asupra sistemului de omologare prin care 
cel care face sacrificiul este supus unui regressus ad uterum, urmat de o 
nouă nastere.25 lată, de pildă, ce spune Aitareya Brahmăa (I, 3): „Preoţii 
preschimbă în făt pe cel căruia îi dau consacrarea (diksha). ÎL stropesc cu 
apă: apa este sămânța bărbătească... îl duc într-o încăpere anume: 
încăperea este pântecele în care se întoarce cel care face diksha; îl îndeamnă 
așadar să intre în pântecele care îl aşteaptă. Îl acoperă cu un veșmânt; 
vesmäntul este amnionul... Pe deasupra se pune o piele de antilopă neagră; 
corionul este, într-adevăr, deasupra amnionului... Ţine pumnii strânși 
pentru că fătul are pumnii strânși când stă în pântece, copilul are pumnii 
strânşi când se naşte26... Desface pielea de antilopă si o dă jos, ca să se 
poată îmbăia; copiii vin pe lume fără corion. Îşi păstrează vesmântul ca să 
intre, si de aceea copilul se naște învelit în amnion.” 


Cunoaşterea sacră și, prin extensie, înţelepciunea sunt socotite ca fiind 
rodul unei initieri, si se cuvine amintit ca un fapt semnificativ că 
simbolismul obstetric legat de trezirea conştiinţei supreme se regăseşte atât 
în vechea Indie, cât si în Grecia. Nu degeaba se compara Socrate cu o 
moasä, pentru că îl ajuta pe om să se nască la conștiința de sine, aducea pe 
lume „omul nou”. Același simbolism se regăsește în tradiția budistă: 
călugărul își părăsea numele de familie şi devenea „fiul lui Buddha” 
(sakya-putto), pentru că era „născut printre sfinți” (ariya). Asa cum spunea 
vorbind despre sine Kassapa: „Fiu natural al Preafericitului, născut din gura 
lui, din dhamma (Doctrina), șlefuit de dhamma” etc. (Sauyutta Nikaya, II, 
221). 


Nașterea inițiatică presupunea moartea din existenţa profană. Schema 
s—a păstrat atât în hinduism, cât și în budism. Yoghinul „moare din această 
viaţă” pentru a renaşte la un alt mod de a fi, acela reprezentat de eliberare. 


Buddha arăta calea şi mijloacele de a muri din condiția umană profană, 
adică sclavia si nestiinta, pentru a renaște în libertate, fericire si nirvăa. 
Terminologia indiană a renașterii initiatice aminteşte uneori simbolismul 
arhaic al „trupului nou” dobândit de neofit prin iniţiere. Chiar Buddha o 
spune: „Le-am arătat învăţăceilor mei mijloacele prin care pot crea, pornind 
de la acest corp (alcătuit din cele patru elemente, supuse stricăciunii), un alt 
corp de substanţă intelectuală (rûpim manomayam), întreg şi înzestrat cu 
însușiri transcendentale (abhinindriyam).”27 


Simbolismul celei de-a doua naşteri sau al zămislirii ca acces la 
spiritualitate a fost preluat si valorizat de către iudaismul alexandrin si de 
către creştinism. Filon foloseşte din plin tema zămislirii în legătură cu 
naşterea vieţii spirituale la o viață superioară (cf. de ex. Abraham, XX, 99). 
La rândul său, Sfântul Pavel vorbeşte de „fiu spiritual”, de fiii pe care i-a 
născut prin credință. „Tit, adevăratul meu fiu după credința cea de obşte” 
(Epistolă către Tit, 1, 4). „Te rog pe tine pentru fiul meu, pe care l-am 
născut fiind în lanţuri, Onisim” (Epistolă către Filimon, 10). 


Nu este cazul să ne oprim asupra deosebirilor dintre „fiii” pe care îi 
„Zămislea” „întru credință” apostolul Pavel și „fiii lui Buddha”, sau cei pe 
care îi „aducea pe lume” Socrate, ori ,nou-näscutii” din initierile primitive. 
Deosebirile sunt evidente. Puterea însăși a ritului era cea care „ucidea” si 
„învia” neofitul în societăţile arhaice, tot aşa cum puterea ritului îl 
preschimba în făt pe cel ce urma să facă un sacrificiu, la hinduși. 
Dimpotrivă, Buddha „năştea” prin „gură”, adică făcându-și cunoscută 
doctrina (dhamma); datorită cunoașterii supreme dezvăluite de dhamma, 
învăţăcelul se nästea la o noua viaţă, care îl putea duce până în pragul 
Nirvanei. La rândul său, Socrate spunea că face exact ceea ce face o moasä, 
adică ajuta la „venirea pe lume” a omului adevărat pe care fiecare îl purta în 
sine. Pentru Sfântul Pavel, situaţia este diferită: el „zămislea” fii spirituali 
prin credinţă, adică printr-o taină întemeiată de Cristos însuși. 


De la o religie la alta, de la o gnoză sau de la o înţelepciune la alta, 
tema străveche a celei de-a doua naşteri capătă valori noi, care schimbă 
uneori cu totul conţinutul experienţei. Rămâne totuşi un element comun, 
invariabil, care ar putea fi definit astfel: accesul la viaţa spirituală cuprinde 
întotdeauna moartea din condiția profană, urmată de o nouă naștere. 


Sacrul si profanul în lumea modernă 


Deşi am stăruit asupra iniţierii şi a riturilor de trecere, subiectul este 
departe de a fi fost epuizat, aşa că nu putem afirma decât că am desprins 
câteva aspecte esenţiale. Pentru că am vorbit ceva mai mult despre iniţiere, 
am fost nevoiţi să trecem peste o serie întreagă de situaţii socio-religioase 
de mare importanţă pentru înțelegerea lui homo religiosus: nu am amintit 
deci nimic despre Suveran, despre saman, despre preot, despre războinic 
etc. Cu alte cuvinte, lucrarea de față este sumară și incompletă, si nu poate 
fi socotită decât o scurtă introducere într-un subiect extrem de bogat. 


Acest subiect extrem de bogat nu prezintă interes doar pentru istoricii 
religiilor, pentru etnologi şi sociologi, ci şi pentru istorici, psihologi si 
filozofi. Cunoașterea stărilor asumate de omul religios, pătrunderea în 
universul său spiritual înseamnă, în ultimă instanţă, o mai bună cunoaștere 
generală a omului. Este adevărat că stările asumate de omul religios al 
societăților primitive si al civilizaţiilor străvechi au fost demult depășite de 
Istorie, ceea ce nu înseamnă că au si dispărut fără să lase vreo urmă; 
datorită lor suntem ceea ce suntem, și putem spune așadar că ele fac parte 
din propria noastră istorie. 


Aşa cum am afirmat de atâtea ori, omul religios își asumă un mod de 
existență specific în lume şi, în pofida numărului apreciabil de forme 
istorico-religioase, acest mod specific poate fi întotdeauna recunoscut. 
Oricare ar fi contextul istoric în care se încadrează, homo religiosus crede 
întotdeauna în existența unei realități absolute, sacrul, care transcende 
această lume, unde totuşi se manifestă, sanctificând-o si făcând-o reală. 
Homo religiosus crede că originea vieţii este sacră şi că existenţa umană își 
actualizează toate potentele în măsura în care este religioasă, adică în 
măsura în care participă la realitate. Zeii au creat omul și Lumea, Eroii 
civilizatori au desăvârşit Creaţia, iar istoria tuturor acestor lucrări divine si 
semidivine s-a păstrat în mituri. Reactualizând istoria sacră, imitând 
comportamentul divin, omul se instalează şi rămâne în preajma zeilor, adică 
în real și în semnificativ. 


Nu este greu de văzut ce anume deosebește modul de a fi în lume de 
existența unui om areligios. Mai întâi de toate, omul areligios respinge 
transcendenta, acceptă relativitatea „realității? şi chiar se îndoieşte uneori 


de sensul existenţei. Marile culturi ale trecutului au cunoscut şi ele oameni 
areligiosi, care au existat poate si la nivelurile arhaice de cultură, deși nu 
sunt încă atestati de nici un document. Abia societăţile occidentale moderne 
favorizează manifestarea plenară a omului areligios. Omul modern areligios 
îşi asumă o nouă stare existenţială, recunoscându-se doar ca subiect si 
agent al Istoriei și refuzând orice chemare la transcendentä. Cu alte cuvinte, 
nu acceptă nici un model de umanitate în afară de condiția umană, aşa cum 
poate fi ea descifrată în diversele situaţii istorice. Omul se fäureste pe sine, 
şi nu ajunge să se făurească întru totul decât în măsura în care se 
desacralizează şi desacralizează lumea. Sacrul este prin excelență o piedică 
în calea libertăţii sale. Omul nu va deveni el însuși decât în clipa în care va 
fi în întregime demistificat, şi nu va fi cu adevărat liber decât după ce-l va 
fi ucis pe ultimul zeu. 


Nu ne-am propus să abordăm aici această luare de poziţie filozofică. 
Trebuie totuși să constatăm că, în ultimă instanță, omul modern areligios își 
asumă o existență tragică şi că alegerea sa existenţială nu este lipsită de 
măreție. Acest om areligios descinde însă din homo religiosus si este, fie că 
vrea sau nu, opera acestuia, adică s-a constituit datorită unor stări asumate 
de strămoșii săi, fiind în cele din urmă rezultatul unui proces de 
desacralizare. Asa cum Natura" este un produs al secularizării treptate a 
Cosmosului, lucrare a lui Dumnezeu, omul profan este rezultatul unei 
desacralizări a existenţei umane. Aceasta înseamnă însă că omul areligios s— 
a constituit, spre deosebire de predecesorul său, străduindu-se să se 
„golească” de orice urmă de religiozitate si de semnificaţie transumană. El 
se recunoaște pe sine în măsura în care „se eliberează” si „se purifică” de 
„superstiţiile” strămoșilor săi. Cu alte cuvinte, omul profan, fie că vrea sau 
nu, mai păstrează încă urme ale comportamentului omului religios, însă 
golite de orice semnificaţie religioasă. Orice ar face, poartă o moștenire și 
nu-și poate aboli trecutul, fiind el însuși produsul acestuia. Omul areligios 
este alcătuit dintr-un șir de negări și de refuzuri, dar este obsedat în 
continuare de realităţile de care s-a lepădat. Ca să aibă o lume a lui, a 
desacralizat lumea în care trăiau strămoșii, fiind nevoit să adopte un 
comportament contrar celui de dinainte, dar pe care îl simte mereu, sub o 
formă sau alta, gata să izbucnească în adâncul fiinţei lui. 


Aşa cum am mai arătat, omul areligios în stare pură este un fenomen 
mai degrabă rar, chiar și în cea mai desacralizată dintre societățile moderne. 


Majoritatea celor „fără religie” au încă un comportament religios, chiar 
dacă nu-și dau seama. Nu este vorba doar de mulțimea „superstiţiilor” sau a 
„tabuurilor” omului modern, care au toate o structură și o origine magico-— 
religioasă. Omul modern, care se simte şi se pretinde areligios, dispune încă 
de o întreagă mitologie ascunsă și de numeroase ritualisme degradate. 
Petrecerile care însoțesc Anul Nou sau mutarea într-o casă nouă prezintă, 
sub formă laicizată, structura unui ritual de înnoire. Același fenomen se 
poate constata cu prilejul serbărilor si petrecerilor care însoțesc căsătoria 
sau naşterea unui copil, obţinerea unui loc nou de muncă, o promovare 
socială etc. 


S-ar putea scrie o întreagă lucrare despre miturile omului modern, 
despre mitologiile ascunse în spectacolele care-i fac plăcere, în cărțile pe 
care le citește. Cinematograful, adevărată „fabrică de vise”, preia și 
foloseşte nenumărate motive mitice: lupta dintre Erou și Monstru, 
înfruntările şi încercările initiatice, figurile şi imaginile exemplare (,,Fata”, 
„Eroul”, peisajul paradiziac, „Infernul” etc.). Până si lectura are o funcție 
mitologică, nu numai pentru că înlocuiește rostirea miturilor în societățile 
arhaice şi literatura orală, care se mai păstrează în comunitățile rurale din 
Europa, ci mai ales pentru că lectura îi permite omului modern o „ieşire din 
Timp”, asemănătoare cu cea înlesnită de mituri. Fie că-și „omoară” timpul 
cu un roman polițist ori pătrunde în universul temporal străin pe care-l 
reprezintă orice roman, omul modern este proiectat, prin lectură, în afara 
duratei sale personale si integrat altor ritmuri, trăind într-o altă „istorie”. 


Majoritatea celor „fără religie” nu sunt de fapt eliberați de 
comportamentele religioase, de teologii şi mitologii, fiind uneori prinși într- 
un adevărat hätis magico-religios, degradat până la caricatură și, prin 
urmare, greu de recunoscut. Procesul desacralizării existenței umane a dat 
naştere adesea la forme hibride de magie trivială şi de religiozitate de 
faţadă. Nu ne gândim nicidecum la nenumăratele „religii mici” care au 
răsărit precum ciupercile în orașele moderne, la biserici, secte și școli 
pseudo-oculte, neospiritualiste sau aşa-zis ermetice, pentru că aceste 
fenomene tin tot de sfera religiozitätii, deşi reprezintă, aproape fără 
excepție, aspecte aberante de pseudomorfoză. Nu facem câtusi de putin 
aluzie la numeroasele mișcări politice și profetisme sociale, a căror 
structură mitologică este ușor de ghicit, ca să nu mai vorbim de fanatismul 
religios. Ajunge să dăm un singur exemplu, amintind structura mitologică a 


comunismului şi sensul său eshatologic. Marx preia şi prelungeşte unul din 
marile mituri eshatologice ale lumii asiatico—mediteraneene, și anume rolul 
izbăvitor al celui Drept („alesul”, „unsul”, „neîntinatul”, „trimisul”; în zilele 
noastre, proletariatul), ale cărui suferințe sunt chemate să schimbe statutul 
ontologic al lumii. Societatea fără clase despre care vorbea Marx și 
dispariţia tensiunilor istorice îşi găsesc de fapt precedentul în mitul Vârstei 
de Aur, cu care ar începe si s-ar sfârși Istoria, după numeroase tradiţii. 
Marx a îmbogăţit acest mit străvechi cu o întreagă ideologie mesianică 
iudeo-—creștină: pe de o parte, rolul profetic si funcţia soteriologică pe care i 
le recunoaște proletariatului; pe de altă parte, lupta finală dintre Bine si 
Rău, care ar putea fi asemuită fără greutate cu înfruntarea apocaliptică 
dintre Cristos si Anticrist, urmată de izbânda hotărâtoare a celui dintâi. Nu 
este deloc lipsit de importanţă faptul că Marx preia speranţa eshatologică 
iudeo-—creștină fntr-un sfârșit absolut al Istoriei, ceea ce îl deosebește de alți 
filozofi istoricisti (de pildă, Croce si Ortega y Gasset), pentru care 
tensiunile Istoriei sunt consubstantiale condiţiei umane si nu pot fi niciodată 
abolite în întregime. 


Comportamentele religioase camuflate sau degenerate nu se întâlnesc 
doar în „religiile mici” sau în misticile politice, ci şi în mișcările care se 
proclamă laice si chiar antireligioase. Nudismul sau mișcările pentru 
libertatea sexuală absolută se bazează de pildă pe ideologii în care se pot 
deslusi urmele „nostalgiei Paradisului”, dorinţa de întoarcere la starea 
edenică de dinaintea căderii, când nu exista păcat și nici ruptură între 
plăcerile cărnii și conştiinţă. 


Este de asemenea interesant de observat că scenariile initiatice se 
păstrează în numeroase fapte si gesturi ale omului areligios din zilele 
noastre. Nu ne referim, desigur, la situaţiile care cuprind un anumit tip de 
iniţiere, fără îndoială degradat; de pildă războiul, și în primul rând luptele 
individuale (mai ales dintre aviatori), care presupun „încercări” 
omologabile celor care făceau parte din initierile militare tradiționale, chiar 
dacă, în zilele noastre, combatanții nu-și mai dau seama de semnificația 
profundă a „încercărilor” şi nu se mai folosesc de valoarea lor iniţiatică. 
Chiar unele tehnici specifice vremurilor moderne, cum este psihanaliza, mai 
păstrează schema iniţiatică. Pacientului i se cere să coboare în adâncul 
fiinţei sale, să-și retrăiască trecutul, să-și înfrunte din nou traumele, iar 
această operaţie primejdioasă seamănă, din punct de vedere formal, cu 


coborârea iniţiatică în ,Infern”, printre larve, si cu luptele cu „monștrii”. 
Așa cum initiatul trebuia să iasă învingător din încercările la care fusese 
supus, să „moară” şi să „învie” pentru a putea ajunge la o existență pe 
deplin responsabilă si deschisă valorilor spirituale, pacientul supus 
psihanalizei în zilele noastre trebuie să-și înfrunte propriul „subconştient”, 
bântuit de larve si monștri, spre a-și recăpăta sănătatea psihică si a se 
integra în lumea valorilor culturale. 


Iniţierea este atât de strâns legată de modul de a fi al existenţei umane 
încât un mare număr de gesturi și fapte ale omului modern repetă scenarii 
initiatice. De multe ori, „lupta cu viaţa”, „încercările” si ,greutätile” aflate 
în calea unei vocatii ori a unei cariere amintesc într-un fel de încercările 
initiatice: în urma „loviturilor” pe care le primește, a „suferinței? si a 
,Chinurilor” morale sau chiar fizice la care este supus, un tânăr „se 
încearcă” pe sine, îşi cunoaşte posibilităţile, devine conștient de puterile 
sale și ajunge în cele din urmă el însuși, adult și creator din punct de vedere 
spiritual (este vorba, desigur, de spiritualitate aşa cum este ea înțeleasă în 
lumea modernă). Orice existență umană este alcătuită dintr-un sir de 
încercări si cuprinde experienţa repetată a „morții? şi a „învierii”. Din 
pespectivă religioasă, existenţa se întemeiază deci pe iniţiere, şi s-ar putea 
spune chiar că, în măsura în care ajunge să se împlinească, existența umană 
este ea însăşi o inițiere. 


În general, majoritatea celor „fără religie” mai împărtăşesc 
pseudoreligii si mitologii degradate, ceea ce nu este de mirare, de vreme ce 
omul profan este urmașul lui homo religiosus și nu-și poate anula propria 
istorie, altfel spus comportamentele strămoșilor săi religioși, datorită cărora 
este ceea ce este. Cu atât mai mult cu cât o mare parte a existenţei sale se 
hrănește din pulsiuni izvorâte din adâncul ființei, din zona numită 
inconştient. Un om exclusiv rațional este o abstractiune, nu poate fi întâlnit 
în realitate. Orice ființă omenească este alcătuită deopotrivă din activitate 
conștientă si experiențe iraționale. Or, conținutul si structurile 
inconştientului prezintă asemănări izbitoare cu imaginile și figurile 
mitologice. Nu vrem să se înțeleagă că mitologiile sunt „produsul” 
inconştientului, pentru că modul de a fi al mitului este tocmai faptul că el se 
dezvăluie ca mit, arată că un lucru s-a întâmplat în chip exemplar. Mitul 
este un „produs” al inconştientului în aceeași măsură în care se poate afirma 
că Doamna Bovary este „produsul” unui adulter. 


Conţinutul si structurile inconştientului sunt totuşi rezultatul unor stări 
existenţiale străvechi, mai ales al unor stări critice; de aceea inconştientul 
are o aură religioasă. Orice criză existenţială repune în discuţie atât 
realitatea Lumii, cât și prezența omului în Lume: criza existenţială este de 
fapt „religioasă”, pentru că fiinţa se confundă cu sacrul, la nivelurile arhaice 
de cultură. După cum am văzut, Lumea se întemeiază pe experienţa 
sacrului, şi cea mai elementară dintre religii este înainte de toate o 
ontologie. Cu alte cuvinte, în măsura în care este rezultatul nenumăratelor 
experiențe existenţiale, inconştientul nu poate să nu semene cu diferitele 
universuri religioase. Căci religia este soluția exemplară a oricărei crize 
existențiale, nu numai pentru că se poate repeta la nesfârșit, ci şi pentru că 
este socotită de origine transcendentală și, prin urmare, valorizată ca 
revelaţie primită dintr-o altă lume, transumană. Soluţia religioasă nu numai 
că rezolvă criza, dar în același timp „deschide” existența către anumite 
valori care nu mai sunt nici întâmplătoare, nici particulare, permițându-i 
astfel omului să depășească situaţiile personale și să ajungă în cele din urmă 
în lumea spiritului. 


Nu ne propunem să dezvoltăm aici toate consecinţele acestei legături 
dintre conţinutul și structurile inconştientului, pe de o parte, şi valorile 
religiei, pe de altă parte. Am amintit acest lucru doar pentru a putea arăta că 
omul, chiar si cel mai areligios, mai păstrează încă în adâncul fiinţei sale un 
comportament orientat religios. Însă „mitologiile private” ale omului 
modern, visurile și fantasmele sale nu se pot ridica la regimul ontologic al 
miturilor, pentru că nu au fost trăite de omul total, și nu transformă o 
situație particulară în situație exemplară. De asemenea, nelinistile si 
frământările omului modern, experienţele sale onirice ori imaginare, deşi 
„religioase” din punct de vedere formal, nu se integrează, ca la homo 
religiosus, într-o Weltanschauung şi nu întemeiază un comportament. Un 
singur exemplu ne va ajuta să înțelegem mai bine deosebirile dintre aceste 
două categorii de experienţe. Activitatea inconștientă a omului modern îl 
confruntă mereu cu nenumărate simboluri, fiecare dintre acestea având un 
mesaj de transmis sau o misiune de îndeplinit, pentru a asigura sau a 
restabili echilibrul psihic. Așa cum am văzut, simbolul nu numai că 
„deschide” lumea, dar îl şi ajută pe omul religios să ajungă la universal. 
Datorită simbolurilor, omul iese din starea sa particulară și „se deschide” 
spre general și universal. Simbolurile trezesc experiența individuală și o 


preschimbă în act spiritual, în stăpânire metafizică a Lumii. Aflat în faţa 
unui copac oarecare, simbol al Arborelui Lumii şi imagine a Vieţii cosmice, 
un om al societăților premodeme poate ajunge la cea mai înaltă 
spiritualitate: înțelegând simbolul, el reuseste să trăiască universalul. 
Viziunea religioasă a Lumii și ideologia care o oglindește îi îngăduie să 
folosească această experiență individuală, să o „deschidă” spre universal. 
Imaginea Arborelui este încă destul de frecventă în universul imaginar al 
omului modern areligios, reprezentând un cifru al vieţii sale profunde, al 
dramei care se petrece în inconştientul său si care privește integritatea vieţii 
sale psihomentale, așadar propria sa existență. Atâta vreme însă cât 
simbolul Arborelui nu trezeşte conştiinţa totală a omului „deschizând-o” 
către universal, nu se poate spune că şi-a îndeplinit funcţia până la capăt. 
Omul nu a fost decât în parte „izbăvit” din starea individuală, ceea ce l-a 
făcut, de pildă, să intre într-o criză de profunzime și să-și recapete 
echilibrul psihic pentru moment ameninţat, dar nu să se înalțe la 
spiritualitate si să aibă revelaţia uneia dintre structurile realului. 


Acest exemplu poate arăta, după părerea noastră, că omul areligios al 
societăţilor moderne este încă hrănit si ajutat de activitatea inconştientului 
său, fără să atingă însă o experienţă și o viziune a lumii cu adevărat 
religioase. Inconstientul îi oferă soluţii la problemele propriei existente, 
îndeplinind astfel rolul religiei, pentru că înainte de a deveni, prin religie, 
creatoare de valori, existenţa îi datorează religiei integritatea. S-ar putea 
spune chiar că, într-o anumită măsură, la oamenii moderni care se proclamă 
areligioşi religia şi mitologia s-au „cuibărit? undeva în noaptea 
inconştientului, ceea ce înseamnă si că posibilităţile de a ajunge la o 
experienţă religioasă a vieţii zac ascunse undeva în străfundurile fiinţei lor. 
Dintr-o perspectivă iudeo-—creștină, s-ar putea spune chiar că non-religia 
echivalează cu o nouă „cădere” a omului: omul areligios pare să-și fi 
pierdut capacitatea de a trăi conștient religia, deci de a o înţelege si de a si- 
o asuma; în străfundurile fiinţei sale, urmele însă nu s-au șters cu totul, tot 
aşa cum, după prima „cădere”, deşi orbit spiritual, strămoșul lui, omul 
primordial, Adam, mai păstrase destulă înțelepciune ca să poată regăsi 
urmele lui Dumnezeu în Lume. După prima „cădere”, religiozitatea se 
präbusise la nivelul conștiinței sfâsiate; după cea de-a doua, s-a prăbușit si 
mai jos, în străfundurile inconştientului, si a fost „uitată”. Aici se opresc 


consideratiile istoricului religiilor; de aici începe misiunea filozofului, a 
psihologului şi chiar a teologului. 

